
			Előszó

			A Lidércfény Online kulturális magazin szerkesztőit azzal az ötlettel kereste fel egy hangoskönyveket készítő csoport vezetője, Engler József, hogy mi lenne, ha kiírnánk egy olyan, rövid határidejű pályázatot, amelynek arra érdemes pályaműveből egy hangoskönyvet tudnának készíteni.

			Némi ötletelés, egyeztetés után 2025. szeptember elején tettük közzé pályázati felhívásunkat, amely a „Halloween a Lidérclápon” címet kapta.

			Számos remek pályamű érkezett a határidő lejártáig, elég ahhoz, hogy ígéretünkhöz híven elkészíthettük ezt az elektronikus antológiát.

			A pályázat témája az alábbi volt:

			Simagöröngyös világa talán nem ismeretlen a tisztelt olvasónak, hiszen már két kötetnyi novellát is megjelentettünk, amelyek ezen a zombikkal színesített kis magyar zsáktelepülésen játszódnak. A pályázat során azt kértük az alkotóktól, játsszanak el azzal a gondolattal, vajon mi történhet Halloweenkor ezen a helyen, ha nem csak zombik, de más láplakók is a lakosokra szabadulnak. Az is fontos szempont volt, hogy természetesen Simagöröngyös környékére is jelentősen kihat a klímaváltozás, hőhullámok, kiszáradó tavak, folyók teszik egyre nehezebbé nem csak az ottlakók, de a Lidérclápon élő entitások életét is.

			A zsűrizés eredményeképpen az alábbi pályaművek értek el dobogós helyezést:

			I. helyezett: Early Moon – Senki se aludjon egyedül!

			II. helyezett: cirmoka85 – A Kései Kvintett Utolsó Hangja

			III. helyezett: csomaneva – Nyereséges lidércláp

			Köszönjük minden pályázónak, hogy megtisztelt bennünket alkotásával!

			Kellemes szórakozást és kikapcsolódást kívánnak az antológia készítői!

			Early Moon

			Senki se aludjon egyedül!

			– Atyám! Azt mondja, betojtak a csillagok? – hasított a templomi áhítat csendjébe egy kiáltás.

			Csuhási Gerzson becsukta a szemét. Tahó, gondolta, aztán elmorzsolt egy Miatyánkot, magában kántálta: Ó, Uram! Boldogok a lelki szegények, ne kárhoztass érte senkit! Nem tudják, mit cselekszenek!

			– Így is fogalmazhatunk, testvérem – vonta fel a szemöldökét. – Ne feledjétek, erre még nem akadt példa. A Kassziopeia csillagai védekező pentagrammába álltak.

			– Mire következtet ebből atyám? – hallatszott egy női hang a prédikációt hallgató tömegből.

			A pap mélyet sóhajtott.

			– Bizony mondom néktek, hamarosan eljő a borzalmak éjjele. Az a gyanúm, hogy a halottak mozgolódnak.

			– Ugyan már! – legyintett egy bajszos férfi, a falu hentese. – Megszoktuk már. A Lidércláp közelében gyakoriak a természetfölötti jelenségek. Volt itt már olyan, hogy a láphullák apokalipszist játszottak, de ők húzták a rövidebbet. Igaz, emberek? – Egyetértő moraj hallatszott. – Nem kell pánikolni. A simagöröngyösi férfiak gombászni is baltával járnak.

			A tömeg ujjongva helyeselt. Csuhási Gerzson megremegett. Nem vesznek komolyan. Talán, mert fiatal vagyok. Minden prédikációmnak ez a vége. Tulajdonképpen kiröhögnek.

			– Hát nem értitek? – kérdezte éles hangon. – Az emberiség egész történelme során nem esett meg ehhez hasonló. Ha a csillagok kitérnek az útjukból, az irtózatos katasztrófát jósol.

			– Itt, az isten háta mögött? – kérdezte a hentes.

			Gerzson atya keresztet vetett.

			– Mindenhol, gyermekem. Az egész világon – emelte magasra a kezét. – Az isteni jeleket nem szabad figyelmen kívül hagyni. Engem az én Uram figyelmeztetett álmomban. Megjelent, és azt mondta, hogy a halottak napja előtti éjjelen senki se aludjon egyedül, mert életveszélyes…

			A hentes nem engedte befejezni a mondatot, harsányan nevetett.

			– Én minden nap tartom magam ehhez, a vasvillámmal alszom.

			– Igen! Simagöröngyösön ez a szokás – zúgta a tömeg, de a kiabálás elültével egy rikácsolóan magas női hang törte meg a csendet.

			– Milyen volt a jelenés? Az Úr miképpen jelent meg az atya előtt?

			A fiatal pap kihúzta magát teljes egy méter hatvan centis magasságában.

			– Kékes füstből rajzolódott ki egy homályos alak.

			– Nagy orra volt? – kérdezte a nő, szőke haját hátravetve.

			– Hát – forgatta a szemét Gerzson atya. – Azt nem figyeltem.

			– Pedig ezt figyelni kell – tette csípőre a kezét a nő. ¬– Ha a jelenésnek nagy orra van, az ármánykodik.

			A pap olyan görcsösen ragadta meg a szószék fa korlátját, hogy belesajdultak az ujjai.

			– Márpedig a mi Urunk, Istenünk vigyáz ránk! – kiáltotta rekedt hangon, majd átszellemülten szavalta:

			„Ha lelkem hullna rossz időkbe,

			Mária anyánk lesz velem,

			s bölcs szavakat suttog. Úgy legyen!

			Ha sötét órák elborítanak,

			Ő majd ott áll előttem

			s bölcs szavakat suttog. Úgy legyen!”

			– Ezt az Úr mondta? – kérdezte a hentes a homlokát ráncolva.

			– Ööö, izé… – hebegett Gerzson. Nem hazudhatok… az Úr megbüntet. – Hát nem az Úr mondta. Csak ideillik. Egy Beatles szám szövegéből idéztem – csukta be a szemét, hogy ne lássa a gúnyos tekinteteket.

			Harsány röhögés közepette lépdelt le a szószékről, és a sekrestyébe menet sem nézett vissza nyájára, akikből nemhogy vallási áhítatot nem tudott kicsikarni rövid ittléte alatt, de még egy hangyányi tiszteletet sem szeretett Istene iránt.

			*   *   *

			Falpári Alpár a fejét ingatta.

			– Ez béna volt, hapsikám – mondta recsegő hangján.

			Gerzson atya leroskadt a sekrestye százötven éves imazsámolyára.

			– Már a legközelebbi alkalmazottam is lenéz – mormogta maga elé.

			Alpár összerezzent.

			– Tisztelendő atya, kérem, bocsásson meg! Sekrestyésként nagyra becsülöm magát, de amikor a kertész szól belőlem, az biza elég szókimondó. Nem tehetek róla, hogy két állásom van itt a plébánián.

			– Szóval a kertész szerint béna vagyok – biggyesztette le ajkát a pap.

			– Nem úgy értettem. – Alpár borostás állát vakarta. – A prédikáció sikerült bénára, de majd beletanul. Oszt az is lehet a baj forrása, hogy az elődje, a Tintás Kázmér nem állt a helyzet magaslatán, mer sokszor leesett a szószékről, annyira berúgott a misebortól.

			– Akkor az a baj, hogy még nem estem le a szószékről?

			– Nem igazán. Tudja az elődjén jókat röhögtek az itteni népek, és hiányolják.

			– Aha. Kedves Alpár, arra céloz, hogy röhögni jártak a templomba, és most ezt hiányolva azon is röhögnek, amin nem kellene.

			– Így van – derült fel Alpár arca. – A fején találta a szöget, mer nagyon jól fogalmaz.

			Gerzson atya mélyet sóhajtott.

			– Jobban esne, ha a prédikációmra mondaná ezt.

			– Tanulnia kell, még csak két hete került ide, atyám. És most igazolnia kell az állításait, mer ha a csillagok nem ok nélkül tojtak be, sírni fognak a népek, nem röhögni. Ezt akarja, nem?

			– Azt azért nem… tudja, valóban megjelent nekem az Úr és figyelmeztetett.

			– Ó! Ez meglep, hapsikám, illetve tisztelendő atya. Akkor ez nem kitalácickó?

			– Na, tessék! Maga sem hisz nekem.

			– Már bocsásson meg, de ha egy pap azt mondja, senki se aludjon egyedül, az elég hihetetlen.

			– M… miért?

			– Magára nem gondolt? Kivel akar aludni?

			Gerzson atya széttárta a karját.

			– Talán egy baráttal vagy kollegával…

			Alpár hátralépett.

			– Ez már nem vicces! Rám gondoljon legutoljára ez ügyben. – A homlokát dörzsölte. – Ha azt mondja a simagöröngyösieknek, hogy háljanak valakivel, mindenkinek pajzán ábrándjai támadnak.

			A pap megrázkódott. Mindig ugyanaz a csapda. A világi és a vallási gondolkodásmód különbözősége.

			– Kérem, hagyjon magamra! – mormogta.

			– Jól van, gondolkozzon csak – tette vállára a kezét Falpári Alpár. – Azt azonban ne feledje, hogy Simagöröngyösön kizárólag a tettek beszélnek, mer a szavak elszállnak, mint fing a szélben.

			Gerzson felnevetett. Micsoda falusi bölcsesség! Majd pont egy kertész fog kioktatni, aki csak másodállásban sekrestyés.

			Alpár elindult kifelé, de az ajtóból visszanézett.

			– Ha mégis úgy dönt, hogy nem akar megint nevetség tárgya lenni, keressen. Oszt akkor tudok segíteni – mondta jellegzetesen recsegő hangján.

			A pap a férfira nézett. Tőle jóval idősebb, őszülő halántékú mokány ember, tekintetében olyan különös fénnyel, amitől most megremegett. Az ajtócsapódás után még sokáig meredt maga elé. Majd a feszületet fürkészte a falon, Jézus szenvedő arcát. Ó, Uram! Miért pont rám raktad ezt a terhet?

			Az ablakon beszűrődő fény megváltozott, Jézus arca kékes színűre váltott, mintha túlvilági árny hálózná be, és Csuhási Gerzson úgy érezte, mintha jeget húzgálnának a gerincén.

			*   *   *

			A régi vízimalom sötéten hallgatott. Az épület deszkáit a lápból származó ezer éves mocsári ciprusok adták. A deszkák emlékeztek rá, amikor égbe nyúló törzsbe álltak össze, vastag ágaik büszkén tartották lombkoronájukat, gyökereik szabadon lélegeztek. Fiatalon, életerejüket a föld olyan rejtett mélyéről szívták, ahol túlvilági erőkkel találkoztak. A régmúlt időkben köttetett az a gyalázatosan istentelen szerződés, amely örökre összefűzte őket a halottak világával, és végtelenül hosszú életet adott nekik.

			Deszkákba silányulva azonban nem igazi lét volt ez, inkább csak végtelen haldoklás. Szerettek érezni, mégis hiányzott nekik a szabadság, hogy szél hajlítsa törzsüket, szellő borzolja leveleiket. Átkozták a napot, amikor őseik megkötötték a túlvilági szerződést, testnedveiket összekapcsolva a halottak szöveteivel.

			Volt azonban más, amit ennél jobban gyűlöltek: az embereket. Akik annak idején kivágták törzsüket.

			A deszkák pórusai aznap érezték az esti szellőt, amely lehűtötte naptól szikkadt felületüket, és érezték az emberek mozgolódását, ám ezen az estén sokkal régebbi benyomás fogta el a vízimalmot. Olyan túlvilági lény jelenléte, amitől megreszkettek falai. Ősibbnél ősibb nevet susogtak az őszi falevelek, félelmetes, rettegett nevet. Lilith… Lilith. A malmot boldogság járta át. Tudta, a túlvilági lény jelenléte rosszat, sőt halálosat jelent az embereknek.

			Közelről érezte egy úton sétáló ember zaklatott lélegzetét, gyors lépteit. A léptek azonban megtorpantak, mintha hirtelen béklyóba vernék. Villám kisülése töltötte fel energiával a levegőt. A malom nem látott, nem tudta megkülönböztetni a nőt a férfitól, de a levegő remegését érezte. A félelem éles kiáltása megreszkettette falait, és a túlvilági lény jelenléte vészesen közeli lett.

			*   *   *

			A keskeny, boltíves ablakok kevés fényt eresztettek be a paplakba. Gerzson atya úgy érezte, az árnyékban formátlan alakok bújnak meg és lesik minden lépését. Korán felgyújtotta a lámpát, de ettől az árnyékok még jobban elmélyültek. Nem akart a szoba sötét sarkaiba nézni, a Bibliát olvasgatta, és amikor megszólalt a csengő, úgy összerezzent, hogy a térdét beverte az asztallapba.

			– Isten nem ver bottal – mormogta. Kissé sántikálva ment a bejárathoz.

			Középkorú, karcsú szőke nő állt az ajtóban. Aki a prédikációja alatt kérdezősködött az álmában megjelent Úristen orrának nagyságáról.

			– Dicsértessék, atyám! – pislogott. Rövid szoknyáját igazgatta.

			– Mindörökké, ámen! – felelt a pap. Feltűnt neki, hogy a nő mélyen dekoltált blúza sáros, a karján meg rongyosra szakadt.

			– Nagyrémi Rozália – mutatkozott be a nő. – Bejöhetek, atyám?

			– Hogyne, gyermekem. Tessék – mutatott Gerzson félszeg mozdulattal egy szék felé.

			Rozália magassarkújában végigcsattogott a szobán, és a pap ágyára ült le, nem az asztalhoz. Micsoda illetlenség! – gondolta Gerzson. Alpárral már beszélgettek erről a nőről. Vénlány. Kiállhatatlan a stílusa, olyan rikácsoló a hangja, hogy a férfiak elriadnak tőle.

			– Segíteni szeretnék Önnek – hunyta le szemét félig a nő. – Nagy hatással volt rám a prédikációja. Na, meg az a szenvedély, ahogy beszélt… beleborzongtam.

			– Ezek szerint hisz nekem? – ült le a pap a nővel szembeni székre.

			– Igen – súgta Rozália kipirosodott arccal. Olyan nagy levegőt vett, hogy a pap attól tartott, szűk blúzának felső gombja kipattan, és szembe találja őt. Most nem olyan rikácsoló a hangja, sőt kifejezetten szépen búgó, gondolta.

			Szárazon nyelt egyet.

			– Hát, ennek örülök – mondta, de igazából kényelmetlenebbül érezte magát.

			A nő hangosan fújta ki a levegőt, reszketegen sóhajtott.

			– Idefelé jövet történt egy kis baleset velem – fogta meg rongyos blúzát. – Rendbe tehetném magam? Szégyellek ilyen csapzottan beszélgetni magával.

			– Igen… persze – állt fel a pap olyan hirtelen, hogy megint beverte a térdét.

			– Isten nem ver bottal – mosolygott Rozália. Felállt, végigsimított a férfi arcán.

			A pap hátralépett zavarában.

			– Nahát, én is pont erre gondoltam – suttogta, és egy pillanatra melegség öntötte el. – Arra menjen, kérem! – mutatott reszkető kézzel az ablak melletti ajtóra. – Van ott mosdó, kis tükörrel, ami alkalmas lehet, khm… bármire is készül.

			– Köszönöm! – húzta ki magát a nő, királynői fejtartással vonult a mellékhelyiségbe.

			Gerzson atya az asztalra támaszkodott, nehogy a szék mellé üljön, annyira remegett a lába. Csak most ne jöjjön hozzám senki, gondolta. Hogy magyaráznám ezt a helyzetet? Azon is aggódott, milyen udvariatlan volt, meg sem kérdezte, milyen baleset történt Rozáliával.

			A nő nemsokára kitárta a mosdó ajtaját, kezében a blúzával jött ki, melltartóban, olyan természetes mozdulatokkal, mintha otthon lenne.

			– Ne féljen, hamar megszárad, nagyon lenge anyag – mutatta a blúzát. – Rárakom a fűtőtestre.

			Az atya úgy érezte, amúgy is szapora szívverése a kétszeresére ugrik. Megint egy rossz álom, gondolta. Lesütötte a szemét, nem bírt szabadulni a nő szépen domborodó keblének, kerek csípőjének látványától. Közben valami zavarta a nő járásában, de gondolatai annyira összezavarodtak, hogy sehogy sem jutott eszébe, mi az.

			Rozália megkerülte az asztalt, leült az ágyra, hanyatt dőlt.

			– Bocsásson meg, atyám, nem vagyok túl jól. Szédülök. Hozna egy pohár vizet?

			– Kedves gyermekem – állt fel a pap. Úgy érezte, ő is szédül. – Öltözzön fel! Ne tegyen ki ilyen kísértésnek! – felvette az ágy végénél összehajtott plédet, és Rozáliára terítette.

			– Ne haragudjon, kedves Gerzson! – A nő lehúzta a férfit maga mellé. – Higgye el, távol áll tőlem minden rossz szándék. Annyira megrémítettek a templomban elhangzottak, és hát tudja, egyedül élek. Aztán eszembe jutott, mi lesz magával, ha elszabadulnak a sötétség árnyai. Ön kerül a legrosszabb helyzetbe. Mostanában költözött ide, nem ismer igazán senkit errefelé, de… én hajlandó vagyok segíteni. Azt mondta, senki ne aludjon egyedül. Itt maradhatok holnap éjjel. – Rozália alsó ajkába harapott, tekintete esdeklő lett.

			Gerzson atya megdermedt, ugyanakkor érezte a homlokára kiülő izzadtságcseppeket.

			– Én nem tehetek ilyet – tiltakozott.

			A nő tekintete elfelhősödött.

			– Életveszélyben sem? Hisz maga mondta.

			– Gyermekem… – a pap próbált felállni, a nő meglepő erővel visszatartotta. Megragadta a kezét, a keblére szorította.

			– Ha gyermekemnek hív, az vészesen megdobogtatja a szívem. Érzi?

			– Ho… hogyne – hebegett a férfi. Próbált szabadulni, közben egész testét kiverte a víz.

			A nő mélyet lélegzett, másik kezével is megragadta a papot, aki érezte, hogy ellenállhatatlan erő teperi le, fordítja a hátára egyetlen pillanat alatt, és a nő ráül a hasára. Próbálta kifordítani a testét, de mintha ólom kúszna a tagjaiba, keze, lába megmerevedett.

			Rozália levette a melltartóját, a pap arcába nyomta dús keblét, hozzádörgölőzött altestével, mire Gerzson atya más testrésze is megmerevedett.

			– Micsoda férfi – suttogta a nő élveteg arccal és lejjebb kúszott.

			– Istenem se… se… gíts! – dadogta pap, már a nyelve sem mozgott rendesen, a különös dermedtség teljesen lebénította. Utolsó emléke, hogy forróság önti el ágyékát, látja a nő szőke haját a hasára borulni, és a forróság egész testére kiterjed. Agya lezsibbadt, egyetlen gondolat ragadt meg benne: eljött értem az ördög, és várnak a pokol kínjai.

			*   *   *

			– Elkezdődött, hapsikám. – Valaki rázta a karját.

			– Nem! Nem akarom! – Gerzson atya kapálózott, szabadulni próbált.

			– Alpár vagyok, tisztelendő atya. Rosszat álmodott?

			– Igen. – A pap kinyitotta a szemét, összekuszált gondolatait próbálta rendezni. Talán mégis álmodtam? Az lenne a legjobb. – Lidérces álom volt – dörzsölte a halántékát.

			– Nem irigylem – ingatta a fejét a sekrestyés kertész. Lenyúlt az ágy mellé, egy magassarkú cipőt vett fel. – Hát ez?

			Uram Jézus! Mégis valóság volt? Gerzson atya széttárta a kezét, nem tudott válaszolni. Nem hazudhatok, az eredendő bűn.

			Alpár a bejárati ajtóra mutatott.

			– Tárva-nyitva volt, én is azért jöttem be. Bárki idehozhatta – forgatta kezében a cipőt.

			Ó, istenem! Hadd higgye ezt, gondolta a pap, miközben belévillant, mivel ébresztette Alpár.

			– Hogy értette azt, hogy elkezdődött?

			– Ja, igen – mutatott a férfi az ablak felé a kezében tartott magassarkúval. – Azt hiszem, Nagyrémi Rozália meghalt.

			A pap felcsuklott. Tekintete a női cipő és Alpár arca között cikázott.

			– Ho… hogyan? – hebegte.

			– A régi vízimalom melletti berkenyefa egyik vastag ágát villámcsapás érte. Nem jött vihar, nem esett eső, mégis villámot láttam, oszt az a vastag ág agyonütötte Rozáliát. Láttam.

			Atya ég! Az Úr mellém állt, megbüntette az ördögi nőt, gondolta a pap. Mélyet sóhajtva próbálta kalapáló szívverését csillapítani, gyors mozdulattal keresztet vetett.

			– Isten nyugosztalja. Szegény, szorgalmasan járt a misékre – mondta, miközben valami szöget ütött a fejébe. – Még most sem értem, mire mondta, hogy elkezdődött. Beszéljen értelmesen!

			– A villámcsapás után biztosra vettem, hogy a hatalmas ág agyonütötte Rozáliát. Közelebb menve láttam összeroncsolt testét. Nem lélegzett. Hívtam a mentőket és a tűzoltókat, mentem a dolgomra. Később hallottam, hogy az általam megjelölt helyen nem találtak senkit. Hát ezért mondtam, hogy elkezdődött. A természetfeletti események beindultak. Azt az ágat tíz ember sem bírná megmozdítani.

			Ördögi mesterkedés, gondolta a pap.

			– Akkor ez engem igazol, nem? – kérdezte, miközben felült az ágyon.

			Alpár a fejét vakarta.

			– Azt a „csillagok betojtak” sztorit nem erősítette meg a média. Semmi hír arról, hogy a Nassolópeia csillagkép megváltozott.

			– Kassziopeia, Alpár. Kassziopeia. – A pap a mennyezet felé emelte tekintetét. – Az élő Istenre esküszöm, bizonyosan láttam a csillagok elmozdulását.

			A sekrestyés kertész vállat vont.

			– Talán csak pár pillanatig tojtak be, aztán visszaálltak a helyükre.

			A pap a fejét ingatta.

			– Bizonyosságot kell szereznünk. Tegnap emlegetted, hogy tudsz segíteni.

			– Éppenséggel pont ezért jöttem – egyenesedett fel Alpár. – Húzzon cipőt, indulunk! De ne ebben jöjjön – dobta a földre a kezében tartott magassarkút.

			Gerzson hallgatott. Nem hazudtam. Talán Alpár hiszi, hogy én hordom. Még ez is jobb, mint az igazság. Tényleg… mi az igazság? És a valóság? Én nem lehetek bűnös, sátáni erő tartott fogva. A pap a fejét fogta, és akkor bevillant egy emlék. Rozália ördögi teste, ahogy meztelenül feláll az ágyról, arcán kéjesen elégedett mosollyal, kezében kis üvegcse, benne fehéres folyadék. Megrázkódott az irtózatos emlék hatására.

			– Jól vagy, hapsikám? Fal fehér lettél – fürkészte Alpár.

			– Az álom ötlött eszembe. Nem bírtam mozgatni a tagjaimat, olyan nehéz lett mindenem, mintha fémmel öntöttek volna tele.

			– Közönséges lidércnyomás. Két hete laksz Simagöröngyösön, és még azt sem tanultad meg, hogyan kell védekezni ellene? Legközelebb köss gatyamadzagot az ajtófélfára.

			– Az használ?

			– Persze. Úgy elillannak tőle a lidércek, mint fing a viharos szélben.

			*   *   *

			Az októberi reggel fagyos levegővel támadt. Csípős szél kísérte és beláthatatlan köd, ami úgy gomolygott, akár a sűrű füst. A falu utolsó házainál a platán fasor szürkészöld törzsei annyira beleolvadtak a ködbe, mintha lombkoronájuk lebegne.

			Gerzson atya nem tudta eldönteni, hogy a félelemtől vagy a hidegtől vacog.

			– Most árnyaknak nézünk ki mi is – suttogta. – Vagy talán azok vagyunk. A valóság és az álom összemosódik.

			– Nagyon filozófikás kedvében van – mondta a sekrestyés kertész. – Ennyire megviseli a lidércnyomás?

			– Bárkit megviselne – felelt kitérően a pap. – Tényleg, mit tud erről?

			Megálltak az utolsó ház kerítésénél, Alpár vállat vont.

			– Amit mindenki tud. A lidércek, vagy ahogy mi, helybéliek mondjuk, a lúdvércek szaporodni akarnak. Spermát rabolnak, oszt beleteszik egy eleven nőbe.

			A pap gerincén jéghideg borzongás kúszott fel.

			– A női lid… lúdvérceket honnan lehet megismerni. Lúdlábuk van?

			– Ó, atyám, haladjon a korral! A lúdláb a középkorban volt divat. Lúdvérc-evolúcióról nem hallott? A maiak már fejlettebbek, nehéz őket megkülönböztetni az igazi nőktől. A régiek jellemzői a madárszerű karom, hüllőfarok, esetleg szárny, mérgező nyál, húsos nyelv. – Alpár ezen a ponton elgondolkodott. – Habár a húsos nyelv megmaradhatott. Tudja, a spermakinyeréshez.

			Gerzson a kerítésnek támaszkodott, szédülés kerülgette. Érezte, ahogy egy húsos nyelv az ágyékán csúszkál, és mérgező nyállal teríti be. Nem tudta eldönteni, az érzés emlékből táplálkozik vagy élénk fantáziájának köszönheti. Alpár folytatta.

			– Néha nem mozog a szájuk, úgy beszélnek. Szemük vörösen izzik. – Hirtelen felnevetett. – A Fütykösös Jóska azt mondogatta a múltkorában, neki állandó lidércnyomása van. Szerinte a lúdvércnek nagy segge van, és falatnyi tangákban jár. Felvilágosítottam, hogy az nem lúdvérc, hanem a Húzós Fanni a Locsoló utca hétből.

			A pap számára elhomályosult az amúgy is ködös világ. Olyan halknak észlelte Alpár recsegő hangját, mintha legalább tíz méterre állnának egymástól. Néha nem mozog a szája, úgy beszél. Istenem, Atyám! Rozália szája sem mozgott mindig. Jézusom! Mennyire szeretném, ha Nagyrémi Rozália élne. Pár perc telhetett el, mire nagyjából magához tért, és rendesen érzékelte a külvilágot.

			– Tudom én ám a latinos nevét is a lidércnyomásnak – hallotta. – Úgy híják, hipnagógyis hallucici. Mer ugye, cici az szerepel a történetben mindig. A női lúdvércnek mindig jóféle melle van, a férfi lidérc meg találkozik vele a hús-vér nőnél. Alpár felsóhajtott. – Az a szegény Rozália. Az is jó nőnek született, habár egész életében sánta vót. Talán, ha jó a lába, elugrik a leeső faág elől.

			Gerzson atya mellkasába erős fájdalom nyilallt. Azt hitte, őt is villámcsapás éri. Becsukta a szemét, tisztán látta, ahogy Rozália a magassarkújában végigcsattog a szobáján. Az nem sántított cseppet sem.

			Megragadta Alpár karját.

			– Mikor halt meg Rozália?

			– Tegnap szürkületkor. Annyira még világos volt, hogy láttam az esetet.

			A pap reszkető lába felmondta a szolgálatot, térdre esett.

			– Miatyánk, ki vagy a mennyekben – imádkozott. Úgy érezte, a mellkasát belülről szaggatják.

			– Mi a franc van atyám? Szélütés érte? – emelte fel a hangját Alpár, majd felhúzta a földről.

			– Rozália járt nálam – vallotta be a pap remegő hangon. – Sötétedés után jött, ezek szerint a halála után… és egészen mostanáig reménykedtem, hogy csak álom volt.

			Alpár elkerekedett szemmel füttyentett.

			– A magassarkú az övé.

			– Igen. Szakadt ruháját levette. Letepert, megmerevedtem, képtelen voltam védekezni… és elvesztettem az eszméletemet – zihálta Gerzson atya.

			– Nyugodjon meg! A lidércnyomást csak megelőzni lehet. Ha már eljött, képtelenség ellene védekezni.

			– Lidérc volt? Bizonyosan egy túlvilági lény látogatott meg? – kérdezte az atya.

			– Nemsokára többet tudunk majd. Gyerünk! – noszogatta Alpár. – Vegyen erőt magán, hapsikám! Mástól is raboltak már spermát, mégse halt bele. Sietni kell, mert az éjszaka teremtményei csak korán reggel alszanak. Mindjárt nyolc óra.

			A pap lába még mindig vészesen remegett.

			– Hova megyünk? – kérdezte, amikor a főútról lefordultak egy keskeny ösvényre, ami a felszálló ködben valamennyire követhetőnek látszott.

			– Természetesen a Lidérclápba. Beszélünk az ükapámmal.

			– Az ükapád még él? – pislogott Gerzson atya.

			– Hogy maga milyen naiv, tisztelendő atyám!

			– Tehát egy borzalmas hullával készülünk találkozni?

			– Nana! Az ükapám békés hulla. – Alpár hevesen gesztikulálva folytatta. – Nem az a ragadozó fajta, mint a vízihullák meg a zombik.

			A pap szíve kihagyott egy ütemet. Uramisten! Mi jöhet még?

			– Zombik léteznek? – kérdezte.

			– Atyám! Ennyire nehéz lett a felfogása? Az előbb említettem, pont ezért megyünk most. Még alszanak a zombik, a vízihullák, a lidércek, a démonok, a farkasemberek, a vérszipolyok…

			– Rendben, értem. Ne részletezd! Az ükapád hogyan került a lápba?

			– Ő messze földön híres lidércszakértő volt és szellemtudós. Addig járt a lápba, amíg ott ragadt. – Alpár egy távolabb magasodó fenséges mocsárciprus felé mutatott. – Abban lakik, ott halt meg, tudós elméjének meg lidérc barátainak köszönhetően megoldotta az öröklétet, mer’ hogy halála után jobban tanulmányozhassa a túlvilági lényeket.

			Gerzson atya megállt. A lábába ólmot öntött a félelem.

			– Nekem ezt tiltja a vallásom.

			– Jöjjön! Ezt már végig kell csinálni. Ha itt meghátrál, a simagöröngyösiek nem fogják emberszámba venni, oszt nem csak kiröhögik, hanem le is köpik.

			– Honnan tudnák meg? – kapta fel a fejét a pap.

			– Hát tőlem! – nevetett recsegve Alpár. – Ilyen szaftos sztorit nem tarthatok magamban. Egész életemben bánnám. Magassarkú cipő a paplakban? Spermalopás Gerzson atya gatyájából? – Lendületes mozdulattal hátba vágta a papot. – No, jöjjön, mert azt is elhíresztelem, hogy gyáván megfutamodott a Lidérclápban.

			Ekkor Gerzson atya erős hittől átitatott lelkében eltört valami. Azt gondolta, az ő ura istene próba elé állította, és ezen elbukott. Vészesen közel érezte az ördög leheletét, felkészült a pokol kínjaira. Úgy gondolta, a legjobb, ha véget vet a földi létnek, erre pedig a legjobb alkalom most kínálkozik. Teljesen mindegy, hogy vízihulla gyomrában vagy zombi fogsora között végzem, egy lidérc már megkóstolta a legérzékenyebb testrészemet, pont amire szüzességet fogadtam. Én már nem veszthetek semmit. Nagy lendülettel elindult a ködös ösvényen.

			Alpár követte.

			– Hát mégis van vér a pucájában. Habár ez már az éjjel is kiderült – kuncogott.

			Az atya nem válaszolt a megjegyzésre, magában fortyogott. A lidércnek természetfeletti ereje volt, nem tehettem semmit, az istenfáját! – gondolta, és a szitkozódás után elfelejtett keresztet vetni.

			Öreg tölgyfák között haladtak, síró szél vonaglott az ágak között. Éles, visítozó emberi hangok szóltak az aljnövényzetből, a fák gyökerei szakadatlanul recsegtek, mintha a tölgyek remegnének.

			– Álljatok meg, ha élni akartok! – szólt rájuk egy erélyes férfihang.

			Gerzson atya akkorát ugrott, mint egy óriás szöcske. Alpár megtorpant, borostás arca mosolyra húzódott.

			– Ükapi! Te lennél?

			– Reméltem, hogy ennyi év után megismered a hangom – mondta az ösvény melletti csipkebokor.

			Ó, ez Alpár hulla rokona, gondolta a pap, de nem tudta eldönteni, hogy megkönnyebbüljön vagy megrémüljön.

			A sekrestyés kertész arca gondterhelt lett.

			– Miért nem vagy a biztonságos lakófádban, ükapi?

			– Rettentő rossz a helyzet. Már a vízihullák is félnek a haláltól.

			– Azok nem halottak már? – hunyorgott Gerzson atya.

			– Nem teljesen. És most nem szaporodnak.

			– Uramisten, micsoda fertő! Még szaporodni is tudnak? Vízihulla gyerekek nevelkednek a mocsárban?

			– Ki ez a tökfej? – rázkódott meg a csipkebokor. – Honnan szalasztották?

			Alpár legyintett.

			– Ne haragudj rá, még új itt. Ráadásul pap.

			– Ja, akkor hitetlen.

			– Mi? – rökönyödött meg a pap. – Én hitetlen?

			– Nem úgy érti – csitította Alpár. – Nem hiszel a természetfölötti lényekben.

			– Az istentelen dolgokban nem hiszek – húzta ki magát Gerzson atya.

			A csipkebokor megrázkódott.

			– Ha a lábikrájába harap egy hulla, majd elhiszi. Szóval ott tartottam, hogy a vízihulla populáció nem növekszik, a számuk nem szaporodik. A frissen elhunytak nem vízihullává alakulnak, inkább anyagi test nélküli szellemek vagy lidércek lesznek. Én is ezt az utat választottam. A folyamat évtizedek óta megfigyelhető, de az utóbbi pár évben igencsak felgyorsult. Értitek? Ha az ellenkezője történne, nem Lidérclápnak neveznék ezt a helyet, hanem Vízihullalápnak.

			Gerzson atya elhúzta a száját. Okoskodó, tudálékos öreg.

			– Most végig fogjuk hallgatni a vízihulla disszertáció teljes szövegét? – kérdezte.

			– Nem léphetem át az árnyékomat, tudós szellem vagyok.

			Alpár türelmetlenül intett.

			– Ükapi, most igaza van a papnak. Fogd rövidebbre, kevés az időnk. Arra felelj, miért nem vagy a lakófádban.

			– Megfigyeltem, hogy a lidércpopulációnak elege lett a globális felmelegedésből, ugyanis az idei nyáron a láp a kiszáradás szélére került. Bosszút akarnak állni az embereken. Valami sötét hatalomnak köszönhetően a lidércek emberi alakot öltöttek. Eddig ezek a szörnyetegek csupán ideig-óráig maradhattak emberalakban, most meg hetek óta itt járkálnak. Szentségtelen szövegeket, démonidéző verseket kántálnak, ennek hatására a föld alól hallatszik a pokol kínjaiban fetrengő bűnösök jajveszékelése. A halottak napja közeledtével erejük egyre nagyobb. Tegnap, sötétedés előtt jött el a végzetes óra. Baljóslatú fekete tükör nyílt az ősi mocsárciprus törzsében. Sűrű köd ereszkedett le, borzalmas suttogás, nyöszörgés, visítás hallatszott, és kék villámok kíséretében olyan teremtmény lebegett ki a feketeségből, akinek a nevét legutóbb Krisztus születése előtt hallották a Földön. Úgy sejtem, ő felelős a lidércek anyagiasulásáért.

			– Szent Isten – vetett keresztet Gerzson atya. – Ki az?

			– Lilith – mondta mélyet sóhajtva a csipkebogyóbokor.

			Alpár a homlokát ráncolta.

			– Ézsaiás könyvében sivatagi köveken tanyázó démonként utalnak rá.

			A pap torka úgy kiszáradt, mintha port nyelne.

			– Így van – bólogatott. – Lilith a négy ősdémon egyike, apokrif iratok szerint Ádám első asszonya, maga a sötétség fúriája.

			Falpári Ödön éles hangon folytatta.

			– Éjfélkor el kellett hagynom a fát. Nagyszabású rendezvényt tartottak ott a lidércek. Minden succubus visszatért a zsákmányával, kis üvegcsékben hozva az elrabolt spermát.

			– Jézus, Atyaúristen! – kiáltott fel a pap. A fehéres folyadékkal teli üvegcse Rozália kezében. Az én spermámat is elrabolták! – D… de hát mire kell nekik? – kérdezte.

			Alpár sokatmondóan nézett rá.

			– Úgy tudnak szaporodni, ha eleven nőkbe juttatják az elrabolt spermát.

			– Így van, fiam – helyeselt a tudós. – Sötét idők jönnek. A lidércek becstelen szertartást végeztek tegnap. Állati vérrel írtak szentségtelen szavakat a mocsárciprus törzsére, pokoli erőket hívtak a föld alól, hogy átalakítsák az elrabolt spermát. A halottak napja után kilenc hónappal a simagöröngyösi lányok és asszonyok torzszülötteknek adnak majd életet.

			– Várjatok! – kapta fel a fejét a pap. – A halottak napja holnap lesz. Talán még tudunk tenni valamit ez ellen.

			– Nem is olyan tökfej ez – mormogta a bokor.

			– Odamegyek, összetöröm az üvegcséket – tárta szét kezét a pap, és megborzongott. Nem akarok torzszülött gyermeket senkinek, legfőképpen magamnak. Illetve semmiféle gyermeket nem szeretnék, gondolta remegve.

			Ödön harsányan nevetett.

			– Előbb törnek össze téged a lidércek, egyedül a csontjaid maradnak meg. Különben is az ősi mocsárciprus a láp egy szigetén van, vízihullákkal teli vizenyős területen kellene átjutni. Az élő embernek lehetetlen.

			– Akkor menj te – csettintett a pap türelmetlenül.

			– Mégiscsak tökfej vagy. Gyenge szellem vagyok, nincs hatalmam semmit összetörni.

			Alpár az állát vakarta.

			– Tisztelendő atyám! Az elődje, a Tintás Kázmér szentelt pálinkát ivott. Ő maga végezte a szertartást, azt mondta a lidércek nem tudják megrontani, ha benne van a szer.

			Most a pap nevetett.

			– Micsoda balgaság!

			– De a szentelt víz megégeti a természetfeletti lényeket. És a szentelt spermával mi a helyzet?

			– Zseni vagy, fiam! Nemhiába az én vérem – büszkélkedett Falpári Ödön szelleme. – Szentelni messziről is lehet. Mennyi a szentelési hatótávja atyám?

			Gerzson atya a fejét ingatta. Ezek nem normálisak.

			– Messziről még nem szenteltem – grimaszolt.

			– A világ úgy fejlődik, ha olyan dolgokat csinálunk, amit előttünk senki más – bölcselkedett Alpár.

			– Jól van, megteszem – vágta rá Gerzson atya olyan váratlanul, hogy maga is meglepődött. Odamegyek a lidércek fészkébe, kinyuvasztanak, és akkor vége lesz ennek a rémálomnak.

			– Gyerünk! – rázkódott meg a csipkebokor. – Tökös ez a tökfej – élcelődött. – Szedjétek a lábatokat, mert a lidércszieszta nem tart sokáig. Én nem mehetek veletek, mert a lidércek érzékenyek a szellemek jelenlétére, azonnal lebuktatnálak benneteket.

			– Ha ilyen érzékenyek, akkor az emberek sem tudják megközelíteni őket, nem? – kérdezte Gerzson atya.

			– A szigeten van a lidércek strandja… – kezdte Ödön, de a pap közbevágott.

			– Strand? – Most megint hülyének néz? Gondolta a pap.

			– Nem kell mindent szó szerint venni. Én hívom lidérc-strandnak. Mióta anyagiasult állapotban maradtak, ott lazulnak olyan túlvilági álomszerűségben. Ilyenkor nem érzékelik az anyagi világot, csak a természetfelettit, de fel tudják őket ébreszteni az erős hangok vagy szagok. Tehát, ha előző nap babot ettél, ne menj az alvó lidérc közelébe, mert halálba fingod magad, hiába kussolsz.

			Gerzson atya elfintorodott. Micsoda szókimondó tudós.

			– Tegnap nem volt étvágyam, ilyen veszély nem fenyeget – mondta. – Köszönjük az infót! Mutassa az utat Alpár, siessünk! – szólt rá a sekrestyésre, aki hosszan búcsúzkodott az ükapjától.

			Az öreg tölgyek helyét hamarosan éger- és kőrisfák vették át, egyre nagyobb kiterjedésű tőzegmoha pázsitok, zsombékos vízfelületek terjeszkedtek mellettük. Az ösvény nehezen követhetővé vált, rovarfogó növények és keserűzöld sásfélék nőttek mindenfelé. Hiába akartak sietni, minden lépésüket meg kellett gondolni, nehogy besüllyedjenek az ingoványos talajba. A pap a döngicsélő, zümmögő, sercegő rovarok felhőit hessegette, de ennél is jobban zavarta az aljnövényzet felett terjengő bűz.

			– Jézusom! – fogta be az orrát. – Miről beszélt az ükapád? Itt alapból olyan szagok terjengenek, hogy nem venném észre, ha valaki büdöset szellentene.

			Alpár fintorogva bólogatott.

			– Ez mocsárgáz. Az utóbbi időben felerősödött a vízihulla mozgás fokozódása miatt. Mer ha északi szél fúj, a falu szélén is érezhető.

			– A halál szaga – mormogta a pap. Hirtelen megtorpant. – Vöröses fény villant arrafelé – mutatott előre, pont a hatalmas mocsárciprus irányába.

			– Az már lidércfény. Közeledünk – sóhajtott Alpár, és Gerzson atya először látott félelmet az arcán.

			A köd ismét sűrűbben terjengett körülöttük. Kiálló gyökerekbe kapaszkodva jutottak tovább, csizmájuk néha teljesen elmerült a süppedős mohaszőnyegbe, ilyenkor egymást segítették, nehogy lejjebb húzza őket az ingovány. Feltámadt a szél. A köd hol felszállt, hol a talajhoz tapadt.

			– Állj! – súgta Alpár az egyik széllökés után. – Helyben vagyunk.

			Mintha szavait akarná igazolni a Lidércláp, a köd úgy felemelkedett, akár egy szellemekből álló paplan, és a látványtól Gerzson atya jeges kéz markolászását érezte a szíve táján. Az óriási mocsárciprus irtózatosan vastag törzse körülbelül tíz méterre magasodott előtte, hullámzó tőzegmoha szőnyeggel körülvéve. A gigászi fa mögötti szigeten, sötétszürke testek feküdtek kaotikus összevisszaságban, mintha olyan agyagbábuk lennének, amelyek a Sátán intésére várnak, hogy felkelve meginduljanak lerombolni a világot.

			A pap remegő torka egyetlen hangot nem mert kiadni. Alpár megbökte a karját, a mocsárciprus léggyökerei közé mutatott, a fa tövébe, ahol egy üregben kis üvegek csillogtak tompán.

			Gerzson atya keresztet vetett.

			– Áldd meg Uram… – kezdett hozzá a szentelő szöveg elmondásához. Alpár, mutatóujját a szája elé helyezve csitította, de a pap nemet intett, a szertartást fennhangon kell lefolytatni. Amíg a szöveget mondta, a köd ismét leereszkedett, és csupán homályos foltokat látott. Izmai önkéntelenül megfeszültek, a hűvös szél ellenére egész testét kiverte a víz. Beszéd közben próbált arrafelé összpontosítani, ahol a tompa csillogást látta. A szertartás végén néhány pillanatra behunyta a szemét, hogy jobban elmélyedhessen hitében. – Ámen – mondta ki az utolsó szót a végén, és kinyitotta a szemét.

			A köd lassan kavargott körülötte, a sekrestyés kertész eltűnt a közeléből. A szigeten nagyon halványan látni vélte a pihenő szörnyek testét. Az járt a fejében, hogy együtt van legalább ötven lidérccel. Menekülni! – súgta életösztöne, amikor különös csillogás világlott át a ködön közvetlenül előtte.

			– Nyomorult pondró! – szólt egy sziszegő hang. A fehérségből kristályszerűen csillogó bőrű alak bontakozott ki. Teste képlékenyen formálódott, színe sötétebbre váltott, először az arca lett felismerhető.

			Gerzson atya gyomra összerándult a félelemtől.

			– Rozália! – suttogta hátrálva.

			– Meg akarsz halni, ugye? – kérdezte a lidérc. – Pont jó helyre jöttél.

			A pap újra érezte testében a merevséget, keze, lába elnehezült, mozdulni nem bírt. A lidérc a nyakánál fogva felemelte. – Csak egy lépés, és az ingovány elnyel. A mélyben rejtőző vízihullák jót lakmároznak majd belőled.

			Istentelen szörnyeteg, gondolta a pap. Félelme dühös elszántsággá alakult. – Nem végezhetem így, Istenem segíts!

			– Újra látni akartalak, édesem – mondta remegő hangon, miközben üvölteni szeretett volna. – Te vagy a legcsodálatosabb teremtmény a világon.

			– A nevem Lilith. A legigazibb nő vagyok mind közül. Engem Isten teremtett, de Ádám szolgájának akart, ezért szöktem meg. Évezredek óta az emberek gyilkolásának élek.

			A pap fejében vadul cikáztak a gondolatok. Tetves démon! Ki kell használnom a büszkeségét, a hiúságát.

			– Bűnédes vagy! Senki másra nem tudok gondolni, mióta elmentél. Még ide, a halál mezsgyéjére is követtelek.

			Lilith tekintete izzón égetett.

			– Feladtad a hited, papocskám? – kérdezte nevetve. – Bűverőm végtelen, de ezt nem gondoltam rólad. Ájtatoskodó hazug vagy, mint a többi ember.

			– Adj még egy lehetőséget! – kiáltott a pap szenvedélyes hangerővel. – Ma éjjel újra akarom érezni, amit tegnap este – bukott ki belőle, és közben attól félt, hogy valóban kimondta az igazságot.

			– Várd az éjt, nyomorult! Várd a halálod éjjelét! Élvezni fogod. A fekete tükör Halloween idején megnyílik a malomnál. – Lilith sátáni hangon nevetett. A pap érezte a szél süvítését, amikor felemelkedtek a levegőbe. A borzalmas lápot magasból látta, erős szédülés tört rá, a világ forgott körülötte, és amikor becsukta a szemét, minden rosszabb lett. Mintha mély kútba zuhanna, minden elfeketedett előtte.

			*   *   *

			Újra érzékelte a valóságot, teste merő verejték volt, mégis reszketett. Hangokat hallott.

			– Szerintem öljük meg.

			– Úgy van! Ezen már nem lehet segíteni, vízihullává alakult.

			– Ki a… mi történt? Ho… hol a… – dadogta. Az út szélén feküdt, reverendája mocskosszürke lett a rátapadt sártól.

			– Tisztelendő atya, feltámadt? – kérdezte a falu hentese.

			– Még nem haltam meg – ült fel a pap. Körülötte férfiak tolongtak, kezükben kapa, vasvilla, néhánynál vadászpuska. – Hova indulnak, emberek? – kérdezte.

			– Bosszút állni! Megloptak minket az éjjel – kiáltott egy hosszú hajú, szakállas fickó.

			A többiek bőszen bólogattak, a hentes a paphoz hajolt.

			– Elvették a spermánkat. Minden férfi lidércnyomást kapott a faluban. Kedveseink és távoli ismerőseink alakjába bújtak azok a mocskos teremtmények. El sem tudja képzelni, milyen az, amikor ledermedve fekszik az ágyán, és egy buja nő… illetve lúdvérc élvezkedik a szerszámán.

			– Még ennél is rosszabb a helyzet – mondta a pap kitérően, és felállt. – Lilith, a démonkirálynő itt van. Láttam nemrég a lápban.

			Az emberek elismerően bólogattak, valaki hátba veregette a papot.

			– Magában aztán van kurázsi, atyám.

			– Le kell gyilkolni minden lúdvércet! – kiáltozták többen is. – Gyerünk a lápba, amíg nincs elég erejük!

			– Rossz ötlet – jelentette ki Gerzson atya. – A láp az ő területük, előnyben lesznek. Ma éjjel kell elbánnunk velük, ugyanis megtámadják a falut.

			– Ezt meg honnan tudja?

			– Beszéltem a démonkirálynővel.

			– És túlélte? – kérdezte még mindig gyanakodva a hentes.

			– Isten ereje sok mindenre képes, fiam – húzta ki magát a pap. – Lilith elárulta, hogy fekete tükör nyílik a malomnál ma éjjel.

			– Akkor durva buli lesz, fiúk! – rikkantott a hentes. – Ne legyen a nevem Szilárd Elek, ha ma nem végzünk velük. Ezt a szerszámot kínáljuk nekik, nem azt, amit az előző éjjel – emelte magasba a vasvilláját.

			Vad kiáltozás verte fel a falu szélének csendjét, a férfiak fegyvereiket lóbálták. Gerzson atya integető alakra lett figyelmes, aki a Lidércláp felől közeledett. Hála Istennek! Alpár is megmenekült. Jaj, csak nehogy kikotyogja, az éjjel történteket!

			A sekrestyés kertész hamar melléjük ért.

			– Ne menjetek a lápba! – mondta. – A lidércek felbolydultak, semmi értelme az ő területükön támadni.

			– Ezt mi is felfogtuk – jelentette ki Szilárd Elek. – Tudjuk, hogy az éjjel a faluba jönnek, ám ők nem tudják, hogy mi tudjuk ezt.

			– Atyám, örülök, hogy él – tette a pap vállára a kezét Falpári Alpár, majd Elekhez fordult. – És azt tudjátok, miért jönnek ma éjjel a lidércek?

			– Tegnap nőstény lidércek támadtak, ma azonban a hímek jönnek, mivel igazi test híján nincs spermájuk, felhasználják a lopottat, hogy megbecstelenítsék lányaitokat, asszonyaitokat. De a mi bátor papunk a lidércek fészkébe lopózott, és megszentelte a spermátokat.

			– Hát… próbálkoztam, de a hatásban nem lehetek biztos – mondta a pap. – Majd akkor derül ki minden, ha a lidércek fel akarják használni a megszerzett… izé… folyadékot.

			– A mi papunk saját spermája is szentelt lett, harcba száll velünk – harsogta Alpár olyan hangosan, hogy az időközben köréjük gyűlt asszonyok is hallották.

			A pap úgy érezte, elsüllyed szégyenében. Szilárd Elek hozzá lépett, megszorította a kezét.

			– Büszkék vagyunk magára! Bosszút állunk, amiért férfivá tették ezek a mocskok!

			Istenem, Uram légy velem! – fohászkodott Gerzson atya. Lásd tiszta lelkemet, nem így akartam elnyerni az emberek elismerését. Szörnyű gyengeséget érzett, még a lidércnyomásnál is rosszabbat. A torka vészesen összeszorult, csak egyre tudott gondolni: Legszívesebben visszafordítanám az időt.

			*   *   *

			A naplemente vérnél is vörösebb felhőket hozott. Az egész nap fújó jeges szél elült estére, helyette újra megjelent a köd, ami annyira sűrűn kavargott a falu házai között, mintha borzalmas dolgokat akarna rejtegetni. Miután lement a Nap az égbolt tökéletesen fekete lett, és csillagtalanul olyannak tűnt, akár egy áthatolhatatlanul fekete halotti lepel.

			A régi vízimalom ősi épületét már nem használták gabona őrlésére, múzeumként működött. Vízkereke mozdulatlanul állta a simagöröngyösi Sovány-patak csörgedezését, egészen addig, amíg este kilenckor a vízszint megemelkedett. Öreg deszkái különös, morgó hangon recsegtek. Gerzson atya úgy látta, mintha az épület remegne. A vízkerék nem sokkal később kísérteties csattanással megindult, mert a faék, ami eddig állásra kényszerítette, egyszerűen kirepült a helyéről.

			A malom falai kékes fényben felizzottak, belőle túlvilági sikolyok törtek fel, megjelent rajta egy embernél nagyobb fekete lyuk, ami oválisra tágult. Benne sok-sok parányi, csillogó fénypont szikrázott.

			– Kezdődik a műsor! – kiáltott Szilárd Elek a körülötte tömörülő férfiaknak, majd a mellette álló papnak nyújtott egy vasszegekkel kivert fadorongot. – Fogja, atyám! Ez a simagöröngyösiek hagyományos fegyvere. Lúdvércklopfolónak hívjuk. Használja egészséggel!

			– Mindörökké, Ámen! – mondta a pap kiszáradt szájjal. Elszántan megszorította a fegyvert, megvetette remegő lábát. A hideg októberi este ellenére annyira kimelegedett, mint aki több kilométert futott.

			Az ovális fekete lyuk csillogó fénypontjai megsokszorozódtak, kristályként ragyogó lidércalakok lebegtek ki rajta.

			– Üssük, szúrjuk, vágjuk! – ordította Szilárd Elek, és rohamra indult kiegyenesített kaszáját előre tartva.

			Vad kiáltozással követték a többiek. Gerzson atya nem futott gyorsan, ezt szűk reverendája és halálfélelme nem engedte. Közelről látta, ahogy a lebegő lidércek és a felfegyverkezett falusiak összecsapnak. A malom falában nyílt feketeségből özönlöttek a túlvilági fényben játszó teremtmények. Nem emelkedtek magasra, a föld felett maradtak, arcuk rezzenéstelen, akár a kőszikla, tekintetük sátánvörös színű. Közelükben az emberek mereven oldalra dőltek, de helyükre újak érkeztek, akik tudtak támadni. A tömeg talán legyőzheti őket egyenként, örült meg a látványnak a pap. Ugyanakkor félelemmel töltötte el a lidércek száma. Sokkal többen jönnek, mint amennyit a lápban láttam.

			Mégsem akarta, hogy gyávának tartsák. A legközelebbi lidérchez ugrott, meglendítette fegyverét, el is találta volna a fejét, ha az el nem hajol előle. A következő pillanatban érezte, ahogy megragadják reverendáját, a levegőbe emelkedik, majd a kövezetre placcsan. A lendülettől a fejét is beverte, nemcsak a mellkasát és a térdét. Amikor feltápászkodott, a lidércek nagy része elillant. Jó pár azonban a malom előtti téren feküdt túlvilági hangon visítozva. A falusi férfiak szúró és vágó fegyvereikkel szabdalták kékesen ragyogó testüket, mire füstcsíkok törtek fel belőlük, kristálybőrük apró darabokra szakadva pattogott hátborzongató cseng-bongással az utcakövön.

			A megáradt Sovány-patak vize át-átcsapott a régi kőhíd peremén, de nem ez volt a legfélelmetesebb. Gerzson atya borzongva figyelte a szürkésbőrű karmos kezeket és lábakat, amelyek pókként másztak át a közút korlátján, iszapos testüket lassan vonszolva.

			– Halál a vízihullákra! – hallotta az éles kiáltást, a téren pedig iszonyatos csata bontakozott ki.

			Lidércek repkedtek, iszapos testek feszültek az embereknek, kaszák és kapák fémes éle villant éles karmok ellenében. A papot elkeserítette a látvány. Vér folyt a tér kövezetén, férfiak jajveszékeltek, az élők ordítottak, a holtak visítottak, evilági és túlvilági erők csaptak össze borzalmas kegyetlenséggel. Erőt vett félelmén. Bármennyire is békés természetűnek nevelték, embertársai szenvedésének látványa áttörte szelídsége gátját. A harag úgy duzzadt jámbor lelkében, mint víz az áradó patakban. Megszorította lidércklopfolóját, és a küzdők közé vetette magát. Ütött-vágott, akit ért. Csontok reccsentek, koponyák loccsantak nyomában, egészen addig, amíg egy sáros kéz kirántotta a lábát. Karmok martak a combjába, a fájdalom éles késként hasított belé. Közelről látta az őt támadó vízihulla vizenyős szemét, iszapos bőrét, amikor az gurgulázót sóhajtott, és a feje levált a nyakáról.

			Erős kéz húzta fel a tér kövezetéről.

			– A fejetlen vízihulla a jó hulla, atyám! – nevetett Szilárd Elek.

			– Köszönöm, fiam! – hálálkodott a pap.

			A hentes némi vért törölt le az arcáról.

			– Úgy tűnik, itt felülkerekedtünk a mocskos hullákon.

			A papnak már korábban feltűnt a lidércek kevés száma. Korábban azt gondolta, jó ötlet megosztani erőiket. Hiszen a nőket a templomba zárták, a férfiak harmada védi őket, ők pedig feltartják a téren a túlvilági teremtményeket, de most, hogy egyre kevesebb lidércet látott harcolni, baljóslatú kétség vágott belé.

			– Az a gyanúm, hogy a vízihulla invázió csak elterelés – mormogta. – Vajon hol van Lilith? És a lidércek többsége?

			A hentes tekintetében éles fény villant.

			– Igaza van. Gyerünk a templomba! Védjük asszonyainkat! – rikoltotta.

			Gerzson atya termetéhez mérten öles léptekkel vágott neki a Lőcs utcának, ami az Öregmalom térről vezetett munkahelye felé. Csupán ötszáz méter, nyugtatta magát, de ahogy egyre nagyobbnak látta a templom sötét mohával borított tetejét, úgy nőtt benne a feszültség. Az utcai lámpák sárgás fényét kékes villanások törték meg. Közelebb érve megdöbbenve látta, hogy a templom északi falának két üvegablaka kitört.

			Lidérc repült ki az egyiken, karmaiban sikoltozó nővel. Kiáltozás, lövések hangja vágta ketté az éjszaka csendjét, majd a templom ajtaja kitárult. Szilárd Elek és a férfiak egy része akkor ért oda. A bejáraton nők és férfiak tódultak ki, nyomukban lidércek tömege. Sasként ragadták el a nőket, és szálltak velük a templom mögötti temető irányába. A nők és férfiak kezében szúró, vágó fegyverek. Mindenki küzdött. Jó néhány lidérc vált füstté, szakadt szét csillogó bőre, de mindig újabbak jöttek a malom felől repülve. A pappal érkező emberek egy része a temető felé szaladt, mások csatlakoztak a harcolókhoz. Gerzson atya a templom bejáratához érve benézett.

			A padok felborogatva, fekvő emberi testek, üvegdarabok a földön, rémes összevisszaság mindenhol. A hentes a pap mellé lépett. Tekintete kétségbeesést tükrözött egy darabig, majd szeme összeszűkült.

			– El kell pusztítani az átkozott fekete kapujukat! – kiáltotta. – Emberek, hozzatok benzint, olajat! Nincs más megoldás, fel kell gyújtani a régi malmot. – Berohant a templomba, néhány nagyobb gyertyával tért vissza.

			– Várjon! Adok még valamit – szólt rá Gerzson atya. A templomajtó melletti fülkéből kihozott néhány gázgyújtót, amit a gyertyákhoz szokott használni. – Eméssze tűz a túlvilágiakat! – mondta a hentesnek, aki súlyosan bólintott.

			Úgy tűnt, a lidércek megszerezték, amit akartak, mert a harc alábbhagyott. A templom előtt kevesen maradtak – leginkább sérültek –, a többség vagy visszatért az Öregmalom térre vagy az elszálló lidérceket követte a temető irányába. A pap zihálva próbálta szíve zakatolását csillapítani. Istenem segíts! Micsoda pusztulás, mennyi könny és vér! Keserűség öntötte el a lelkét.

			– Hát vége? Nem tehetünk semmit? – Elcsüggedve nézett a temető felé, ahol vörösen felcsapó lángok vonták magára a figyelmét. Elindult, de nem sokat mehetett, valaki elé lépett.

			– Atyám, csoda történt! – rázta meg a karját.

			– Alpár, a szívbajt hozod rám! No… végre te is előkerülsz. Már a legrosszabbtól tartottam – mosolyodott el a pap aznap este először. – De miről beszélsz? Csoda?

			– A szentelt sperma. A lidércek most bontogatják az üvegcséket, hogy felhasználják az elrabolt nőkön. A saját szememmel láttam, hogy amikor kinyitják és beleszagolnak, végük lesz. Jöjjön! Csodaszép látvány.

			A pap szíve hevesebben vert. Elmentek a templom mellett, át a nyikorgós kovácsoltvas kapun, ami a temetőbe vezetett. A sírok nagy részén égő mécsesek sorakoztak, ezeket még a falu asszonyai és lányai helyezték el, mielőtt a templomba vonultak. Gerzson atya figyelmét egy távolabbi síron fekvő alak vonta magára. Ahogy ki tudta venni a mécsesek gyér fényében, nő volt.

			Mereven feküdt a kövön, szoknyája felhúzva. Előtte meztelen férfi térdelt, kezében tisztán látszott a kis üvegcse, amit kinyitott. Fehéres füst szakadt fel, úgy látszott, mint párás lélegzet a hideg levegőben. A férfi megingott, felállt, az üvegcse a földre hullt. Úgy támolygott, mint a részegek. Bőre vörösen fénylett, majd hirtelen lángra lobbant. Nem igazi tűz volt ez, inkább földöntúli forróságnak látszott, fénye vörös, sárgásfehér szín nem keveredett bele. A férfi bőre elfeketedett. Lába vastagabb és rövidebb lett, karja megnyúlt, tisztán látszottak hosszú karmai, hátán sötétvörös szárnyak váltak láthatóvá. Szenvedő arckifejezéssel négykézlábra ereszkedett, összevissza csapkodott, akár egy törött szárnyú madár, aki nem tud a levegőbe emelkedni.

			A sötétből férfiak léptek elő, egyikük kiegyenesített kaszáján megcsillant a mécsesek fénye. Gerzson atyának az jutott eszébe, hasonlít a halál angyalához. A férfiak kiabáltak.

			– Mocskos lúdvérc, kicsinálunk!

			– Levágjuk a démoni micsodádat!

			A vörösben izzó alak eldőlt, mint a kivágott fa, keze és lába furcsán csapkodott, mintha láthatatlan ellenféllel harcolna. A férfiak éles kurjantásokkal körbevették, de a továbbiakat Gerzson atya már nem akarta látni.

			– Megyek, fiam! – tette Alpár vállára a kezét.

			– Nem nézi meg? Csodaszép, amikor levágják a lúdvérc fütykösét, az meg vonagló füstkígyóként az égbe száll.

			A pap szíve még mindig vészesen kalapált. Nem hagyta nyugodni Lilith távolmaradása.

			– Elrendezett mindent az oltárnál? – kérdezte.

			Alpár bólogatott.

			– Úgy, ahogy mondta, atyám. A gyertyák a helyükön, és itt a lényeg – helyezett a pap kezébe egy elektromos gázgyújtót.

			– Köszönöm – mondta halkan. – Szolgálja majd ilyen híven az utódomat is.

			– Nem kell mindjárt a halálra gondolni, hapsikám! Iszunk mi még misebort együtt. Csapja le annak a szörnyetegnek a fejét, oszt ünnepeljünk végre.

			– Persze, persze – mondogatta a pap, de nem nagyon figyelt rá, baljós gondolatok uralták elméjét. Visszafordult a templom bejárata felé. Alpár elkapta a karját.

			– Megyek én is. Segíteni akarok!

			– Nem – ingatta a fejét Gerzson atya. – Ez az én feladatom.

			Alpár megszorította a kezét.

			– Bevallom, atyám, kevés ideje paposkodik nálunk, de már jobban kedvelem, mint az elődjét, a Tintás Kázmért. Pedig avval jó sok éjszakát átmulattunk.

			– Én is kedvelem, Alpár – mosolygott Gerzson atya. – Meg a kertészt is, aki hapsikámnak szólít.

			A férfi szégyenlősen megvonta a vállát.

			– Ne haragudjon rá, atyám! Mer olyan fajta, ami a szívén, az a száján.

			– Dehogy haragszom. Most mondtam: szeretném, ha ilyen maradna.

			Nevetve váltak el. A pap lassan lépdelt visszafelé. Az járt a fejében, vajon mi az Úr szándéka vele. A lelke mélyén remélte, az égben meghallgatták imáit, és azért teszik ki ilyen nehéz próbatételeknek, hogy bizonyítsa, alkalmas Simagöröngyös vad nyájának terelgetésére. Meg kell erősödnie, bírnia kell a Lidércláp közelségét, a túlvilági csábítást.

			A templomba érve mélyet sóhajtott. A szétesett padok, a betört üvegablakok látványa elszomorította, de biztosra vette, hogy a falu kissé alpári, de nagyszívű és bátor népe segíteni fog a helyreállításban, ha túlélik Halloween éjszakáját. Az épen maradt hátsó sorban térdelt le a padra imádkozni. Sokáig mormolt magában, élvezte a csendet, a templomi gyertyák meghitt fényét. Elveszítette az időérzékét, annyira belemerült hite mélységeibe.

			Mélyen gurgulázó hang zökkentette ki ebből.

			– Dicsértessék a pokol ura! – hallotta a háta mögül.

			– Dicsértessék az Úr! – lépett ki a viharvert padsorok közé, hogy szembeforduljon az ő és a világ megrontójával.

			*   *   *

			Sötéten hallgatott a régi vízimalom. Ősi szerződése a túlvilági lényekkel most lejár. Betartotta ígéretét, és rendkívül hosszú életet kapott érte. Először félt, de aztán nem bánta, hogy most vége mindennek. A végtelen haldoklásnál jobb a felemelő halál. Ha ő maga választhatna, akkor sem kérne mást. Deszkái érezték a büdös folyadékok csuszamlását, az égető lángok harapózását, a forróság irtózatos kínját.

			A levegőben ott terjengett a lidércek félelme. A kapu, amin átléptek ebbe a világba, bezárulva elemésztődik. Csapongva repked túlvilági lelkük, visszatérni nem tudnak ördögi dimenzióikba. Ha erejük elfogy, anyagiasult testüket megölhetik.

			A halál visongása töltötte be a malom környékét. A pusztulás tüze felemésztette az ősi deszkákat, a túlvilági kapu szikrázó ragyogása eltűnt, csupán az üszkös fadarabok és a lassan kihunyó parázs utolsó sóhaja remegtette az éjszaka csendjét.

			*   *   *

			Lilith állt előtte Rozália testében, meztelenül. A nő szőke haja a vállára omlott, buja mellei előre meredtek, a lába azonban rövidebb volt a kelleténél, lábszára megvastagodott, karmos lábujjban végződött. Hát előbújik a démoni valója. A pap készakarva elszakította tekintetét a nő melléről.

			– A paplakban hagytad a magassarkú cipődet, fúria – mutatott Lilith torz lábára.

			Az gurgulázva nevetett.

			– Nincs rá szükségem – mondta iszonyú mély hangon. Egy ugrással a férfi előtt termett, lába felé lendült.

			Gerzson atya mellkasába durva fájdalom mart. Az ütéstől néhány métert repülve esett hanyatt.

			– Álnok pap! Azt hiszed, győzhetsz felettem? Démon vagyok, a szenteltvíz nem hat rám – fröcsögte Lilith. – Most megállítottátok a pokolból hívott seregemet. Bezártátok az alvilág kapuját, ám az emberek pusztulását ezzel csak elodáztad. Lesz Halloween jövőre is, én halhatatlan vagyok, te viszont halandó. És ezt most meg is tapasztalod. – Bal kezével megragadta a papot, reverendájánál fogva felemelte, jobb kezének hegyes karma a férfi nyakának nyomódott.

			– Győztél felettem – nyögte a pap. – Kérlek, ölj meg hitem színhelyén. Vigyél az oltárhoz!

			Lilith gurgulázva nevetett.

			– Legyen kívánságod szerint! – felrepült, majd a templom másik végén landolt. A papot a földre lökte.

			Tömjén és füstölők illata töltötte be az oltár környékét. Fénylő mécsesek kör alakban, közöttük öt templomi gyertya, amiből négy égett. Ide érkeztek. A démon gyanakvóan szaglászva körbenézett.

			A papnak minden porcikája fájt, arca feldagadt. Most vagy soha! Végre itt az alkalom tervének végrehajtására. Az oltárhoz legközelebb eső templomi gyertyához kúszott, elővette a gázgyújtót. Mielőtt azonban használhatta volna, ormótlan láb rúgta ki a kezéből.

			Testét felemelték, újra a földhöz csapták. Már nem bírta mozdítani a végtagjait, a fájdalmat sem érezte. Ez megint lidércnyomás vagy már a vég? Nem tudta eldönteni.

			Lilith tajtékzott.

			– Még most is csapdába akarsz csalni, átkozott! Azt hiszed, nem látom a pentagrammát? – üvöltve rúgott áldozatába. – Darabokra téplek, nyomorult pondró!

			Gerzson atya a mécsesek körén kívülre került. Istenem! Hajszálon múlt, majdnem meggyújtottam az ötödik gyertyát. Vége, most meghalok. A kör bezárul, csak másképp, mint ahogy terveztem.

			Az oltár előtti asztal földig érő terítője kissé felemelkedett. A pap látta, de nem hitt a szemének. A terítő alól kinyúló kéz gázgyújtót fogott.

			– Meghajolok előtted, fenséges démon – mondta Gerzson atya, hogy elterelje Lilith figyelmét, aki még mindig a mécseskör és az öt gyertya által kijelölt pentagramma közepén állt. – Szolgálni akarlak – suttogta a pap. Nyögve közelebb kúszott.

			A gyújtót tartó kéz közeledett az ötödik, még nem égő gyertyához, a terítő jobban felemelkedett, és megjelent Alpár borostás arca. Lilith megfordult, meglátta, mi készül. Gerzson atya szíve olyan erősen vert, hogy azt hitte kiesik. Utolsó erejét bevetve átkarolta a démon karmos lábát. Az csapkodott a szárnyával, felemelkedni azonban lassan tudott. Alpár meggyújtotta a gyertyát.

			Vakító fényesség támadt. Lilith bőre kékesen áttetsző lett, akár egy hártya. Arca szenvedő fintorba meredt. Velőtrázót üvöltött, szikrák pattogtak rajta, füst szállt fel, amelyben kápráztató lobbanással eltűnt. Bőre elfeketedő darabokban hullt a pentagramma közepébe.

			– Élsz még, hapsikám? – kérdezte Alpár.

			– Neked hála, igen – suttogta a pap. – Azt hiszem, jó időre a túlvilágra küldtük Ádám első feleségét.

			– A nőkkel csak a baj van – mosolygott Alpár, megtörölte izzadt homlokát.

			Gerzson atya felnézett a teremtést ábrázoló oltárképre, az Úr arckifejezését fürkészte. Vajon Lilith miatt nem lehet a papoknak felesége?

			A Kései Kvintett Utolsó Hangja

			A simagöröngyösi templom órája elütötte a nyolcat. Sötétedett, varjak károgtak a fákon, fekete fellegként felrebbenve, amikor egy frissen mosott terepjáró gördült végig a Fő utcán, majd megállt a templommal szemben, a kocsma előtt. A kocsma apró ablakából hívogató, sárgás fény vetült a macskakövekre, miközben nyílt a terepjáró ajtaja. Zöld felirat látszott rajta: „Biofarm”. Magas, széles vállú harmincas fiatalember bakancsai toccsantak a sárban, ahogy hóna alá csapott egy McDonalds-os zacskót és hosszú léptekkel elindult a kocsma felé. Az ajtó úgy nyikorgott, mintha sírna. A fülledt meleg és a hirtelen csend mellbe vágta a jövevényt. A helyiek apró sötét zugokban ültek, némelyiknek csak a szeme fehérje villant. Jórészt megfáradt arcok, riadt tekintetek szegeződtek a jövevényre. Odalépett a pulthoz és rámosolygott a kocsmárosra, aki köszönés helyett csak felhúzta összenőtt szemöldökét.

			– Káldi Boldizsárt keresem.

			A kocsmáros borostás állával a legtávolabbi sarok felé bökött. A fiatalember kért egy sört és elindult Boldizsár asztalához. Boldizsár pergamenfehér arca szinte világított az asztalon álló gyertya fényében, miközben szeme alatt lilás erezet látszott, mint akit már megérintett a halál szele. Kopott, kockás inge jobb oldalt fel volt tűzve – jobb karja tőből hiányzott.

			– Üdvözlöm, Kéve Sámson vagyok. A vevő.

			Az öreg a balját nyújtotta neki.

			– Mi történt a karjával? – kérdezte a fiatalember.

			– Tíz éve ott hagytam a lápon – suttogta Boldizsár, mintha a hangját is a lápon hagyta volna.

			– Miért adja el a földet?

			– Hát… – Boldizsár nagyot nyelt és az ide-oda libbenő lángba bámult. – Tudja, a boldog nyugdíjas évek. Alig várom.

			– Megérdemli, azok után, ami történt… – suttogta egy bajuszos férfi a szomszéd asztalnál. A fiatalember úgy tett, mintha meg sem hallotta volna.

			– Nem fog hiányozni? – kérdezte inkább.

			– Mi? – nézett fel álmosan Káldi Boldizsár.

			– Hát a falu… A természet.

			Az öreg most először mosolygott, de inkább csak az ajkait préselte vonallá, ahogy a fiatalemberre nézett.

			– Én már feladtam. Vigye, ha akarja.

			– Hát hogyne. Drága uram ennyiért a bolondnak is megéri! – nevetett a fiatalember.

			– Átkozott egy hely, én mondom… Mit akar csinálni vele?

			– Biogazdálkodás… Az ön földje rengeteg lehetőséget rejt. Majd meglátja, Boldizsár úr, nyárra itt aranyat terem a mocsár!

			A kocsma minden szegletéből elfojtott nevetés jött.

			– Reméljük, nem ijedős természet… – rejtette köhögés mögé a kacaját a kocsmáros.

			– Végül is, nem is olyan cingár, mint az a Lajos, aki…

			– Sss, fogd már be!

			Kéve Sámson arcáról nem hervadt le a lelkesedés.

			– Sosem próbálta megművelni? – fordult Boldizsár felé.

			– Nem nagyon volt időm rá – vont vállat a gazda, aztán behúzta a nyakát, mint akit rajtakaptak valamin. Elővett egy gyűrött, agyonázott papírlapot és a fiatalember elé tolta.

			– Jól meggondolta? – nézett mélyen a meleg barna szemekbe.

			– Nem először csinálok ilyet – mondta Sámson szelíd mosollyal, majd nézett egyenként minden kocsmai vendég szemébe. – Mitől félnek ennyire?

			– Ne is törődjön velük, fiam. Bolondoznak…

			Ahogy aláírták a szerződést, Sámson odacsúsztatta a papírzacskót az öreg elé, aki belenézett és megszámolta a pénzkötegeket.

			– Ez elég is lesz egy budapesti panellakásra – arca felderült, ahogy eltette a pénzt, majd felállt és ismét kezet ráztak. Boldizsár megszorította Sámson kezét, majd közelebb húzta és a fülébe súgta. – A lápot messzire kerülje! Isten áldja!

			Kifelé menet Sámson suttogást hallott az egyik asztal mellől. Egy idős asszony nézett rá, a fejét csóválva és a mellette ülő öregnek suttogott.

			– Meglátjuk meddig vigyorog, ha zombik kopognak az ajtón…

			Sámson a fejét csóválva, titokzatosan mosolyogva lépett ki az éjszakába.

			*   *   *

			A telihold fénye világított át a lidérclápon, mint egy röntgensugár, ami minden láthatatlant láthatóvá tesz föld felett és föld alatt. A vízfelszínen zöldesen foszforeszkáló fények táncoltak. A mocsárból folyamatos, panaszos morgás tört elő.

			Ludwig, a lidérc kilépett düledező kunyhójából, amit békanyál és pókhálók tartottak össze. Baljában egy hegedűt, jobbjában egy fej nagyságú pöfeteg gombát tartott. Új lámpást készített a vadászathoz a mocsár vizéből. Ahogy lehajolt, hogy megmerítse a gombafejet a láp vizében, egy molylepke rebbent fel és átrepült a fején. Ludwig elvesztette az egyensúlyát és hanyatt vágódott. A lámpás kirepült a kezéből és darabokra tört.

			– Donnerwetter! – szitkozódott, ahogy cuppogva kimászott a sárból.

			A rozoga kunyhó mellett egy kidőlt-bedőlt fabódé állt, kicsapódott a zsalu és egy fénylő vasorr nyúlt ki rajta.

			– Ludwig! Mi történt, fiam? – rikácsolta Ludwig szomszédja, a Vasorrú Bába.

			– Átkozott kétbalkezesség!

			– Ne pazarold nekem a vizet!

			– A vizet? Az a legkisebb gondom – nézett a széttört lámpásra a lidérc, és felsóhajtott.

			– Napról napra apad. Nem látod?

			– Éhezem, Muci néni!

			A vasorrú bába a fejét csóválta és bekapott egy gumicukrot.

			– A keresztúton mesélték az ufók... azt mondták, ha ez így megy tovább, kiszárad a láp, aztán jönnek a fekete helikopterek és ingyen wifit fognak telepíteni! Érted, ingyen wifit a lápra? Na, az már a világvége!

			– Ach, ich bin nutzlos! – morogta maga elé Ludwig és elővette a hegedűjét. Játszani kezdett, és ahogy felcsendültek az ismerős, szívszorongató dallamok, rögtön jobb kedve lett.

			A bába legyintve becsukta az ablakot, de még a zárt zsaluk mögül is kihallatszott:

			– Megint a régi lemez…

			Sárga szempár fénye gyúlt a bokrok között, és mély hangú morgás kísérte.

			– Mi ez a nyöszörgés! – vakkantotta egy mély bariton, amit egy irdatlan, csapzott, fekete, kutyaszerű alak követett. Feje Ludwig vállának magasságában volt. – Nem tudnál inkább valami kellemes, vidám halotti indulót játszani? A tegnapi Beethoven Kései Kvintett az agyamra ment!

			Ludwig letette a hegedűt.

			– Már megbocsáss, Markoláb, de ez az egyéni, sötét tónusú variáció az egyetlen vigaszom. Schande! A bélhúrom is elszakadt a molylepke miatt!

			Markoláb megvakarta a fülét. Bolhák egész serege pattant ki a szőréből, mintha még ők is menekülnének.

			– Megint nem sikerült? – nézett a lidércre világító sárga szemével és oldalra fordította a fejét.

			Ludwig beharapta az ajkát.

			– Jobb zenész vagyok, mint amilyen lidérc. Pedig már kétszázharminckilenc éve…

			Markoláb legyintett, mint aki már ezerszer hallotta.

			– Gyere velem inkább. Ma telihold van.

			Ludwig szeme felcsillant.

			– Segítesz?

			– Hát, én megeszem a Holdat, a többi a te dolgod.

			Ludwig kihúzta magát, és megigazította kopott, rojtos nyakkendőjét és barna zakóját.

			– Most sikerülni fog, érzem…

			– A múltkor is érezted...

			A láp csendes volt, csak néhány gömbvillám kísérte az útjukat, egy-egy villanásnyi időre megvilágítva az utat. Nem mintha szükségük lett volna rá. Ludwig körül állandóan egy piszkoszöld felhő kavargott, Markolábnak pedig csak pislognia kellett, máris kitisztult előttük a terep.

			– Odanézz! – torpant meg a hatalmas, kutyaszerű lény, és fényesen csillogó orrával előre mutatott.

			Ludwig kapkodta a fejét, de a saját maga által kibocsátott halvány fényen kívül nem látott semmit. Markoláb megrángatta a nadrágja szárát és irányba állította. Két, vastag ruhákba burkolózott ember bolyongott a fák között.

			– Atomgerendásiak lehetnek – mondta Markoláb.

			– Honnan tudod?

			– A simagöröngyösiek nem járnak erre… – Markoláb felnézett a Holdra és Ludwig problémáját egy pillanat alatt elfelejtve felmászott egy fa tetejére. A Hold mágikus fénye lekötötte minden figyelmét, nyála hosszú, zöldes csíkokban csorgott végig a fogai között és kiégette a leveleket, ahogy rájuk csöppent.

			– Itt az idő! – mondta, szinte csak magának, majd nagyra tátotta a száját és a Hold ezüst korongja egy harapással eltűnt az égről.

			– Gyorsan a fényeket, mielőtt kijutnak! – szörcsögte Ludwignak, amíg a Holdat a szájában tartotta.

			Ahogy a Hold fénye eltűnt, néhány zombi mozgolódni kezdett a mocsárban. Ludwig bólintott, és belemártotta a kezét a láp vizébe. A lidércfény kéken izzott körülötte és mint egy olajfolt, szétterjedt a vízfelszínen. Ludwig suttogni kezdett.

			„Működik!” – ujjongott magában.

			A fényekkel párhuzamosan halk, hamis melódia hallatszott, ami a kijárat illúzióját keltette a vándorok elméjében. Legalábbis Ludwig nagyon remélte... Az atomgerendásiak ásítozni kezdtek, de követték a fényeket és egyre mélyebbre hatoltak a sűrűbe. Cipőjük egyre mélyebben süppedt a vizenyős talajba.

			– Olyan fáradt vagyok! – szólalt meg az egyik.

			– Ne állj meg! – rázta meg a társa vállát a másik.

			– Csak lefekszem ide egy kicsit…

			A zöldesen izzó köd betakarta az embereket, ahogy leheveredtek a mohos talajra, miközben Markoláb elégedett böfögése visszhangzott a lidércláp felett.

			*   *   *

			Kristálytiszta, csillagos éjszaka volt. Ludwig épp a hegedűje húrját zsírozta egy kis disznóhájjal, amikor észrevette, hogy eltűnt a tó a kunyhója elől. Felpattant és átrohant a szomszédba. Dörömbölt a mohos faajtón, de a vasorrú bába nem volt otthon. Csak egy cetlit talált a kilincsre akasztva: „Halloweeni megbeszélésre mentem”. A láp mélyéről ismerős hangokat hallott. Mumus és Íz egy kis tisztáson álltak egymással szemben. Mumus a legszakadtabb ruháit hordta, arca a szokásosnál is kormosabb volt, Íz szája körül pedig döglegyek keringtek.

			– Mi történik a mocsárral? – kiáltott oda nekik Ludwig.

			– A lepra se tudja… – vetette oda neki Mumus.

			– Most ne, Ludwig. Épp gyakorolunk – Íz keskeny, beesett arcából kidülledtek hatalmas szemei, ahogy koncentrált Mumus fején egyensúlyozva.

			– Szóval, amikor kiugrok, te rájuk vicsorogsz – nézett fel Mumus, és a szemöldöke megmozdult, így Íz majdnem lezuhant a fejéről.

			– Le is köpjem őket? Vagy az már túl sok? – kérdezte Íz.

			– Nem, nem, tökéletes – mondta Mumus.

			– Entschuldigung! – csattant fel Ludwig, és közelebb lépett. – Hol a fenében van a vicsorban az a diszharmónia, Mumus?

			– Hallo! Mit tudtok erről? – Ludwig a lápra mutatott, ami már nem is volt igazán láp, csak egy szerény pocsolya.

			Íz lebucskázott Mumus fejéről, de hamar felpattant és a lidérc felé fordult.

			– Napközben hallottam a traktorokat, aztán láttam, mit csinálnak.

			– Mik azok a traktorok? – ráncolta a szemöldökét Ludwig.

			– Nagy gépek – magyarázta Mumus. – Te még mindig a tizenhetedik században élsz? Komolyan, Ludwig, már tizennyolcadik századi vagy!

			– Schande! Ez sértés! – morgott Ludwig.

			– A vízszint hirtelen lecsökkent – folytatta Íz. – Néhány víz alatt bujkáló zombi is felébredt.

			– Brr, ne már! – rázkódott meg egész testében Mumus. – Ugye nem ébredtek fel? A múltkor hetekig tartott, mire visszaúsztattuk őket a mélybe!

			– Egyelőre nem, de nem sok híja volt – mondta Íz.

			Ludwig fejében végigpörgött az összes lehetséges forgatókönyv, de egyik sem végződött jól számára. Mióta a halála derékba törte hegedűművészi karrierjét, nem vágyott másra, csak arra, hogy békén hagyják, és most jön ez az ember, aki még a poklot is pokolibbá teszi.

			– Hol lakik ez a traktoros ember? – kérdezte végül.

			– Itt közel. Gyertek utánam! – intett Íz, és elindultak a lidércláp széle felé.

			Ahogy kiléptek a fák közül, Ludwignak rossz előérzete támadt. „Vajon ezt érezhetik az emberek is, akiket becsalok a lápba?” – gondolta, miközben átvágtak a sűrű bozóton és egy széles árkon, amely mellett egy markológép parkolt.

			– Biztos nem lesz baj? – sandított Ízre Ludwig.

			– Te akartad megtudni – nevetett hörögve Mumus.

			– Új husi – legyintett Íz, aki már a spanyolnátha idején is nagy sztár volt.

			Káldi Boldizsár birtoka megváltozott: a bozótot kiirtották, gödröket ástak, mellettük gyümölcsfák álltak egy régi fürdőkádban. A ház azonban nem változott a zombiapokalipszis óta, mióta Ludwig utoljára itt járt. Egészen közel mentek a házhoz. Ahogy Ludwig elhaladt a kút mellett, a kút vize kékes fénnyel kezdett világítani. Az ablak nyitva volt, meleg sárgás fény dőlt ki rajta. Sámson fel-alá járkálva telefonált.

			– …Mire a Hold a legmagasabban áll, a víz mágiatartalma nullán kell, hogy legyen. A gyümölcsös csak fedősztori. Holnap pedig érkezik a gép, ami elhelyezi az első jeladót.

			Mumus és Íz összenéztek. Sámson az ablakhoz lépett, és kibámult az éjszakába – de nem a távolba, hanem egészen közelre, Ludwig szemébe. A kút vizének kékes izzása megszűnt.

			*   *   *

			– Verdammt! Méghogy nincs idejük segíteni! – duzzogott magában Ludwig, és megint ott találta magát a Tizenharmadik utcában, Káldi Boldizsár régi háza mögött. – Persze nekik nem a víz a fő eszközük…

			Átlebegett a szögesdrótos kerítésen Sámson portájára.

			„Biztos ő is fél valamitől… Csak ki kell találni, mitől.” – gondolta a lidérc, majd odament a házhoz, és kipróbálta az egyik klasszikus trükkjét. Végighúzta az ujját a hegedűje húrjain, és szélhangokat küldött a ház köré.

			Az új tulaj ismét nyitott ablaknál, a laptopja előtt ült a nappaliban. A szeme sem rebbent. Fel sem nézett, pedig a szél hangja úgy fütyült minden zugban, hogy Ludwig számára öröm volt hallani.

			– Hát jó, azt hiszed, kemény vagy… – mormolta maga elé Ludwig, és mosolygott. A fények pislákolni kezdtek a szobában, végül kialudtak.

			A fiatalember erre már felkelt az asztaltól, elővett egy gyertyát, és meggyújtotta. Ludwig előkapott egy gyufásskatulyát, tele mérges pókokkal. Alig tudott összegyűjteni néhányat, mert a boszorkányok már összefogdosták az összeset. Beszórta őket az ablakon. A pókok felmásztak Sámson lábszárán. Egy különösen fürge példány már a válláig eljutott, és éppen arra készült, hogy megharapja, amikor a fiatalember lepöccintette a válláról. A pók remegett a padlón, mintha elektromosság rázná, majd feldobta mind a nyolc mérges lábát.

			– Na jó, jöjjenek az árnyak! – Ludwig előhúzott egy karmesteri pálcát, és kiválasztotta az árnyakat, amelyeket mozgatni akart. Egy lassú tangó ritmusában irányította őket, egyre közelebb Sámson asztalához, de ő továbbra sem mutatta semmi jelét, hogy megrémült volna, inkább halvány mosoly bujkált a szája sarkában.

			– Ki vagy te? – Ludwig elmorzsolt néhány szitkot, majd visszament a lápra, ahol a víz felfedett egy zombit. Szürke alakja békésen feküdt a sárban, de Ludwig kirángatta onnan.

			A zombi bosszúsan rámordult. Véreres tekintetük összekapcsolódott Ludwigéval.

			– Akarsz fincsi, fiatal agyat?

			A zombi szeme felcsillant, majd hevesen bólogatni kezdett. Ludwig elvonszolta Sámsonhoz, végig a hátsókerten, majd odatámogatta a zombit az ajtó elé a teraszra, és bekopogott. A zombi imbolyogva állt az ajtó előtt. Sámson ajtót nyitott, de nem tűnt meglepettnek. Ránézett a zombira, megcsóválta a fejét.

			– De rossz bőrben vagy, haver! – mondta.

			A zombi lefagyott előtte. Az imbolygás megszűnt, mintha a rettegés elvette volna tőle az önazonosságát.

			– Pihenj egy kicsit, már szinte múmia vagy! – tette hozzá Sámson, és a lidércláp felé intett. A zombi pedig, mintha parancsszóra tenné, hátraarcot csinált.

			– Ne menj el! – kiáltott utána Ludwig kétségbeesetten. – Még nem is ettél!

			De a zombi nem figyelt rá, csak gépiesen ment visszafelé. A rettegés elvette a zabálási kedvét. Hirtelen kicsapódott egy ablak a szomszédban.

			– Na ne! Már megint ti? – hajol ki derékig Sámson szomszédja egy vadászpuskával a kezében, majd belelőtt a zombiba.

			Ludwig nyitva találta az ajtót. Becsúsztatta a lábát, hátha el van varázsolva, de legnagyobb meglepetésére át tudta lépni a küszöböt. Sámson nem sokkal azután elhajtott otthonról. Ludwig rácsodálkozott a modern lakásra; ő csak a tizennyolcadik századi bécsi paloták belsőjét ismerte. A laptop képernyővédője felvillant: egy lenyűgözően szép, kékesszürke mocsár látszott rajta, amiben apró fények libegtek.

			– Verdammt! – mormogta Ludwig. – Micsoda fények! Ez lehet a digitális lidércfény? Ezek ellen nem tudok versenyezni!

			A házban talált egy szobát, melynek ajtaját tükrök fedték, mintha páncélozva lenne. Amikor Ludwig a tükörhöz nyúlt, az nemcsak visszataszította, hanem a saját képe is szörnyű, torz figurává vált benne. Elhátrált a tükörtől és kilebegett a legközelebbi ablakon. Csak azt tudta, hogy minél messzebb akar kerülni, ettől a szörnyű embertől, akit még megijeszteni sem lehet rendesen.

			Ludwignak ezután már dolgozni sem maradt ereje, pedig az éjszakának még nem volt vége. Úton hazafelé, elővette a hegedűjét és egy szomorú Bach-szonátába kezdett – amely a fáradtságtól teljesen hamis volt. Dühében a gyenge bélhúrokat majdnem elszakította.

			– Verflucht!

			*   *   *

			Vattacukor-szerű ködfoltok lebegtek a határban, holdfény világította meg a keresztutat, miközben Ludwig egy sáros földúton lebegett utolsó reménysugara felé. Pára szállt fel a fűből, avar szaga lengte be a határt, de a lidérc olyan gyenge volt, hogy már a molylepkék röpte is megzavarta a koncentrációját. A keresztútnál már látta, ahogyan a boszorkányok egy nagy üst felett repkednek. Odaérve Ludwig félrehívta Muci nénit.

			– Mi az, fiam? Látod, hogy nem érek rá – kavart egyet a főzeten a vasorrú bába.

			– Csak egy perc, Muci néni. Segíts nekem!

			Egy szürke csáp nyúlt ki az üstből, de a boszorkányok megcsapkodták a fakanállal és visszatuszkolták.

			– Van elvarázsolt holdfény a hűtőben. Mást nem tudok adni…

			Egy boszorkány halálfejes babos kendőben kiabálni kezdett a többiekkel.

			– Köszönöm, most nem enni akarok. Varázslat kéne – próbálta túlkiabálni a rikácsolást a lidérc.

			– Csak nem kifogott rajtad az a gazda?

			Ludwig behúzta a nyakát szégyenében. A háttérben csobbant valami, és sziszegő hang hallatszott.

			– Mucika! Gyere már!

			– Van egy szoba, ahová nem tudok bejutni – mondta Ludwig.

			– Hogy jutottál be a házba egyáltalán?

			Ludwig vállat vont.

			– Simán.

			Muci néni bozontos szemöldökét ráncolta.

			– Igen, és?

			– Tükrök voltak. Egy szoba előtt.

			– Értem. Klasszikus. Tükörvarázs.

			– Ismered?

			Muci néni fellapozott egy kopott, kockás füzetet. Könyvjelzőnek egy egér farka volt beletéve.

			– Tarkakórság… Nem… Tigrisűzés… Ez se… Ááá, Tükörvarázs…

			– Meg kell tudnom, mit rejteget a fickó… – motyogta maga elé Ludwig.

			– Ezt a varázslatot csak kevesen ismerik. Biztos, hogy nem csapda? – nézett fel a füzetből a boszorkány.

			– Nem tudom. De kifogytam az ötletekből.

			– Rendben, próbáljuk meg… Mégiscsak régi szomszédom vagy.

			– Örök hálám! – hajolt meg Ludwig, de Muci néni rá sem hederített, mert már az üstnél állt. Beleszórt egy erszényből néhány békalábat, meg egy fél zacskó kólás gumicukrot. Az üst felszikrázott, és lila füst folyt ki belőle. A boszorkányok ujjongtak.

			– Na, ezzel most ellesznek egy darabig… Gyerünk, fiam! Éjfélre vissza kell érnem.

			*   *   *

			A fő utcán osontak, az árnyakkal a nyomukban. Megláttak egy menetet a templom előtt, nagy fakeresztekkel felszerelkezve. Muci néni a szemébe húzta a kalapját, hogy ne lássa a keresztet, és berángatta Ludwigot a temető oszlopai mögé.

			– Az ott nem a Maris? – hunyorgott az éjszakába a vasorrú.

			Ludwig a nyakát nyújtogatta. Ekkor lépett színre a polgármester, aki felfordított egy rekeszt, fellépett rá, és nagyot sóhajtva úgy darálta le a szövegét, mintha már unná.

			– Kedves egybegyűltek, üdvözlök mindenkit ma este. Köszönöm, hogy ilyen szép számmal megjelentek. Ismét körünkben üdvözölhetjük Fehér Marit, aki…

			– Jól van, jól van, tudjuk. A lényegre! – kiabálták a simagöröngyösi lakosok.

			– Én sem jókedvemben járok ide, Janibátyja – kiáltotta a nő, csillogó kereszttel a nyakában, tetőtől talpig fehérben. Haját szigorú kontyban hordta.

			A polgármester odaintette Kibic Zoárdot, aki már egy ideje jelentkezett.

			– Azért kértem a ceremóniát, mert a minap egy zombit láttam Sámson hátsókertjében. Belelőttem, de mindannyian tudjuk, hogy ahol egy van, ott lesz több is.

			– Na nee! Már megint? – visszhangzott mindenhonnan.

			– Jaj, a zombi… – Ludwig az arcát a kezébe temette. – Azt hittem, azzal végre megijesztem!

			– Te csináltad? – nézett rá döbbenten Muci néni, és a fejét csóválta. – És még én akartam segíteni neked!

			– Igaza van. Mostanában történik valami a láp közelében – mondta egy másik lakos. – Ti is láttátok?

			– Az árnyakat?

			– Neem… Izé, hogy is hívják őket? Repülnek?

			– Szellemek?

			– Fenéket, azoktól már rég nem félek. Helikopter, az! Nem is egy!

			– Én is láttam őket a láp felett.

			– Tehát mindannyian egyetértünk, hogy az ördögűzés indokolt – szólalt meg a polgármester. – Remélem is, mert erre megy rá a falu összes pénze… – tette hozzá halkabban. – Marika, kérem!

			Fehér Marika felállt a rögtönzött pódiumra, elmorzsolt néhány imát.

			Ha lett volna lélegzete, most megállt volna. Ludwig még mindig nem tudta elhinni, hogy ő okozta az ördögűzést.

			Muci néni megfogta a grabancát, és elhúzta a tömegből, majd felpattantak a seprűjére. Felemelkedtek, de az ima hullámai még így is elérték őket. A seprű füstölni kezdett.

			– Átkozott tisztalelkű! – rázta az öklét Muci néni a csukott szemmel imádkozó Marika felé.

			Már Sámson birtokánál jártak, amikor egy fehér fény elvakította őket. A seprű megbokrosodott és ledobta őket. Fennakadtak Sámson kerítésén. Ludwig szép lassan átsiklott a kerítés rácsai között, de közben érezte a védővarázslat taszítását. Nem tudta bedugni a kezét sem a kerítésen túlra. Időközben Muci néni alsószoknyájánál fogva kepesztett a kerítésen. A rikácsolásra nyílt az ajtó. Sámson odasietett a boszorkányhoz, és lesegítette a kerítés tetejéről.

			– Köszönöm, fiatalember – rebegte Muci néni, és a szemébe húzta a kalapját.

			– Nem tesz semmit. Repüljön óvatosan legközelebb.

			A vasorrú bába gyanakodva nézett a fiatalemberre, és a tomporát masszírozva elindult vissza a keresztút irányába. Ludwig utána eredt.

			– Entschuldigung! Muci néni, bocsáss meg!

			– Eredj a dolgodra, fiam! – intette le a boszorkány. – Micsoda időpocsékolás! És a seprűm! – A seprű ott lebegett a kerítés láp felőli oldalán.

			Muci néni megkönnyebbülten felsóhajtott.

			– Még jó, hogy az utolsó pillanatban rákötöttem az ingyen wifire. Talán az mentette meg!

			*   *   *

			Ludwig a kiszáradt mocsár előtt ült, mellette a hegedűje, de egyetlen zenemű sem jutott eszébe, ami kifejezhette volna a hangulatát. Lepillantott a kezére, ami mögött látta a mocsárból előtűnő köveket. Valóban halványabb volt a körvonala a szokásosnál, emellett egyre gyengébbnek érezte magát. Ilyet több száz éves lidércpályafutása alatt sem tapasztalt még.

			„Lidérc vagyok, ennél már nincs lejjebb… Nem száradhatok fel, mint egy kósza felhő!” – gondolta.

			Fel-alá járkálva ősi átkokat szórt Sámsonra, abban reménykedve, hogy valamelyik majdcsak betalál.

			– Az ördög hegedűse vigyen el téged! Töltsd az életed mollban, te undorító féreg! A fekete sorvadás vigyen el téged!

			– Jah... mondd el a nagypapádnak… – nyöszörögte neki egy zombi a sárból.

			– Te meg fogd be!

			A láp csöndje nyomasztó felhőként telepedett a szíve helyére. Pedig ugyanúgy károgott egy-egy madár, zombik nyöszörögtek a száradó iszapban, lassan múmiává töpörödve.

			– Mit csinálok? – rázta fel magát Ludwig. – Nem ülhetek itt tétlenül!

			Zajt hallott az erdei útról. Két eltévedt túrázó lehetett az. A mobiljukkal világítottak. Ludwig utolsó erejét összeszedve felizzította a fák levelén megülő párát, és büszke volt magára, hogy szép, halványzölden foszforeszkáló fényt sikerült csiholnia.

			– Oda nézz! Ez milyen fura! – mutatott a fényekre az egyik bakancsos.

			– Videózd le, jó lesz Instára! – mondta a társa, két ásítás között.

			„Miért mennek tovább? Valami nem jó” – csikorgatta nemlétező fogát a lidérc.

			Végül kilépett eléjük az útra. A túrázók megtorpantak, és kérdőn néztek egymásra, majd az előttük lebegő lidércre.

			– Jöjjetek, kérem! Ide, a gyilkos galócákhoz – intett a láp irányába. – Én mondom, ennél jobb fotót ma nem csináltok! Egyetek egy kis mérget! Klasszikus, autentikus tizennyolcadik századi lápszagot kínálok!

			A túrázókból kitört a nevetés.

			– Ez valami elő-halloweeni tréfa?

			– Nagyon élethű – mondta az egyik, majd elővett két energiaitalt, az egyiket lepasszolta a társának, és átsétáltak Ludwigon.

			Visszakullogott a kunyhójához. Már a szentjánosbogarak fénye is lekörözte az övét.

			– Ez már a vég utáni vég – sóhajtott.

			Muci néni kihajolt az ablakon. Épp a vasorrát polírozta, és elégedetten nézegette magát a tükörben.

			– Csak neked van időd a drámai önsajnálatra, fiam. Bizony, minden véges… A vég is.

			– Még te is a sárba döngölsz? – kiáltott fel Ludwig.

			– Hát hazudtam én neked valaha?

			– A legszomorúbb, hogy élni sem volt elég időm, a halálom meg… hát olyan volt, amilyen. De a nyomorom ellenére szerettem itt lenni. Itt a lápon. Amikor még volt eső… Amikor még volt láp.

			Megzizzent a bokor, és Markoláb kidugta a fejét a tüskék közül. Felnézett a Holdra, ami már majdnem telihold volt, de még nem teljesen.

			– Ludwig! Mi van? Rossz rád nézni, de legalább nyugodt vagy, nincs benned az a zenei feszültség.

			– Hamarosan már nem lehet rám se nézni – mondta a lidérc.

			Markoláb megcsóválta busa fejét. Foszforeszkáló, zöld nyál fröcsögött mindenfelé, majd megvakarta magát, és lefeküdt Ludwig mellé.

			– Nincs dolgod?

			– Még nincs – nézett fel ismét a Holdra Markoláb. – Megvárom veled… jobban szeretem a Holdat, mint téged, de mégis jobb így, mint egyedül, nem?

			*   *   *

			A Főmocsár a lidércláp szívében feküdt. Mostanra már csak egy mély gödör volt a helyén, némi halkan sziszegő sárral az alján. Vörös szempárok villantak minden bokorból, miközben a szél elfújta a telihold elől a felhőket. A lidércláp természetfeletti lényei mind ezen az elátkozott helyen gyűltek össze ezen az estén: boszorkányok, zombik, gnómok, Mumus és Íz, kísértetek, egy öreg sárkány, tűzlegyek, amelyek néha felrobbantak, de aztán újra előtűntek. Egy ember nagyságú varangy mászott ki a sárból, és a homlokára tolta a szemüvegét. Bőre olyan volt, mint egy rinocéroszé, lábai mint különálló oszlopok, amelyeken évgyűrűk is látszottak. Ludwigot Markoláb támogatta a láp partjára, és alá tolt egy fatuskót. Mindenhonnan elégedetlen hangok és morgolódás hallatszott.

			– Évszázadok óta ez van – csóválta a fejét a sárkány. – Én ott laktam a Göröngyösi Hegyekben, amíg el nem űztek.

			Muci néni egy gnómhoz fordult, és fennhangon rikácsolta:

			– Drágám, te még meg sem születtél, már akkor is üldöztek bennünket…

			– Bezzeg az emberek csak terjeszkednek. Undorító – kontrázott rá Mumus.

			– Ez a vízelvezetés volt az utolsó csepp – mondta Íz, egy füstölő fogpiszkálóval a szájában.

			– Hát épp ez az, már egy csepp vizünk sincs… – hurrogta le egy boszorkány.

			– Csend legyen! – vartyogott fel a varangy. – Köszönöm, hogy mind eljöttetek. Megkezdjük a rendkívüli ülést. Agyar, kérlek… – intett egy vérfarkasnak, aki elővett egy régi írógépet, és hosszú karmaival gépelni kezdett. A varangy folytatta. – A mágia nem működik víz nélkül. A boszorkányok nem tudnak bájitalt főzni…

			– Jól mondja! – helyeseltek a boszorkányok.

			– A zombik múmiák lesznek, Íznek elsorvad az ínye, sorolhatnám.

			– És most már a faluba se mehetünk – szólalt meg Mumus.

			– Dehogynem – kiáltotta Muci néni, csodálkozó pillantásokat bezsebelve.

			– Így van – bólogatott a varangy. – A védővarázs egyetlen éjjel nem működik… Pont ma este.

			– Mit akartok tenni? – emelte fel a kezét Ludwig. – Én már mindent megpróbáltam. Hasztalan… – hangja köhögésbe fúlt. A lidércfény kövér fellegekben távozott nem létező tüdejéből.

			A varangy végigmérte Ludwigot, mélyet sóhajtott, és úszóhártyás lábaival végigsimított varangyszája szélén.

			– Köszönjük a hozzászólást, Ludwig. De most inkább a csapatmunkában hiszünk.

			– Mire várunk? – hörgött fel egy zombi. – Megeszem az agyát annak, aki fenékbe lőtt!

			– Rendben, mindenki hozza a legjobb formáját! – kiáltott a varangy, majd ugrott egyet. – Rohamra!

			*   *   *

			Október harmincegyedikének azon a bizonyos éjszakáján több száz mágikus lény hagyta el a lidérclápot. Földön, nyálon csúszva vagy levegőben, de mind a falu felé tartottak, és mindegyik lényt a bosszú ereje hajtotta – és persze némi varázslat.

			Ahogy a simagöröngyösi templom harangja elütötte az éjfelet, a boszorkányok újrahasznosított, takarítószeres palackokból varázsfőzetet szórtak a kőoroszlánokra a polgármesteri hivatal előtt. A kőből vészjós morgás tört elő, aztán a hatalmas kőszobrok leléptek a talapzatukról, és ágyúgolyóként mindent leromboltak maguk előtt.

			Muci néni füttyentett az egyik oroszlánnak, és seprűjével megsuhintotta a fenekét, hogy irányba állítsa a templom felé.

			Fehér Marika hajhálóban és szőrös mamuszban lépett ki a sekrestyésből, mögötte egy sereg asszonnyal, akik színes vízipisztolyokat szorongattak a kezükben.

			Az oroszlán felrobogott a kőlépcsőn, de Marika szembe spriccelte szentelt vízzel, amire a kőszörny porrá robbant szét. Az asszonyok harci kiáltások kíséretében üldözni kezdték a többi oroszlánt, és hamarosan már csak szomorú, szürke kupacok maradtak a nyomukban.

			Eközben a zombik sem tétlenkedtek, bár a legutóbbi vereséget még érezték a csontjaikban. A lassabb, öregebb lakosokat vették célba, és próbáltak agyat enni. A polgármester a hátára vett egy kincstári lángvetőt, amit még a múltkori eset óta tartott a pincéjében, és a szemére húzta a védőszemüveget. Kibic Zoárd mellé lépett egy hegesztőpisztollyal.

			– A zombiért, ami majdnem megkapta Sámsont, tűz a bosszú!

			A zombik úgy belassultak, hogy alig vették észre, hogy alájuk pörköltek.

			A lángvetők fénye sem tudta azonban felfedni a gnómokat, akik sziklának álcázták magukat, és a templom mögötti temetőben vertek tanyát. Vércsigákat dobáltak a gyanútlan lakosok arcába. Ezt látva, Sámson intett Kibic Zoárdnak, aki egy kápolna tövébe hajította a hegesztőpisztolyát, és rájuk dobtak egy hálót, ami alól a gnómok nem tudtak kiszökni. Sámson az egyik sírkő mögül előhúzott egy sámándobot, és ütemesen dobolni kezdett. A gnómok megbénultak, és összerogytak a háló alatt.

			Az öreg sárkány levált a boszorkány-különítményről, és egy nádtetős házat vett célba. A tűz pillanatok alatt felemésztette a tetőt, a lakók az utca másik oldalára futottak.

			– Ezt neked, te szemét gyilkos! – spriccelte szemközt Marika a sárkányt, ami köhögőgörcsöt kapott. Mielőtt elájult volna, még fél szemmel el tudta olvasni a flakon feliratát: Simagöröngyösi Légfrissítő – 100% sárkányriasztó-garancia.

			Egy utcával arrébb tovább folyt a küzdelem. A varangyok tűzlegyeket dobáltak egy szénás színbe, de egy csapat iskolás lány bátran szembeszállt velük. Felkapták a nagyobb varangyokat, és sorra megcsókolták őket. Ettől a varangyok eltűntek egy zöld felhőben, hogy pucér hercegekként jelenjenek meg újra.

			Ezt látva a kísértetek is bevetették magukat a harcba. Huhogtak és lebegtek a gyerekek előtt, akik egymásra néztek, és egy emberként kiröhögték őket.

			– Ez nem ér! – panaszolta Muci néninek egy kísértet. – Megtörték a varázst.

			– Ha ti is úgy, mi is úgy! – tűrte fel a blúzát a boszorka, és ráuszított egy doboz mérges pókot néhány falubélire.

			– Ludwig! Most te jössz! – intett Muci néni a lidércnek, aki legyengülten, de tettre készen várt az egyik ház belső udvarán, a lóitató mellett. A Hold fénye és az éjszaka ereje felpezsdítette láthatatlan vérét, és így utolsó erejét összeszedve belemártotta a kezét egy vízzel teli lóitatóba. A víz felszikrázott, és zöldes színű füstje mágnesként vonzotta az embereket.

			Ludwig érezte az egyre ásítozó emberek energiáját, és végre kezdett visszatérni belé a halál örök zenéje. Miután elvégezte a dolgát, ismét vidáman dúdolni kezdett egy siratódalt.

			– Várjatok! – tartotta fel a kezét Muci néni. – Itt valaki pontosan tudja az ellenvarázst.

			– Odaadtad valakinek a kis füzetet? – kérdezte Mumus.

			– Én ugyan nem – hördült fel a boszorka sértetten.

			– Akkor honnan tudhatja a trükköket? – tűnődött hangosan Íz.

			– Csak egy magyarázat van, és ha igaz, akkor…

			– Bökd már ki! – noszogatta a fogínyrontó.

			– Sámánok… Az Üveghegyen túlról.

			– Az a gazda? – esett le az egyik zombi álla a kérdés közben.

			– Ki más lehetne? – mondta a boszorkány elhaló hangon.

			Ekkor a templom ajtajában megjelent Sámson egy összecsavart újsággal, és a bekerített természetfeletti lények felé hajította. Pulikutyák szellemalakjai ugrottak ki az újságból, és lógó nyelvvel futva bekerítették a lápi lényeket. A szétszéledőket néha meg is harapva visszaterelték őket a lápra.

			*   *   *

			Sámson birtokán nagy munkagépek álltak, a láp körül mély árok szaladt körbe, a kertje végében pedig egy zsiliprendszer és egy hatalmas víztározó volt. A folyó vize a gát mögött hullámzott; ennek kellett volna a lápon keresztülfolynia. Miután a kutyák visszaterelték a lápi lényeket az így kialakult szigetre, Sámson kinyitotta a zsilipet. A folyó vize hatalmas erővel zubogott körbe a körbeásott földdarabot.

			– A közösség nevében… – lépett oda Sámson mellé a polgármester. – Köszönjük a segítséget.

			– Igazán nincs mit, Géza bácsi – veregette meg a vállát Sámson. – Örömmel. Mostantól nem kell tartaniuk tőlük.

			– Nem jöhetnek át a vízen? – nézett a túlparton tolongó lényekre a polgármester.

			Sámson a homlokára csapott.

			– Ó, hát persze. Majdnem elfelejtettem.

			Leguggolt a parton, és suttogott valamit a víznek, amitől az magába szívta a Hold fényét, és ezüstösen izzani kezdett. Néhány másodperc műve volt csupán, aztán a víz újra víznek látszott. Sámson és a polgármester kezet ráztak, és a többi falubelivel együtt elindultak haza.

			Muci néni megfogott egy elvarázsolt, kólás gumicukrot, és átdobta a patakmeder felett. A gumicukor beleütközött egy ezüstös falba, és a vízbe csobbant.

			– Verdammt! – mondta Ludwig, sápadtabban a megszokottnál.

			– Ügyes… – hümmögte Muci néni.

			Mumus a boszorkányra nézett.

			– Mit csinált?

			– Mágiazárat! Kicsit olyan, mint a tükörvarázs, de itt a víz a tükör. Gondolhattuk volna!

			– Zum Kuckuck! Mi lesz így velünk? Én semmit sem láttam!

			Egy lovas kísértet odalebegett Ludwig mellé, lehajolt, és a fülébe súgta:

			– Jó nagy pácban vagy, öreg.

			– Muszáj még neked is emlékeztetni? – sziszegett vissza neki Ludwig.

			– Történt már ilyen régebben is – vont vállat a kísértet, és megigazította a rézfedelű nemeztarisznyáját.

			– Igen? Miért nem mondtad hamarabb? – förmedt rá a lidérc.

			– A Honfoglalás korában volt. Akkor volt egy másik sámán, asszem Vászoly volt a neve, vagy valami ilyesmi. Kicsit megkoptak az emlékeim, meg amúgy is te voltál a legutálatosabb szomszéd.

			– Nem változtatott volna semmin – mondta az öreg varangy. – Az óra is körbejár…

			Sámson, amint elvégezte a dolgát, széles vigyorral integetett a lápiaknak, majd előkapta a mobilját. Abban a pillanatban köd ereszkedett a Tizenharmadik utcára. Sámson alakja körül kicsi, szürke lények jelentek meg, és egy hangtalanul lebegő fekete helikopterből ledobtak neki egy kötélhágcsót. Amilyen hirtelen előbukkantak, úgy el is tűntek. Muci néni ránézett a seprűje nyelére, amin egy kis kijelző volt.

			– Na, végre megint van wifi!

			– Mi az a wifi? – kérdezte Ludwig.

			– Jó kis találmány. Azok a kis szürkék adták – bökött vasorrával az ég felé. – Most már mindig tudom, merre van a többi boszorkány, csak rá kell néznem a seprűre.

			Ludwig legyintett, és a körülöttük hullámzó, koszos vízbe bámult, ami elzárta a lidérclápot a külvilágtól.

			– Azt nem tudod megkérdezni a wiftől, hogyan lesz kajám holnap?

			*   *   *

			Ludwig a sötét lápi ösvényeket rótta a hegedűjével. Ide a vízelvezetés ellenére is visszatért egy kis víz. Elővett egy kottát, gyorsan elolvasta, és belekezdett egy modern darabba, ami szokatlanul csengett a fülében, de szép disszonáns hangok is voltak benne. Mióta a lápon volt wifi, Muci néni új kottákat töltött le neki.

			Az improvizatívan csengő hegedű hangja felriasztotta a vadmalacokat. Ludwig utánuk eredt, és egy gyorsabb darabra váltva a folyópartra terelte az állatokat. A vaddisznók megtorpantak a víznél. Ludwig ekkor rájuk fújt, és a lidércfény körbevette őket. Álmos röfögéssel lassan elszenderedtek.

			Egy folyami hajó pöfögött el a part mellett. Talán árukat vitt valahová. Ludwig pislogott a szokatlan látványtól, de az éjszaka még nem ért véget. Ismét elővette a hegedűt, és eljátszott egy másik, modernebb darabot. Amint felcsendült a zene, egy csodálatos szirénhang válaszolt rá a vízből. Ludwig tovább játszott, egyre jobban élvezve a rögtönzött koncertet. A szirén folytatta az éneklést, amikor abbahagyta.

			– Ki vagy te? – kiáltott Ludwig a sötétbe.

			– Brünhilde – jött a válasz d-molban.

			Brünhilde egy szürke színű hatalmas polipon lovagolva érkezett. Zöld hajából hínárok lógtak, de vízálló, rózsaszín övtáska lógott az oldalán. Leszállt a polipról, és intett a polipnak.

			– Várj meg itt, ne egyél meg senkit nélkülem!

			– Kedves kolléga. Lenne egy üzleti ajánlatom – tért azonnal a tárgyra a szirén.

			Ludwig hátrahőkölt. Erre nem tudta, mit mondjon.

			– Egy ideje figyelem a munkásságát. Pont egy ilyen muzikálisan tehetséges lényre lenne szükségünk a csapatban.

			– Komolyan mondja?

			– De még mennyire…

			– Mármint a muzikálisan tehetségeset. Tényleg komolyan mondta?

			– Hát, fogjuk rá – legyintett Brünhilde. – Német, az a lényeg. A vendégeknek a német dráma kell! Az ajánlatom a következő…

			– Ilyet közel háromszáz éve nem mondott nekem senki – sóhajtott Ludwig, és lidércéletében először elmosolyodott.

			– Mellékállást ajánlok. – Brünhilde előkapott egy vízhatlan fóliába csomagolt tabletet. – Mióta megindult a folyón a hajóközlekedés, komoly lehetőségek nyíltak meg.

			– Milyen lehetőségek? – tátotta a száját Ludwig.

			– Maga ugye jó az ijesztgetésben? – kérdezte a szirén, és vadul jegyzetelni kezdett.

			– Fogjuk rá. Inkább az elterelésben.

			– Mindegy az. Hajókon kéne ijesztgetni. Mi lennénk a munkáltatója. Mi közvetítjük, maga jutalékot kap.

			– Hogyan?

			– Itt írja alá! – Brünhilde odatolta Ludwig orra alá a tabletet. Ludwig rányomta az ujját, és a tablet vörösen felizzott. A szirén átnyújtott egy névjegykártyát. – Holnap várjuk az irodán, és megkapja a beosztását.

			– Kö-köszönöm.

			– Örültem. – Brünhilde rámosolygott, és szirénázott a polipjának, majd eltűnt a folyó vizében.

			Markoláb kilépett a bokrok közül.

			– Ki volt ez? – nyalta meg a szája szélét.

			– Ne edd meg! Ő az új munkaadóm.

			– Nocsak!

			Ludwig kihúzta magát.

			– Változnak az idők!

			– Tudod mit, Ludwig? Jobb is lesz neked alkalmazottként. Legalább nem a mi fülünkbe nyekeregsz többet.

			Markoláb és Ludwig alakját elnyelte a láperdő, lidércfény villant a nyomukban. A Hold sarlója felszúrta a felhőket, és új szelek fújtak Simagöröngyösön. A láp felett elhúzott egy fekete helikopter.

			csomaneva

			Nyereséges lidércláp

			2025. október 31., 13 óra 26 perc

			Sir Archibald haloványan lebegett a mocsárból kiemelkedő vaskos fatörzs felett, lábait egymáson keresztbe vetve. Monokliját tisztogatta reménytelenül, amelyet a mocsár párája szinte folyamatosan opálosan tartott. Az elmúlt 321 év, 4 hónap és 28 nap megtanult kellően arisztokratikusan lebegni, ám ez az idő ahhoz már nem volt elegendő, hogy megbékéljen a mindig párás monokli gondolatával.

			Sir Archibald Ravenhorse, Ravenford grófja, a Bank of England igazgatótanácsának jeles tagja 1721. június 3-án, 49 éves korában boldogult meg, amikor is a nemzetközi hírű, simagöröngyösi Dukát Derbyn készült rajthoz állni a saját tenyésztésű fekete angol telivér, Démon hátán. Démon varázslatos szépségét csak kezelhetetlensége múlta felül. Ám lehetetlen jelleméért bőven kárpótolták gazdáját a ló szélsebes futamai, melyek nyomán ezúttal is joggal reménykedhetett a győzelemben. Kettejük közös sportkarrierjét egy felboruló sörös kocsi törte derékba. A rajtvonal előtt adrenalintól remegő izmokkal toporgó Démon a hirtelen csörömpöléstől száguldásban tört ki és Sir Archibalddal a hátán a mocsaras területig meg sem állt. Ekkor sem önként döntött a megállás mellett, erre kizárólag az ott termő mocsár kényszerítette a felpaprikázott lovat. Rögtön szügyig el is merült a sűrű, zavaros lápban, majd egyazon lendülettel lovasát széles ívben vetette le hátáról. Sir Archibald dühe démoni lova iránt épp csak addig a pillanatig tartott, amíg ráesve egy közeli nyálkás kőre nyakát nem szegte. Ekkor a harag helyét döbbenet vette át. Nem egészen így képzelte el saját elmúlását, illetve az elmúlást követő időszakot illetően is más elképzelései voltak. Bár jobb létre szenderülése tagadhatatlanul kellemesebb volt, mint fekete csődörének hosszas küszködése, mégis, immáron készséggel elcserélte volna hirtelen halálát egy elhúzódó haláltusára, ha ennek eredményeként a feje megfelelő szögben maradhatott volna a nyakán. 

			Most erősen félrebillenő fejjel, kissé unottan hallgatta a láp mélyéből átszűrődő hangokat. Mint ahogyan kilencvenegy éve minden október 31. délelőttjén, Karós Pityu ezúttal is szellemi kapacitásának és szűk szókincsének teljességét összeszedve tüzelte a láplakókat. Pityu kilencvenegy éve tért meg teremtőjéhez, amikor egy kocsmai verekedés során ellenfele egy nyakába állított széklábbal kívánt véget vetni a hadakozásnak, majd Pityu korpuszát a mocsárba vonszolta, mintegy extra büntetésül. Neve a „karós” előtagot immáron a lápon kapta, a fárasztóan hosszú, bár tagadhatatlanul pontosabb „széklábas” helyett. Pityu szónoki képességeit erősen korlátozta a rövidke élete során elfogyasztott jelentős mennyiségű alkohol nyoma, valamint a megelőző oktatás teljes hiánya. Szónoki hiányosságait harciassággal pótolta. Ezúttal is kreativitása határáig jutva sorolta a változatos halálnemeket, melyekkel a falubeliek vérét lehetne ontani az év egyetlen olyan éjjelén, amikor a dimenziók összeérnek, a fizikai– és szellemvilág közötti könnyed átjárást lehetővé téve. Karós Pityu minden évben erre az éjszakára készült. 364 (minden negyedik évben 365) napon keresztül gyűjtötte az ötleteket, tervezte a mozdulatokat, hogy a 365. (négy évente a 366.) napon tökéletes hatékonysággal tudja kiontani minden útjába kerülő falulakó belsőségeit. A gondos tervezés indokoltságát jelzi, hogy eddig egyetlen falulakón sem volt lehetősége az általa szükségesnek ítélt beavatkozásokat végrehajtani. Előző évben a Family Frost kocsija hajtott át rajta annak ellenére, hogy az érkező, majd Pityu testén keresztül távozó jármű folyamatosan hallatta szokásos dallamát. Ez egész éjszakára hasznavehetetlenné tette a két világ közt lebegő, ezúttal szorosan az aszfaltba préselt asztráltestet. Azt megelőző évben Samu bácsi felturbózott villanypásztora zárta rövidre a falu felé tett kirándulását. Az azt megelőző évben pedig a temető melletti erdőtűz, valamint a vele szemben indított ellentűz vonala közé szorulva volt kénytelen kivárni a másnap hajnalt. Egy alkalommal a nyakából kiálló karóról megfeledkezve úgy beszorult két kerítésléc közé, hogy csak akkor tudott kisiklani szorult helyzetéből, amikor a dimenziók szétválásával levetkőzhette fizikai korlátait. Hiába a kilencvenegy éve gyarapodó gyakorlat, a fizikai kiterjedéssel is felruházott test átmeneti használatával kapcsolatban még mindig akadtak nehézségei. 

			Sir Archibald nem helyeselte az erőszakot. Rosszallóan csóválta lebillenő fejét és hümmentett párat, miközben Pityu buzdítását hallgatta. Abban viszont kénytelen volt igazat adni a halovány szónoknak, hogy a láp létezése veszélybe került, erre pedig valóban megoldást kellett találni. A falubeliek oly mértékben elszaporodtak, hogy a lápot tápláló patakok teljes vízhozamát lassan felélték, a láp pedig évről évre zsugorodott. Bár a kilátás meg sem közelítette ravenfordi birtokának látványát és a monoklija is mindig bepárásodott, mégis a rendelkezésre álló lehetőségek közül ez volt a legvállalhatóbb, ha posztumusz lakhatásra kényszerült az ember.

			– Sir Archibald, velünk tart ma este? – kérdezte Maria Birkenbaum – Konrad remek dallamokat komponált, melyek ma esti premierünkön lesznek először hallhatóak a falu főterén. Megtisztelne, ha csatlakozna hozzánk, Sir – A százhatvanegy éve néhai Frau Birkenbaum kacéran megrebbentette szempillái maradékát. Szürkés, épp csak diszkréten foszló bőrére halovány pírt rajzolt a gyenge napsütés, mely szemérmes, zavarában elpiruló hölgy ábrándját keltette a Lordban. Maria zongorakísérőjével és egyben személyes komponistájával utazott át Göröngyfölde lankáin, amikor hintójuk az útonállók elől menekülve a mocsárba hajtott. Konrad vézna testének minden erejével a végsőkig küzdött, hogy a felszínen tartsa a világhírű művésznőt, ám végül mindkettőjüket elnyelte a láp. Maria dús testét még szellemléte sem gátolta meg nőiességének túlbuzgó képviseletében. A százhatvanegy év épp csak kicsipkézte néhol valaha pirospozsgás bőrét és finom utazóruháját. Telt korpuszát sem a negyvenkét életben, sem a százhatvanegy azt követően eltöltött év nem viselte meg túlságosan. 

			– Mindenképpen, Frau Birkenbaum, mindenképpen! – felelte a gróf – Mi lesz ma műsoron? 

			– Konrad pár csodálatos dallammal gazdagította a tavalyi repertoárt. Fenségesnek tűnő muzsika, bízom benne, hogy elnyeri majd az ön tetszését is.

			– Minden bizonnyal! Már alig várom, Madam – felelte udvariasan Sir Archibald, nem feledve, hogy a százhatvanegy év Maria hangszálain mégiscsak nyomot hagyott, amitől a dáma előadásai rendre megfutamították a falu lakóiból rögtönzött közönségét.

			Maria tovalibbent a mocsár tapadós nádasa irányába, Sir Archibald gondolatai pedig visszatértek az egyre apadó patakok problémájához. Szeretett volna megnyugtató megoldást találni, mielőtt a láp végérvényesen eltűnik, ám régimódi eszköztára kevésnek bizonyult. Belátta, a modern idők problémái minden bizonnyal modern megoldásokat kívánnak meg.

			– Archi bácsi! Jössz este? – törte meg a láp csendjét a gomolygó párából előbukkanó Peti, tizenhat éve minden közvetlenségével. – Karós Pityu megint teljesen begőzölt és baromi kíváncsi vagyok, idén mivel üti ki magát. 

			Petit nem feszélyezte Sir Archibald grófi címe, sem pár száz éves múltja, de még hűvösen arisztokratikus távolságtartása sem. Sir Archibald ugyanakkor kissé nehezen viselte Peti közönséges tónusát és a szavait sem mindig értette. Mégis meglátta benne hajdani önmagát, a lázadó, vakmerő ifjút és bár Sir Archibald sosem vallotta volna be, kedvelte a fiút. Peti hat éve csatlakozott a homályos társasághoz, amikor egy átmulatott éjszaka után, erősen emelkedett hangulatban remek ötletnek gondolta a mocsáron át hazatérést. Az ötlet nem bizonyult remeknek, Peti pedig immáron hat éve volt tizenhat éves. Mindük közül ő alkalmazkodott leggyorsabban az asztrálléthez. Élvezte, hogy nem érezte többé a mocsár állott mosogatórongy-szagú kipárolgását, sosem volt éhes és igazán alvásra sem volt szüksége. Az alkoholos mámornak, az ifjú hölgyek társaságának, valamint az internet hozzáférésének nélkülözése érintette egyedül fájdalmasan, így idejének jó részét azzal töltötte, hogy azon képességeit próbálta fejleszteni, melyekkel hiányzó élményeit legalább részben visszanyerhette. Fejébe vette, hogy csatlakozni fog az internetre, ahol majd szabadon kószálhat. Ehhez a faluszéli könyvtár számítógépét próbálta használni. Egyelőre odáig jutott, hogy fél éjszakányi feszült koncentrálással egyszer be tudta kapcsolni a gépet.

			– Mit tervezel ma estére, gyermekem? – kérdezte a gróf.

			– A könyvtárban fogok dekkolni.

			– Dicséretes szándék! – mondta elismerően a gróf. Értékelte, hogy a fiú művelődésre tervezte használni a ma éjjel rendelkezésére álló fizikai lehetőségeket.

			– Aha, ja…. A neten akarok szörfözni. Csekkolom a Facebookot, Instát, ilyesmi. – Sir Archibald úgy hallgatta a fiút, mintha az idegen nyelven szólt volna hozzá, de már rég feladta, hogy fordítást kérjen a hallottakhoz.

			– És te mivel ütöd el majd az időt? – kérdezett vissza Peti.

			– Elkísérem Frau Birkenbaumot és Konradot a koncertjükre, majd meglehet, hogy én is ellátogatok a könyvtárba. Nem árthat egy kis olvasás – felelte a gróf és már nem is botránkozott meg azon, hogy Peti szemtelenül visszakérdezett.

			– Ja, az király. Na majd mutatok neked brutál cuccokat a neten – bólogatott a fiú. – Akkor ott találkozunk! – kiáltott még vissza, majd eltűnt a nádas között gomolygó párában.

			Sir Archibald elgondolkodva lebegett a ragacsos mocsár felszínén, léptei nyomán épp csak megrezdült a sűrű, zavaros víz. Tisztában volt vele, hogy a láp haldoklott és folyamatos víz utánpótlásra lesz szükségük, hogy életben tarthassák. A kérdés a hogyan volt, ám azt remélte, hogy a dimenziók éjszakai összeolvadása talán a segítségükre lehet. Fájdalmasan érintette, hogy tudása jelentősen megkopott az elmúlt háromszázhuszonegy év során. Hajdani pénzügyi zsenialitásával ezúttal semmire sem ment. Rendszeresen felkereste ezügyben Szemerédi Leopoldot, a feltalálót, aki akkor szenderült jobb létre, amikor 1782-ben a Simagöröngyös határában elterülő mocsaras területen próbálta ki legújabb találmányát, az iszapjáró bakancsot. A találmány még finomításra szorult volna, a feltaláló pedig azóta a láp nagy fűzfájánál alapította meg posztumusz mérnöki irodáját. Élete utolsó kudarcának dacára Leopold zseniális feltaláló volt. Jobb létre szenderülésének hetvennegyedik évében rájött, hogyan tud annyi fizikai tartalmat tölteni szellem-testébe, hogy az kisebb tárgyak megfogásához, mozgatásához elegendő legyen. Erre a láplakók közül egyedüliként volt képes és bár próbálta megtanítani ezt sorstársainak, nem jutottak igazán messzire a tanítványai. Ő viszont mindent megragadott, amit csak tudott, így a fűzfa tövében az évszázadok alatt jókora készlet halmozódott fel a válogatott, valamint válogatás nélkül összehordott eszközökből. Némelyiket csak azért hozta el, mert éppen azt tudta megtartani áttetsző kezében, másokra viszont tudatosan vadászott és addig gyakorolt, amíg olyan létfontosságú eszközöket, mint például balták, tükrök és lámpák, el nem bírt. Legbüszkébb egy aprócska generátorra volt, amellyel időnként elegendő áramot tudott termelni, hogy az összehordott elektromos eszközök használatát próbálgathassa. Elektromos próbálkozásai nem egyszer sajátos fény– és hangjelenségekkel jártak, amelyekhez az eleinte megrémülő láplakók idővel hozzászoktak. Egyszer lopott Petinek egy laptopot is, ám mivel Peti nem rendelkezett a készülék használatának fizikai képességével, a masina pedig nem bírta az iszapos kipárolgásban kivárni, míg Peti alkalmassá válik a billentyűk leütésére, a számítógépet végül közös megegyezéssel elnyelte a mocsár.

			Sir Archibald és Leopold már jó ideje meg-megtárgyalták a haldokló láp kérdését. A feltalálóra inspirálóan hatott, ha elméleteit elmondhatta valakinek, a gróf pedig értékes hallgatóságnak bizonyult. Leopold a tükrök, lámpák és balták mellett könyveket és szakmai lapokat is összelopkodott az évszázadok során, így szaktudása számos témában jelentősen meghaladta a grófét. Ez némileg hátráltatta a diskurzust, ám a Lord éles elméje rendkívül gyorsan befogadta a feltaláló magyarázatait, így valóban értékes tárgyalásokat tudtak folytatni. Mindezek ellenére nem sikerült megnyugtató megoldást találniuk a láp életben tartására.

			– Elegem van ebből az átkozott szellemjárásból! Ennek egyszer és mindenkorra véget kell vetni! – háborgott Géza, a simagöröngyösi transzformátorállomás mérnöke, valamint a falu egyetlen villanyszerelője. Felháborodását az vívta ki, hogy amióta az eszét tudta, minden október 31. éjjelén az elektromos hálózat túlterhelődött és a környék összes biztosítéka kiégett, ami több napra és éjszakára való folyamatos munkával látta el az idősödő villamosmérnököt. Így történt ez ebben az évben is és külön fájdalmat okozott a mérnöknek a tény, hogy a folyamatos helyreállítási munkálatok miatt négy nap óta először jutott hozzá kedvenc söréhez a sarki kocsmában. Most viszont nagyokat fújtatva dohogott frissen csapolt söre fölött.

			– Ugyan már, Géza! – csitította Ivett, a kocsma bővérű tulajdonosa, pultosa és szakácsa egy személyben. – Nem annyira borzasztó azért ez a szellemjárás.

			– Persze, neked! – háborgott tovább Géza – Én napokig megállás nélkül kidolgozom a belem, míg te nyerészkedsz itt a hirtelen forgalmon! Értem én, hogy ez neked jó üzlet, de nekem már tele van velük a … hócipőm!

			Ivett igyekezett megértően bólogatni, de azt el kellett ismernie, hogy neki a szellemjárás éjszakája bőven behozta azt a bevételt, ami kárpótolta a szellemjárás okozta károkért. Miközben a mosogató melletti csöpögtetőre pakolta a frissen elmosott korsókat, az ajtó nyílásának üteméből és a léptek hangjából vakon felismerte a belépő Kornélt. Egy ötlet vert tanyát elméjében és Kornél lépteit hallva az ötlet rohamtempóban formálódott tovább. Mire Kornél parfümjének illata is megérkezett, Ivett megfordulva széles mosolyt villantott a daliás szállodatulajdonosra.

			– Mi szél hozott, drága Kornél? – kérdezte apró, gömbölyded termetének minden bájával.

			– Csapolj nekem egy Pilsnert, szívem egyetlen hölgye! – mosolygott vissza Kornél, majd frissen habzó szerzeményével távozni készült az egyik sarki asztal irányába.

			– Várjál már egy percet, drága! – szólt utána Ivett – Beszélgessünk egy kicsit!

			Kornél habozva állt meg. Nagyon szeretett volna egy kis nyugalmat a fárasztó nap után, ám végül mégis visszafordult és a pulthoz telepedett inkább.

			– Mit tehetek érted, drága hölgy? – Kornél erősen görnyedve ült a pultnál. Jelentős magasságával nem volt összhangban a pulthoz rendelt bárszék. Mivel nem akart annyira Ivett fölé magasodni, meggörnyedve inkább a pultra könyökölt. Szemébe hulló fekete fürtjei mögül nézett fel Ivettre.

			– Mit gondolsz az idei szellemjárásról? – puhatolózott Ivett.

			– Hát… nem is tudom. Idén is megszálltak nálunk páran csak emiatt, de a tévék fele tönkrement a hirtelen áramingadozástól. Felmerült bennem, hogy jövőre ilyenkor minden eszközt leveszünk inkább a hálózatról. Nem bírom én ezt anyagilag!

			– Figyelj ide! Van egy ötletem! Mi lenne, ha ez a szellemjárás sokkal koordináltabban és tervezhetőbben történne? Lehetne rá programokat építeni, meghirdetni előre a neten, kicsit felpörgetni a dolgot. – Kornél diszkréten borostás állát vakargatva hümmögött párat, majd visszakérdezett.

			– Hogy képzeled mindezt? – az üzlet felpörgetésére mindig nyitottnak bizonyult, ezért is sikerült ekkorára fejlesztenie a szállodáját itt az isten háta mögött, egy bűzölgő mocsár szomszédságában.

			– Legközelebb leülhetnénk tárgyalni velük. Biztos nekik is kell valami, másért nem tombolnának itt minden évben. Meg lopkodnak is, szóval talán találnák valami alapot egy jó üzlethez. 

			Kornél elgondolkozott a dolgon. Nem lenne rossz, ha az elektromos károkat meg lehetne előzni és egy kis irányított, gondosan megtervezett szellemtevékenység is minden bizonnyal jót tenne a szálloda forgalmának. De hogyan lehetne rávenni a szellemeket egy tárgyalásra?

			– Miből gondolod, hogy leülnének velünk tárgyalni? – kérdezte végül.

			– Lehet, hogy önként nem is ülnének le, de talán kényszeríthetjük őket.

			– Kényszeríteni akarsz szellemeket? Biztos, hogy ez jó ötlet? – aggodalmaskodott Kornél. Nem szívesen került összetűzésbe más világ képviselőivel. Még mindig élénken élt benne a zombik pár évtizeddel korábbi, több hullámban érkező támadása. Gyermekként élte meg, hogy a foszló mobilhullák hatalmas pusztítást vittek véghez a faluban, sőt valójában az egész világon, mire sikerült likvidálni őket az utolsó oszló darabkáig.

			– Nézd! Atomgerendáson ott van Kvark-Maca kvantum boltja. Van egy csomó kütyüje, amiket a szomszédos részecskegyorsítóból selejteztek le, meg vannak import cuccai is. Vudu, meg indián, meg ilyen boszorkány-izék is. A legutóbbi zombimegszállásnál is nagyon jött a bolt kínálata, bár akkor még Maca anyukájáé volt a kóceráj. De komolyan! Mindenféle vacka van, valami csak használható lesz erre is. Túszul ejtjük a szellem brigádot és tárgyalóasztalhoz kényszerítjük őket. Na mit gondolsz?

			A közös üzleti érdekek mentén rendkívül gyorsan formálódott a kósza ötlet konkrét tervvé. Heteket töltöttek azzal, hogy átbeszéljék, mire van szükségük, mielőtt továbblépnek. A terv alapja egyszerű volt: a szellemtevékenységet pontosan időzítetté, kontrollálttá és rendkívül látványossá kellett valahogy tenni, hogy az esemény kellő számú érdeklődőt csábítson a faluba, fellendítve mind a szálloda, mind a kocsma forgalmát. Közben persze törekedni kellett a károk minimalizálására is. Elsősorban az elektromos hálózat megkímélését kellett megoldani valahogy, ami eddig minden szellemjárta évben komolyan megsínylette a halloween éjszakát.

			Időközben Kvark-Macát is felkeresték, ahol Maca valóban minden létező eszközzel ellátta őket. Büszkén dicsekedett el azzal, hogy minden e- és túlvilági létforma ellen rendelkezik megfelelő fegyverzettel. Csillogó szemmel tartotta orruk elé ékes bizonyítékként azt a tégelyt, amelynek tartalma a zombiellenes harcot vitte végül győzelemre évtizedekkel korábban. Egyedül a földön kívüli lények ellen nincs megfelelő eszközparkja, ugyanis egyik korábbi földi kultúra sem kezelte prioritásként az ufók elleni védelmet.

			Mivel a minden létező földi kultúrából összeválogatott szellem-ellenes eszközök jelentős térfogatot és súlyt képviseltek, Kornél kénytelen volt egyik beszállítójától kölcsönkérni egy teherautót a felszerelés elszállításához.

			A csapdába ejtéshez szükséges felszerelés immáron rendelkezésükre állt, kezdődhetett a következő fázis. Az üzlet akkor fog tudni igazán beindulni, ha a szellemtevékenység elég látványos. Ehhez Magdikát, a szeplős, vörös copfos eminens tanulót, a szellemi világ elhivatott online követőjét bízták meg, hogy iskola után gyűjtsön ötleteket és példákat látványos szellemtevékenységekről arra az esetre, ha a helyi szellemeknek nem lenne elegendő fantáziájuk a műsorszámok kialakításához. Magdika honoráriumként mindössze rendszeres Lindt csoki utánpótlást kért. Tejcsokisat, természetesen. Felkeresték Magnus Dirac kvantummechanikai mágus nagymestert – valójában sima bűvészt – is azzal a céllal, hogy a tervezett szellemtevékenységek látványossági értékét maximalizálni tudják. Dirac mester eleinte húzódozott. Olyannyira nem volt ínyére, hogy betekintést engedjen bárkinek is a trükkjeibe, hogy még Ivettéknek sem nyújtott bebocsátást kvantummechanikai szentélyébe, az atomgerendási ház pincéjében lévő műhelyébe. Ivett és Kornél minden meggyőző képességét latba vetve érvelt az együttműködés mellett. A döntő érvként az szolgált, hogy a mesternek nem kellett felfednie titkait, mindössze a szellemek által felvetett tevékenységeket kellene majd felturbóznia egy kicsit. Ezt azért látták szükségesnek, mert az elmúlt évtizedek során bebizonyosodott, a szellemek elég kevés fantáziával rendelkeztek, amikor halloweeni elrettentésre került a sor.

			Kornél május elejére már úgy érezte, készen állnak. El-ellátogatott a mocsár széléhez, hátha megpillanthatja valamelyik leendő üzleti partnerét. Üzleti partnernek nyoma sem volt, ám amitől Kornél igazán megborzongott: valahogy az állatvilág is messze elkerülte a lápot. Semmi jele nem volt madaraknak, rágcsálóknak, de még békák sem kuruttyoltak arrafelé, ami igazán fenyegető részlettel egészítette ki a mindig indokolatlanul sötétnek és párásnak tűnő mocsár képét. Egy melegebb este már épp azon gondolkodott, hogy gumicsizmát ragad és megtekinti testközelből a dögkút-szagú mocsarat, amikor furcsa fényeket vélt átsejleni a dús-nyálkás nádason. A halovány fénygömböket csattanás-szerű hang is kísérte, majd elnyújtott sikítás következett, amitől megindult Kornél tarkóján pár jéghideg verejtékcsepp. Elfehéredő ujjakkal szorította túrabotját, miközben szapora léptekkel igyekezett elhagyni a láp környékét és arra gondolt, lehet valami a falubeliek történeteiben. Lidércfényekről, fénylő gömbvillámokról, vérszomjas láphullákról szóltak évszázadok óta a pletykák, melyeket Kornél már kicsi korában is komoly túlzásoknak ítélt. Most, hogy látta és hallotta a leginkább gömbvillámként azonosítható jelenséget (Vagy netán ezt nevezték elődei lidércfénynek? Az is hihetőnek tűnt számára.), hajlamos volt hinni a történeteknek. Bár a láphullákban továbbra is kételkedett.

			Fekete terepjárója felé közeledve vette észre, hogy nem volt egyedül. Maca furgonját vélte felfedezni egy láphoz közeli bokor árnyékában. Először tett pár lépést a furgon felé, ám végül mégis visszafordult. Mára elég ideglelő élményben volt része, nem lett volna kedve beszélgetésbe elegyedni a kissé flúgos Macával.

			Ivett frissen csapolt Pilsnere hozta vissza a jobbik kedvét egészen addig, míg Ivett meg nem osztotta vele a legfrissebb pletykákat.

			– Tudod, mit mondott Gabika? – kérdezte Ivett.

			– Egyáltalán ki az a Gabika? – kérdezett vissza kissé szétszórtan Kornél. 

			– Jaj, tudod! Az atomgerendási részecskegyorsítóban takarít. Mindig hoz pár széthagyott félvezetőt a gyerekeknek. – Kornél bólogatott, mint aki már tudja, miről beszél Ivett. – Ő mondta, hogy Kvark-Maca készül valamire. Kölcsönkért pár cuccot a gyorsítóból és úgy hiszik, hogy le akarja csapolni a láp szellemerejét.

			Kornél felhúzott szemöldöke alól döbbenten pislogott Ivettre.

			– Ilyet lehet csinálni?

			– Tudod milyen Maca, minden kvantumzűrben benne van. Azt terjeszti, hogy hamarosan új termékcsaláddal bővíti a készleteit, de a speciális termékek csak átmenetileg lesznek elérhetőek.

			– Persze, amint elfogynak a szellemek a lápból, kiürül a polc.

			– Igen, ettől tartok én is – bólogatott Ivett. Veszni látta a jól megtervezett, szépen felépített üzleti tervüket. Ha ez a némber lecsapolja a szellemeket a lápból, akkor nekik nem marad üzleti partnerük a halloweeni projekthez. – Tennünk kell valamit! Nem viheti el a szellemeinket! – suttogta kipirult arccal Ivett vörös fürtjeit kisimítva arcából és Kornél kénytelen volt belátni az igazát.

			Hosszan hallgattak, miközben azon gondolkodtak, hogyan vehetnék el Maca kedvét a lidércláptól, Ivett pedig kiszolgált pár borvirágos arcú vendéget. Nehezítette helyzetüket a tény, hogy a falubeliek már évszázadok óta boldogan megszüntették volna a lidérclápot, ha tudták volna, hogyan tegyék. Nem szimpatizáltak a zűrös fényekkel és hangokkal, sem az állítólagos láphullákkal. Eltűnésekről is pletykáltak, de ezek később sima tolvajlásoknak bizonyultak. Szóval a falubeliek nem szerették a szellemjárta lápot és most kapva kaptak Maca ötletén. Magukra maradtak a szellemláplakók megóvásának problémakörével. 

			– Maca fél az ufóktól – gondolkodott hangosan Kornél.

			– Mi van? – nézett rá értetlenül Ivett.

			– Múltkor azt mondta, minden e– és túlvilági létforma ellen tud védekezni, egyedül a földönkívüli technológiákkal szemben eszköztelen.

			– És ez most hogy segít rajtunk? – kérdezte Ivett még mindig értetlenül. 

			– Tegyünk úgy, mintha a lápot nem szellemek laknák, hanem ufók! – hozakodott elő az ötlettel Kornél. – Ha ufót lát, akkor talán meghátrál. Mármint Maca. Aki fél az ufóktól – magyarázta Kornél egyre jobban fellelkesülve saját ötletétől.

			Szó szót követett, végül megszületett a következő terv. Már így is annyit öltek ebbe a projektbe, hogy innen nincs visszaút, így hát rendeltek pár projektort és drónt, hogy majd ezekkel imitálják az ufótevékenységet a láp felett. Legnagyobb szerencséjükre Norbi, Kornél unokaöccse rajongott a drónokért és mivel apja mindent meg is vett neki, amit csak kért, volt elegendő gyakorlata is a kiskölyöknek a kezelésükben. Együtt szerelték fel a projektorokat a drónokra és programozták be a rendszert. Az első este csak egy drónt engedtek fel. Amikor a főpróba szemlátomást jól sikerült, következő éjjel már egyszerre három drón repült kötelékben a láp felett, villogva, forogva, rémítő, földönkívüli koreográfiát rajzolva a sötét égboltra. Másnap senki nem hitt a mindig részeg Bazsa-papának, aki a kocsmában számolt be az éjjel látott ufókról. Miután egész héten, minden áldott éjjel egyre több ufónak álcázott drón repkedett a láp felett, a hír lassan elterjedt és végül eljutott az atomgerendási kvantumboltba is. Macától ekkor már ufó-ellenes eszközöket is próbáltak rendelni a lakosok, de Maca bevallotta, hogy az alufólia-sapkán túl nem tud egyébbel szolgálni.

			Norbinak néha aludnia is kellett, főleg, ha másnap felelés vagy dolgozat várta a suliban, ezért megegyeztek, hogy heti kettő-négy random alkalommal fogja eregetni drónjait változatos koreográfia szerint a láp felett. Sajnos Maca nem volt ijedős. Kornél rendszeressé tette a láp körüli sétákat, így észrevette, hogy estéről estére Maca furgonja is felbukkan a bokrok mögött. Talán nem dőlt be Maca a trükknek? Esetleg nem győzték meg, hogy szellemek helyett ufókkal volt dolga?

			Ivett és Kornél következő szintre emelte a hadműveletet: jöjjenek a feketeruhások.

			– Man-in-black? Komolyan? – fintorodott el Kornél. – Nem sablonos ez kicsit?

			– Sablonos vagy sem, valamit tennünk kell! Nem adom a szellemeimet! – pattogott Ivett.

			– SzellemeINKet, ugye így értetted?

			– Persze, persze! A mi szellemeink, semmiképpen nem Maca árucikkei! Ez a lényeg!

			– De mégis honnan a bánatból szerzünk feketeruhásokat? Az én erőforrásaim is végesek, már így is többet invesztáltam ebbe a műveletbe, mint amit megér az egész – sóhajtotta Kornél. Kezdte kilátástalannak érezni a helyzetüket. Pedig annyira zseniális ötletnek tűnt!

			– Norbi! – ujjongott Ivett.

			– Mi van? – nézett rá Kornél kérdőn. – Hogy jön ide Norbi?

			– Azt mondtad, Norbinak mindent megvett az apja. Nincs neki véletlenül pár távirányítós helikoptere?

			– Most, hogy mondod, egyszer valóban összeállított egy komoly légiflottát, még a drónok előtti időkben. Van köztük pár igazán szép, robosztus, komoly példány is. Csillogóak, feketék, mint az igazi feketeruhás cuccok.

			– Na! Itt a megoldás! Norbi egy személyben el fogja tudni játszani az ufókat, a men-in-black légiflottát, esetleg kilökünk pár fekete bábút is a helikopterekről, lesz egy komplett műsor. Mit szólsz?

			– Norbi imádni fogja…. – nyögte Kornél – Csak el ne járjon a szája…

			Újabb néhány hét telt el, mire az ufók és a men-in-black csapat láp feletti harca bekerült a köztudatba. Úgy tűnt, Macát semmi sem tántorította el üzleti tervétől, míg végül az egyik este Norbival nem tartott újdonsült barátnője az éjszakai misszióra. Míg a fiatalok egymás szemébe feledkezve kizárták kettejük világából a külvilágot az egyik játékhelikopter keresztezte egy drón útját. Mivel a drónra szerelt projektor már így is túl volt melegedve, illetve a lápból felszálló párát is nehezményezte a készülék, végül a pályák kereszteződése az indokoltnál talán valamivel nagyobb robbanás formájában csúcsosodott ki. Maca idegei ekkor mondták fel a szolgálatot. Fejvesztve rohant vissza furgonjához, majd pánikszerű távozása során kifordított a helyéből egy bokrot, pár karót a szomszédos kerítésből és végül Samu bácsi villanypásztorának romjaival a sárhányóján elszáguldott.

			Hamarosan híre ment, hogy Maca mégsem bővíti a termékkínálatát, az üzleti vállalkozás alapítói pedig immáron sikerük reményében, felkészülten várhatták a halloween éjszakát.

			2025. október 31., 13 óra 48 perc

			– A falu lakóinak pusztulnia kell! – kiáltotta Karós Pityu. – El akarnak üldözni bennünket és ezt nem hagyhatjuk! – A hallgatóság köreiből pár egyetértő hang csatlakozott a szónokhoz.

			– Alig van már víz a lápban! Halálra ítéltek bennünket! – tette hozzá az imént hallottakhoz Konrad, a halottaiban talán még véznább, általában visszafogott, csendes hangú komponista, akinek hangerejét és bátorságát megsokszorozta az aggodalom.

			– Tűrhetetlen, ahogy a falusiak rémisztgetnek bennünket! – panaszolta a néhai Emília néni, az ötvenkét éves tanítónő, aki szerelmi bánatában önként gyalogolt be a mocsárba, mit sem sejtve a rá váró sorsról. Azóta ezt a tettét már bőven megbánta. A szerelmi bánatot az elmúlt százhuszonkét év sem oldotta meg, ám lehetősége volt mellé egyéb aggodalmakat is begyűjtenie. Túlvilági létezése csak akkor vált valamelyest elviselhetővé számára, amikor egy éjjelen a tizenhat éves Peti tántorgott át a lápon. Emília néni mindig is szeretett volna gyermeket, ám vénkisasszonyként erre elég csekély reménye volt az életben. Peti érkezése megváltás volt számára, halála ellenére élőbbnek érezte magát, mint valaha.

			– Heteken át terrorizáltak bennünket mindenféle fényekkel, meg gépekkel és még a fejünkre is robbantottak valamit! Elképzelni sem tudom, mit találnak még ki ellenünk! – folytatta aggodalmaskodását. Saját korlátozott képzelőereje valóban nem volt elegendő a további lehetséges tortúrák ábrázolására, ugyanakkor lápbéli fogadott fia a dróntámadások ideje alatt bőséggel kommentálta számára a történéseket és további lehetséges kimeneteleket is felvázolt Emíliának, élethű részletességgel.

			A lápon felforrt a hangulat, még a leghiggadtabb láplakók számára is nyilvánvalóvá vált, hogy őket itt nem tűrik meg többé. Fel kellett hát lépniük saját érdekükben. Abban nem volt tökéletes az egyetértés, hogy az érdekképviselet pontosan hogyan is történjen. Voltak, akik hajlottak Karós Pityu álláspontjára és egytől egyik holtan szerették volna látni a falubelieket. Mások visszafogottabb állásponton voltak, kíméletesebb megoldásokat próbáltak keresni. Egyesek egyenesen azt vetették fel, hogy igyekezhetnének a falulakók kedvére tenni, amikor fizikai körülményeik ezt lehetővé teszik, hogy a falusiak lássák, mennyire hasznos részei ők a közösségnek.

			A gyűlés megegyezés nélkül zárult, mint minden ezt megelőző halloween délutánján. Most a kiszáradó patakok és az újonnan jelentkező dróntámadások által keltett félelem tette a szokottnál rosszabb hangulatúvá az idei ünnepet.

			2025. október 31., 23 óra 46 perc

			Éjfél felé közeledve a láplakók gyülekezni kezdtek a láp szélén. Egy darabig tanácstalanul álldogáltak, majd, amikor a teljes társaság felsorakozott, Maria Birkenbaum öblös altja felcsendült:

			– Kezdődjék az előadás!

			A haloványan testet öltő vegyes társaság együtt mozdulva indult meg a falu főtere felé. Mire elütötte az éjfélt az óra, a vonuló testek szinte már kézzel foghatónak tűntek. Ekkor ordított fel a fájdalomtól Pityu, aki a sötétben nem vette észre az utcán felejtett gereblyét, melybe belelépve nemcsak talpát szúrta át, de a lendületesen felemelkedő nyél telibe trafálta férfiasságának maradékát. A menet pár percre megtorpant, míg Pityu összeszedte magát kissé és felállt.

			Amikor tovább indultak, a sor elején állók fennakadtak valamin, mint a hálóba fogott halak. A nyomukban érkezők sorra az előttük haladóknak ütköztek, végül megállt a menet. Értetlenül forogtak körbe, keresve a szemmel nem látható akadályt, ami meggátolta továbbhaladásukat. A menet visszafordulással próbálkozott, de ott is ugyanabba az akadályba ütköztek. Lassan rájöttek, csapdába estek. A félelemtől elnémultak.

			– Üdvözöljük önöket falunkban! – szólította meg a döbbenten álló szellemeket Ivett.

			– Mit tett velünk, ifjú hölgy? – lépett előbbre Sir Archibald, ameddig a láthatatlan háló engedte.

			– Elnézésüket kell kérnem a választott megoldás miatt. Nem állt szándékunkban bántani ünöket, csak beszélgetni szeretnénk.

			– Ehhez feltétlenül szükség volt fogságba ejteni bennünket? – kérdezett vissza higgadtan a gróf. 

			– Nézze, nem ismerjük ünöket, sem a szándékaikat, sem a képességeiket. Jobbnak láttuk korlátozni kissé a tevékenységüket, megelőzendő az esetleges baleseteket.

			– Értem – felelte a gróf. Szellemléte évszázadai alatt egészen megfeledkezett arról, mennyire ijesztő tud lenni egy élő számára egy szellem. – Hogyan képzelik el a beszélgetést? – rangidős szellemként és arisztokrataként természetes volt számára, hogy a láplakók képviseletében tárgyaljon.

			Ivett és Kornél az ifjú technikusaik segítségével átvezették vendégeiket a megelőzően kellő védelemmel körülvett művelődési házba, melynek nagy tárgyalójában alakították ki a tárgyalásokhoz szükséges biztonságos közeget. A világos, tágas terem közepén húzódó hosszú, robosztus asztal két oldalán foglalhattak helyet a tárgyalófelek. A szellemek kevesebben voltak, mint amire számítottak, de a jelek szerint egy sikeres tárgyaláshoz megfelelő volt mind a létszámuk, mind a pozíciójuk. Ivett nagyon bizakodóan nézett Kornélra, aki ünnepélyesen megnyitotta a tárgyalást.

			– Üdvözöljük ünöket Simagöröngyösön. A falut 1479-ben alapították a legrégebbi írásos emlékek szerint, akkor még Simadudor néven. Jelenleg 2426 fő lakja a falut. Én Bernáth Kornél vagyok, a helyi szálloda tulajdonosa és vezetője, bájos társam pedig Kalapos Ivett, a helyi kocsma teljes körű képviselője. Önökben kiket gyászolhatunk?

			A láplakók egymás után bemutatkoztak elmesélve életük és haláluk legjelesebb eseményeit. A sort Sir Archibald kezdte és Peti zárta. Mire mindenki bemutatkozott, a hangulat egészen feloldódott. 

			– Pontosan miben állhatunk az ünök rendelkezésére? – kérdezte Sir Archibald, és hálás volt, hogy a szembenálló felet Kornél képviselte a tárgyalás során. Nem tartotta helyénvalónak egy hölgy részvételét az üzleti életben. Kissé zavarban is volt minden alkalommal, ha Ivett néha-néha felszólalt.

			– Nos, Lord Ravenhorse, egy ajánlatunk van az ünök számára – vezette fel a témát Kornél.

			A gróf figyelmesen hallgatta az ajánlatot, melyben Kornél azt ecsetelte, hogy mindkét fél számára előnyös megállapodásra törekednek, céljuk az, hogy mind a láplakók, mind a falulakók elégedettek lehessenek a megegyezéssel.

			– Nagyon figyelemre méltó ajánlattal állt elő, kedves uram. Ugyanakkor meg kell említenem, hogy jó szándékát valamelyes hiteltelenné teszi a tény, hogy a láp kiszárítására törekednek, valamint a láp felett az elmúlt hetekben zajló fenyegető események is aggasztóak számunkra. Mi indokolhatná hát, hogy valóban jó szándékukat feltételezzem eme kellemetlen tapasztalások ellenére? – fogalmazta meg kételyeit Sir Archibald. Kornél tanácstalanul nézett Ivettre. A láp kiszárítása? Fenyegető események? Mi a fenéről beszél a gróf?

			– A drónok! – suttogta Ivett megvilágosodva. – A frászt hozhatták rájuk a drónok.

			– Elnézésüket kell kérnem az elmúlt hetek eseményei miatt – kapott erőre Kornél. – Valóban rémítőek lehettek az általunk keltett technikai jelenségek, ugyanakkor az elrettentést nem önöknek szántuk. Kizárólag az önök életére, vagyis inkább energiáira törő konkurenst kívántuk távol tartani a láptól. – Ezt követően Kornél lépésről lépésre elmagyarázta a szerteágazó korokból megboldogultak társaságának a drónok és helikopterek koreográfiáját, a művelet célját és a véletlen, ám végül mégis leghatásosabb lépésnek bizonyuló balesetet. A láplakók vonakodva bár, de lassan elfogadták a magyarázatokat.

			– És mi van a láppal? A patakok kiszáradtak, a láp pedig zsugorodik. Ha így folytatódik a dolog, akkor hamarosan lakóhely nélkül maradunk – panaszolta Emília, aki leginkább amiatt aggódott, hogy ha a láp eltűnik és a társaság feloszlik, elveszítheti fogadott gyermekét és élete újra értelmetlenné válik.

			– A patakok kiszáradását én is észrevettem – mondta Kornél –, de nem tudom, mi az oka. Arról nem a falu tehet.

			– Sajnos a klímaváltozás egyre szárazabb nyarakat hoz – lépett közbe Ivett, amitől Sir Archibald rosszallóan összehúzta a szemöldökét. – Az egyre melegebb és szárazabb nyarak már nem adnak elegendő esőt a patakok fenntartásához. Sajnos ez nem rajtunk múlik.

			– Tisztelettel – állt fel Leopold, aki eddig csendben lebegett a gróf jobbján elhelyezett széken – bár a problémát a jelek szerint nem önök idézték elő, a megoldásban mégis a segítségünkre lehetnek. A korábban birtokomba került térképek alapján úgy vélem, egy jól megépített csatornával áthidalható lenne a láp és a szomszédos bővizű Zavaroshalász-tó közötti távolság. Megfelelő zsilipekkel pedig szabályozható lenne a víz áramoltatása is. Mit gondolnak erről a megoldásról?

			A Zavaroshalász-tó valóban elég közelinek tűnt és teljességgel megoldhatónak látszott a csatornázás és zsilipek kiépítésének terve. Ekkor Kornél elérkezettnek látta az időt. Itt a nagy lehetőség, most jött el az igazi üzlet pillanata.

			– A csatornázás és zsilip kiépítés járható útnak tűnik, ugyanakkor egy ekkora építkezés jelentős összegeket igényel, amelyre a falunak jelenleg nincs fedezete. Amennyiben önök a segítségünkre lennének a szükséges tőke előteremtésében, készséggel megépítenénk a szükséges csatornákat és zsilipeket, amelyek a láp életben tartásához szükségesek. Készek önök támogatni a financiális bázis megteremtését? – tért a lényegre Kornél. A gróf elgondolkodva törölgette monokliját, ami ezúttal az elmúlt háromszázhuszonegy évben először cseppet sem volt homályos.

			– Örömmel állnánk ebben a kérdésben az önök rendelkezésére, hiszen elemi érdekünk a láp vízellátásának biztosítása. Ám nem látom át pontosan a módját, mit is tehetnénk ez ügyben – felelte Sir Archibald. Látta az egyezség hasznát a láp számára, de fogalma sem volt, hogyan tudnának ők pénzt teremteni fizikai képességek nélkül.

			Kornél részletesen kifejtette az üzleti terv minden aspektusát, melynek megismerésétől a láplakók is egyre lelkesebbé váltak. Végre kiélvezhették, hasznukra fordíthatták különleges képességeiket, sőt, talán majd tanulhatnak is újakat a meglévők mellé. Meglátták a lehetőségben a fényes jövőt, végre nem ellenségként tekintenek majd rájuk! A felvázolt jövőkép csábító volt mindkét fél számára és mindenki úgy ítélte, könnyedén és örömmel tudja teljesíteni az üzlet rá eső részét.

			Már épp lezárni készültek a tárgyalásokat, amikor Karós Pityu emelkedett fel, hogy további követeléssel álljon elő.

			– Ácsi, ácsi, ácsi! Szabadon akarunk gyünni-menni a faluban! –  lökte oda elvárását a feleknek.

			– Mármint Halloween éjjelén? – kérdezett vissza Kornél.

			– Fenét! – háborodott fel Pityu – Mindig! Szabad bejárást követelünk a faluba! Az év bármely napján!

			Néma csend lett a teremben. Bár erre a fejleményre senki sem számított, a láplakók végül is nem tudták azt mondani, hogy ez ne lenne jó ötlet. Ivett és Kornél tanácstalanul nézett össze. Végül Ivett volt az, aki meglátta az üzleti lehetőséget a követelésben. Hiszen miért is szűkítenék le a látványosságot az év egyetlen napjának pár órájára, amikor egész évben szórakoztató szellem-programokkal tarthatnák meg megemelkedő forgalmukat? Még akkor is, ha a szellemek fizikai korlátai jelentősek az év túlnyomó részében, valami látványos kunsztot biztosan össze tudnak majd ütni a hétköznapokra is Magnus Dirac kvantummechanikai mágussal és leginkább bűvésszel.

			– Azt gondolom – vette át a szót Ivett –, ennek semmi akadálya nem lehet. A falusiakat részletesen tájékoztatjuk a fejleményekről és ebben az esetben reggel nyolc és este tíz között azt gondolom, tökéletesen elfogadható lesz az önök jelenléte a faluban is.

			– Na nem úgy van ám az, kishölgy! – szólalt fel Pityu, az ötlet gazdája. – Nap közben nem tudunk ám csak úgy mászkálni! Látta mán, milyen haloványak vagyunk egyébként? Fájdalmas minekünk a napon mászkálás! Kizárólag éjjel tudunk a lápon kívül gyünni-menni!

			– Sajnos az éjszakai jelenlétet nem tartjuk megoldhatónak. A faluban rengeteg kutya él, szinte minden háznál van egy. Ők rendkívül érzékenyek a szellemek jelenlétére, mint ahogy azt önök most is hallhatják – utalt Ivett a tompán behallatszó folyamatos ugatásra. – Ha önök éjszaka jönnének a faluba, akkor a falusiak soha nem tudnának aludni a folyamatos ugatás miatt, ez pedig könnyen ellenszenvet szülhet a láplakókkal szemben.

			– Mánpedig nappal pedig nem tudunk mászkálni! Csak éjjel! – háborgott Pityu.

			– Egy pillanat, ha szabad – emelkedett fel Magdika, a cseppnyi szeplős kislány, a szellemvilág elkötelezett rajongója. – Sokszor láttam már a neten, hogy a szellemek időnként mindenféle lepedőket viselnek, amikor megjelennek. Egy lepedővel letakarva esetleg ki tudnának menni a napra is?

			A tárgyalóasztal túloldalán izgatott pusmogás hallatszott. A gróf nem tudta egyelőre megemészteni a tényt, hogy a tárgyalásban immáron nemcsak egy hölgy, de még egy kisleány is részt kíván venni. Még javában ezen a kérdésen rágódott monokliját dörgölve, amikor Emília szólalt meg a háta mögül.

			– Igen, kincsem, ez egy ragyogó ötlet! Azt gondoljuk, hogy valószínűleg megoldható lehet. Ha kellően könnyű anyagból készül a lepel, az talán nem esik át rajtunk. Mindenképpen megéri a próbálkozást. És ha íly módon részt vehetünk a falu életében, az igazán remek lenne!

			A megegyezés megszületett és a tárgyaló felek lelkesen fogtak neki a részletek kidolgozásának. A láplakók legnagyobb része Magnus Dirac mester köré gyűlt és ötletekkel bombázták a nagymestert, aki vad jegyzetelésbe és rajzolásba kezdett. Peti a tárgyalások végeztével Norbi mellett kötött ki, akivel azonnal elmerültek az internet világában. Emília Magdikával készült távozni, könnyen megtalálva a kislánnyal a hangot. Közösen tervezték kiválasztani a megfelelő könnyűségű leplet a nappali sétákhoz. Sajnos a távozást megakadályozta a tárgyalásokat megelőzően installált védelmi rendszer, amelyről időközben mindenki teljesen megfeledkezett. Látva Emília akadályoztatását Kornél záró beszéde részeként tájékoztatta az egybegyűlteket, hogy a védelmi rendszert máris megszüntetik és az üzleti partnerek mindegyike szabadon távozhat az általa választott irányba. Mindeközben intett Norbinak, hogy szedje össze a Macától kapott csapdákat és szüntesse meg a zárlatot. A lehetőségen kapva Karós Pityu öles léptekkel, sietve indult a kocsma felé. Már kilencvenegy éve hiányolta fájón az alkohol minden formáját. Ha szerencséje van, talán még inni is tud egy kortyot, mielőtt teste teljesen elveszíti fizikai dimenzióit.

			A falu főtere megtelt, ha nem is élettel, de mindenképpen vidám társasággal. A néhai Maria Birkenbaum teátrális mozdulattal megnyitotta ünnepi koncertjét Konrad zongorakíséretében. Az idei koncert csak egész csekély fájdalmat jelentett a hallgatóság számára. A tér több pontján felvillanó fények, megmozduló tárgyak, kísérteties hangok jelezték a szellemek és Dirac mester közös ötletelését. Ivett és Kornél büszkén figyelték a téren zajló eseményeket. Magukban már a hirdetések szövegét fogalmazták és leendő bevételeiket osztották be.

			R. Harbinger

			Hullajó roadshow

			– Mi a baj, Misi? Nagyon szét vagy esve – kezdte Sanya, ahogy a lápi sírjában ücsörgő társára nézett.

			Amaz éppen próbálta helyére ügyeskedni a kezében tartott állkapcsot, és amikor végre sikerült neki, megszólalt, törve a magyartot:

			– Má’ megin’ lejő’ ez a va’ak.

			– Mert nem oda való – felelte Sanya, és Misi háta mögé bökött.

			Zombi pajtás megfordult, majd busa szemöldökét kopott homloka közepéig emelte. Egy férfi állt ott, ránézésre száz év bomlással a háta mögött, és az állkapcsa hűlt helyére mutogatott.

			– Mi va’? – hökkent meg Misi, mire akkorát kapott az állkapocs jogos tulajdonosától, hogy a feje csaknem körbefordult.

			Az oszlott hulla elmarta Misitől a jogos tulajdonát, azután elcsoszogott, miközben igyekezett a helyére pászítani a rakoncátlan testrészt.

			Misi két keze közé kapta fejét, és egy hangos reccsenéssel helyre tette. Szürke szeme cigánykereket hányt az üregében, azután Sanyára szegeződött. Társa felszedte a földről Misi leesett állát, és átnyújtotta neki. Kis igazítás után Misi máris szélesen vigyorgott.

			– Köszönöm. – Megragadta Sanya kinyújtott karját, és felkelt. – Mi ez a nagy nyüzsgés?

			– Ma van a véres aratás napja, Samhain éjszakája, Október utolsó napja, amikor a holtak ismét a Földön járnak, és kitöltik bosszújukat az élőkön.

			– Khm. Ne haragudj, tudom, hogy egy költő veszett el valahol mélyen az oszladozó zsigereidben az utolsó zombi apokalipsziskor, de nem lehetne kevésbé drámaian előadni?

			– Jól van na! Halloween van. Ma csalhatunk, vagy csokit falhatunk. Kövessük a többieket! Amúgy is élek-halok az ilyen össznépi banzájért. Vagyis már inkább csak halok…

			Misi és Sanya követték a mély torokhangon hörgő társaikat, miközben mindketten arra gondoltak, miért hallatnak ilyen hangokat, amikor senki sincs a közelben. Tudták, merre kell menniük, mert az élők hívása úgy hatott rájuk, akár vasra a mágneses mező. Csak azt nem értették, miért is kell ezt tenniük.

			– Tulajdonképpen egész jól megvagyok holtomban – kezdte boncolgatni Misi. – Az asszony nem háborgat, mert lelépett a kertésszel az eltűnésem után. A gyerekek felnőttek, és már nekik is gyerekeik vannak. Egyem meg őket!

			– Óvatosan az ilyen kijelentésekkel, mert félreérthető – intette óva Sanya.

			– Bocsi-bocsi. Szóval, ezer szónak is egy a vége: van egy jó kilátással bíró sírhelyem, ahonnan csodálhatom a hajnal első sugaraiban zölden gomolygó lápi gázokat és lidércfényeket. Megnyugtató, és csak úgy repül tőle az örökkévalóság. Most mégis itt menetelünk, de minek? Hú, ott a Bogi! Ő hátha tudja. Bogi, Bogi! Itt a te Misid, szivi!

			Az említett nőci, akinek haja halála után az egykor formásabb napokat is látott popsi vonala alá nőtt, hátrafordult, és beintett neki. Középső ujját olyan megfontoltan nyújtotta ki, mint ahogy egy reumás nagyi tenné, pedig Boginak már nem maradt egy csepp ízületi folyadéka sem, tehát ez igen nagy teljesítmény volt tőle.

			– Íme álmaim nője, mert még mindkét hosszú lába megvan – sóhajtotta Misi szerelmes hangon. – És veled mi a helyzet, Sanya? Sosem mesélsz a nőügyeidről. Vagy pasiügyeid vannak?

			Heherészni kezdett, mire Sanya oldalba könyökölte, és akaratlanul is beékelte karját a bordái közé. Meg kellett állniuk, hogy kirángassák a végtagot a kelletlen helyről, és csak azután folytatták az útjukat.

			– Nem játszom a rossz kapura. Nem tudom követni a mostani divatot, pláne, hogy már halott voltam, amikor kitalálták. Különben is, száraz pitvarom már foglalt. Látod ott azt a vörös démont, akinek a feje olyan elegánsan nyeklik a vállára? Ő Olga. Egykor egy tömegsírban feküdtünk, és bár sosem szólt hozzám, mégis elrabolta a szívemet. Szó szerint kitépte a helyéről.

			Kiértek az útra a sűrű erdőből, és egyesültek egy másik csoporttal. Ebben már más szerzetekkel, termetes hegyi trollokkal, lidércekkel és egy farkasember is találkoztak. A sor végén a bányákat őrző törpék, az úgynevezett bányarémek vonultak, akik belefáradtak, hogy az emberek kizsákmányolják őket.

			A sápadt holdfény ezüstbe vonta a társaságot, mint holmi túlvilági karnevált. Sanya észre is vette nem túl éles, de annál fakóbb szemével, hogy valami megcsillan a fák között a gyér világításban. Próbálta kivenni a vékony, nyurga alakot, de az sebesen mozgott és felszívódott.

			– Odanézz! – csapott a vállára Misi. – Ott a környék egyetlen sorozatgyilkosa, aki eddig hatvanöt emberrel végzett. Én is köztük voltam. Bizony, egy valódi híresség tett el láb alól.

			A nyakán húzódó, fakó vonalra mutatott, ami az egykori mély vágásból maradt.

			– Nem Jasonnek hívják véletlenül? – mutatott Sanya a hokimaszkos alakra.

			– Dehogy, mert az plágiumgyanús lenne. János a neve, és ő metszőollót használ, nem bozótvágó kést. Látod, hogy lóbálja?

			Sanya közelebb araszolt egy lidérchez, és halkan odasúgta avas leheletével:

			– Te tudod, mi ez az egész?

			A lidérc lefitymáló pillantást vetett rá, de nem válaszolt, ezért Sanya folytatta:

			– Van egy kényelmes sírhelyem, ami visszavár, úgyhogy szeretném tudni, meddig csoszogjuk itt a maratont. Homályosíts fel, kérlek!

			– A világ megváltozott; a folyók és lápok kiszáradnak, a halandók pedig minden eddiginél pofátlanabbakká váltak. Elveszik az életterünket, feldúlják otthonainkat, hogy utakat, plázákat és ki tudja, még miket építsenek. Ezt nem engedhetjük tovább. Én ezért vagyok itt, ti pedig miatta. – A lidérc egy magas alakra mutatott a tömegben. – Az aráját keresi, ő idézett meg titeket, és ő irányít benneteket.

			A colos szürke bőre szinte parázslott a hold tündöklésében, szarva lefelé ívelt feje mellett. Ő volt Samhain, a démon, aki holtakat kelthetett életre, ha úgy tartotta kedve.

			Sanya szárazon nyeldekelt, és csaknem lenyelte száraz nyelvcsonkját. Visszahátrált Misi mellé, és odasúgta neki:

			– Azt hiszem, gáz van.

			– Á, ez csak a bomlás szaga! – legyintett a másik.

			– Hülye! Bajban vagyunk. Látod ott azt a Globetrottert? Ő hozott vissza minket a túlvilágról, és most a csicskái vagyunk.

			– Én nem vagyok senki csicskája! – hördült fel Misi.

			– Igen? Akkor fordulj sarkon, és menj vissza a gödrödbe! Rajta!

			Misi erőlködött, de sehogy sem jutott dűlőre.

			– Oké, akkor a csicskái vagyunk. Csak a szappant ne kelljen felvennem neki.

			– Más dolgokat is megtudtam lidérc barátunktól.

			Sanya gondosan előadta a hallottakat, és közben Misi megcsúszott arcvonásait tanulmányozta. Kellett pár sóhajtásnyi idő a poros tüdőkből, mire Misi megtörte a csendet.

			– Ez az út Simagöröngyösre vezet, és ők már túléltek egyszer egy nagyon rázós zombi támadást.

			– Akkor mi a ragya cifrázta zombi valagot akarunk mi ott?!

			Misi feltartotta a kezét, jelezve, hogy ne tőle kérdezze.

			*   *   *

			A csoport feloszlott, hogy bekerítsék a várost, mert minden valamire való zombi apokalipszis lényege, hogy az ember bármerre szalad, akármilyen gyors is, mindenhol élőholtakba botlik.

			Misi és Sanya dél felől közelítettek lidércekkel és más csoszogókkal. Misi még mindig az út mellett látott autóra gondolt, amelynek vezetője mostanra a kompánia tagjává vált, és akit szívből jövő hörgésekkel üdvözöltek.

			– Szegény pára – jegyezte meg Misi. – Még az utolsó falatoknál is azt motyogta, hogy „Ne tegyék, kérem! Ki gondoskodik majd macskáimról?”

			– Nem tudtam, hogy ilyen nagy állatbarát vagy. Én csak a hotdogot szeretem, sok ketchuppal.

			– Csak zavar a gondolat, hogy meg kell ennem más embereket. Mindenki azt hiszi, olyan könnyű zombinak lenni, és másokat harapdálni, pedig nem igaz! Beleharapok egy erősebb lábikrába, és leesik az állam. Szerinted arra vágyok, hogy az élők rajtam röhögjenek, miközben a testrészeimet hajkurászom? És különben sem erre a bulira szerződtünk. Azt hittem, csokit fogunk enni. Imádom a csokit, és nem ettem egy igazán jó falatot sem, mióta alulról szagolom a lápi ibolyát. Mi a francért akarnék én agyakat enni?! Undorító!

			– De király jelmez! – ordította egy gyerek, és előkapta mobilját, hogy lefotózza a felé közeledő lidércet.

			A készülékben olyan ipari teljesítményű kamera foglalt helyet, amellyel lekaphatnák egy UFO rendszámát is, ha átlépné a naprendszerben előírt sebességhatárt. A lidércet azonban a kamera mellé társuló vaku nyűgözte le leginkább. Mindenféle manókat és félmeztelen tünde lányokat hallucinált a vakító fénytől, és össze-vissza hadonászott, mire a gyerekek elszaladtak.

			– Kezdődik a hacacáré – jegyezte meg Sanya, majd röviddel ezután sikoly szelte át az éjszakát, és mindenki menekülni kezdett, aki eddig a lassan Magyarországon is gyökeret eresztő csokigyűjtésnek hódolt.

			Az első áldozatokat maguk alá temették az élőholtak, és csócsikálni kezdték. Sanya és Misi elszörnyedve szemlélődtek, miközben egy bányarém csaknem fellökte őket. Misi úgy megijedt, hogy Sanya karjába ugrott, és a kilazult állkapcsában sorakozó fogait őrölve szórt szitkokat a csúfságra.

			– Nem tudtam, hogy ilyen jóban vagyunk – toldotta meg az eddigieket Sanya, aki köré szorosan zárult társa ölelése.

			– Hagyjad már magad! Majd akkor tárgyalunk, ha D kosarat hordasz! – felelte Misi, és a földre szökkent, majd azzal a lendülettel megindult előre.

			– Mit művelsz? – hökkent meg Sanya, a tömeg felé tartó barátját bámulva. – Azt hittem, nem szereted az ilyen sétáló gyorsbüféket.

			– Nem is, de nem én csinálom! A lábam magától visz előre, ahogy téged is!

			És Sanyának csakugyan azzal kellett szembesülnie, hogy a társa után csoszog. A zombi komák hamar rájöttek, hogy Samhain kényszeríti őket, és nem fognak tudni ellenállni. Kis idő múlva többedmagukkal bekerítettek négy tinit egy udvar sarkában, és készültek felfalni őket.

			– Kérem, ne bántsanak! Vigyék inkább Juditot, ő amúgy is egy ribanc! – mondta Bea.

			Judit elhűlt a hallottaktól, majd visszavágott:

			– A legjobb barátnőm vagy, te picsa!

			– Bocs, drágám, de ez egy én vagy te szituáció, és én élni akarok! – Megragadta Juditot, hogy a zombik elé vesse, de ő kitartott.

			Sanya fejében óhatatlanul is felcsendült egy dalszöveg, amely a halála táján volt felkapott. Önkéntelenül dúdolni kezdte, hogy It’s a do or die situation.

			A két lány négy centis műkörmökkel rángatta, tépkedte egymást. Hol az egyik került közelebb az élőholtak gyűrűjéhez, hol a másik. Nem foglalkoztak a közönségükkel, ahol közben nem csak a pasijaik követték tehetetlenül az eseményeket, de maguk a támadók is. A Misi mellett álló kriptaszökevény a kopasszá vedlett fejét vakarta értetlenségében, mert az ő idejében a lányok még nem így viselkedtek, pláne nem így öltözködtek. Feszes cicanadrágjuk olyan feszesen tapadt pipaszár lábukra, mintha rájuk vasalták volna őket. Topjukból kikandikáltak a kitömött melltartók. Szempilláikkal kisöpörhették volna a kripták sarkaiban megbúvó pókokat.

			És ekkor durranás hasított az éjszakába, és a megbotránkozott zombi feje felrobbant az azt vakaró kézzel együtt.

			– A rézfán fütyülő atyaúristenit! – szökkent fel Misi holtaktól szokatlan fürgeséggel.

			A ház ajtajában állt Sári néni, aki túlélte a simagöröngyösi zombi áradatot, és nem rettent meg a mostani csetepatétól sem. Arról nem is beszélve, hogy úgy lóbálta a fegyverolajtól csillogó Desert Eagle-t, mint Móricka a lopott Playboy újságot.

			– Erre várok évek óta! – üvöltötte.

			És a simagöröngyösi Rambo asszonyság tette, ami tőle telt. Lábakat, karokat lőtt le helyükről. Az egyik golyó elvitte Misi középső ujját menekülés közben. Alig tudtak kereket oldani Sanyával, és meg sem álltak két utca távolságig, miközben mögöttük sorra elcsendesültek a hörgések.

			– Most nézd meg, mit tett az a kriptaszökevény! – Misi felmutatta csonka jobb kezét. – Most hogyan fogok beinteni bárkinek?!

			– Csak hogy tisztázzuk, mi vagyunk a kriptaszökevények – helyesbített Sanya.

			– Ne akard, hogy neked is beintsek!

			– Mégis mivel?! – kontrázott Sanya, és olyan közel húzódott társához, hogy az orruk helye csaknem összeért.

			Lövések egész sorozata vette elejét torzsalkodásuknak, majd robbanások következtek. Misi és Sanya hamarosan úgy érezték, mintha kitört volna a harmadik világháború. Valaki eleresztett egy vállról indítható rakétát, ami olyan közel húzott el mellettük, hogy csaknem leolvashatták a rajta lévő feliratot: Zombik haza!

			– Mi az Isten ez az egész?! – visította Misi. – A síromat akarom!

			– Ne sírj a sírod után, inkább futás! – Sanya karon ragadta, és vonszolni kezdte.

			Behúzódtak egy sarok mögé, és hátukat a hideg falnak vetették, ami mindkettejükben az örök nyugvás kellemes borzongását idézte fel.

			– Ez az én búvóhelyem – mordult rájuk egy troll. Vadul fújt egyet, és vállára lendítette emberméretű kalapácsát.

			– Ki akarsz küldeni minket oda?! – csattant fel Misi.

			Sanya közben elgondolkodott azon, hogy talán megszabadultak Samhaintől, mert már nem érzi a hívását.

			– Féltek, gyáva kutyák?! – dörrent rájuk a hegyi troll.

			– Mi?! Hiszen te bujkálsz itt! – fordította meg Sanya a helyzetet, a monstrum kevés eszére hatva.

			– Na, megmutatom én nektek, hogyan kell ezt csinálni!

			A rémpofa felszívta magát, két kézre kapta kalapácsát és kirontott. A két zombi elégedetten bólintott egymásnak. Az utcát valóságos csatazaj rengette meg, ezt követően a lángoló troll rohant át a kereszteződésen. Nekiszaladt egy fának, átesett a gyerekkort megédesítő kék, karos utcai kúton, és nem mozdult többé.

			– Na, ne-ne-ne-ne! – nyöszörögte Misi, és a fejét rázta.

			Sanya közben kilesett fedezékükből, és észrevette az utca közepén menetelő Sári nénit, aki AK-47-eséből úgy szórta az áldást, mint jóféle pap a zsolozsmát. Mögötte meneteltek a kertjében megmentett tinik csupa holttest aprításra alkalmas finomságokkal felszerelkezve.

			– El kell tűnnünk! – húzódott vissza Sanya.

			Misi bólintott, és már lódultak is. Alig tettek azonban két lépést, ismét elhatalmasodott rajtuk Samhain ereje. Testük mozdulatlanná vált, majd elfordult, és felfelé indult a hosszú utcán a többi távirányított hulla után.

			– Ezt nem ússzuk meg holtan! – siránkozott Misi.

			– Nehogy szívrohamot kapj itt nekem! – biztatta Sanya. – Nem lesz baj!

			Az útjuk egyenesen arra vitt, ahol az élők machetével, láncfűrészekkel és lángszórókkal ritkították az élőholtakat.

			– Na jó, azért izgulhatsz picit – helyesbített Sanya.

			A csoszogókat aprították, akár favágó tanonc a tűzifát. Lángoszlop csapott át Misi orra előtt, és fáklyává változtatott egy élőholtat. Ez olyan közel történt Misihez, hogy megpörkölődött busa szemöldöke, amelyet ő fújkálni kezdett, mielőtt teljesen lángra kapna.

			Sanya a láncfűrészes alakot figyelte, amint az belegázolt egy kisebb hordába. Repkedtek a levágott végtagok, akár a konfetti. Ennek alkalmából amerikai punk rock zene dübörgött fel egy autóból, és megtöltötte az utcát.

			Rögtön ezután egy pisztolycső meredt Sanya arcába. Ő először a sötéten ásító nyílásba, majd a fegyvert szorongató férfira bámult.

			– Enyém lesz az aranyfogad! – zengte a férfi, és meghúzta a ravaszt.

			A fegyver elvétette Sanyát, ahogy egy lidérc rávetette magát a férfira és elsodorta. Az élőholt férfi sóhajtott egyet, és közben száraz nyelvével végigsimított lötyögő fogsorán. Troll kalapács sújtott le, és agyonütött egy embert. Misi felsikkantott, amolyan nőiesen, de rendületlenül folytatta az útját.

			– Nem akarok meghalni! – kiáltotta korábbi elhalálozása ellenére.

			Terepszínű dzsip tarolt a tömegbe, és nem sokkal kerülte el a pajtásokat. Rögvest Sanya eszébe juttatta a Szakasz című filmet a szúrós pillantású Tom Berengerrel együtt. A kocsi hátulján gépágyú magasodott, amely hamarosan a legszörnyűbb látvánnyá avanzsált, amelyet élőholt csak elképzelhet, és még Tom Berenger is remegni kezdene tőle, ugyanis a helyi nyugdíjas klub derék tagja, a nyugdíjas pókerklub vezetője és tiszteletbeli zenekari hegedűs, Sári néni kapaszkodott fel a jármű hátuljára, és kézbe kapta a gépágyút. Úgy simított végig rajta, mint valami doromboló kiscicán, majd töltött, és tüzelt, közben pedig végig nevetett a torkolattűz skarlát fényében.

			Misi és Sanya szeme úgy kikerekedett, hogy még a több évtizedes száraz ráncaik is kisimultak. Megállíthatatlanul meneteltek tovább a társaikkal, mialatt körülöttük izzó szentjánosbogarak módjára repkedtek a nyomjelző lövedékek.

			Sanya élénken figyelte a körülötte cikázó fényeket, amik közül több is az oldalába fúródott. Csak hálálkodni tudott, amiért a fejét nem érte találat. Ha egy ilyen lövés szétrobbantja a búráját, akkor ítéletnapig nem lelik meg az aranyfogát.

			Misi kinyitni sem merte a szemét, csak a füle mellett elsüvítő lövedékek fütyülését hallgatta. Ajka némán remegett, mialatt az összes ismert és ismeretlen imát elrebegte.

			Minden elcsendesült, amikor beértek egy ház takarásába, és már csak a gépágyú üres kerepelését hallhatták a rajta Stradivariként dolgozó némber keze alól. Misi csak fél szemmel mert lesni, és elképedve látta, hogy megúszta a támadást. Sanya is nagyjából sértetlenül jutott át a tűzvonalon. Meglepő módon azonban csak kettőjüknek sikerült, mert a többi szerencsétlen zombit miszlikre szaggatták azok a vademberek.

			– Ezt nem hiszem el! – rikoltotta Misi. – Köszönöm, Istenem, köszönöm, köszönöm!

			– Halkabban, még a végén meghallja az a fúria!

			– És most hogyan tovább?

			Sanya komoran felé fordult, és azt mondta:

			– Megyünk, amerre a cipőnk orra mutat.

			– Úgy érted…? – hebegte Misi.

			Sanya bólintott, mire Misi nagyot nyelt. Mindketten érezték, hogy a démon közel van.

			*   *   *

			Besétáltak az iskola ledöntött kapuján, ahol Samhain egy maroknyi holttal várakozott.

			– Mégis mi a fenét csinál? – súgta oda Misi a társának, miközben körbevették a démont.

			– Csokit eszik – összegezte Sanya, ahogy Samhain a műanyag koponyába rejtett nyalánkságba markolt, majd kihalászott egyet, kibontotta, és a szájába tömte. – Biztosan a menyasszonyára vár.

			– Ha annyira csajozni akar, beajánlom Boginál – javasolta Misi. – Szép pár lennének.

			– Ne menj kerítőnek, mert nem élnél meg belőle.

			– Ugyan már! Bogi is van olyan tüzes démon, mint ez!

			Motorzúgás és gépágyú kerepelés hallatszott a távolból. Misi összerezzent a gondolattól, hogy az idősek otthonából szökött nő rájuk talált.

			– Nézd már! – Állával a velük szemben álló, alaposan befáslizott férfi felé bökött. – Fogadjunk, hogy az a múmia kipurcan!

			– Miből gondolod?

			– Megérzés – rántott vállat Misi. – Na, miben fogadunk?

			– Ha nyerek, beajánlasz Boginál!

			– Hö?!

			Berontott az udvarra a terepjáró, és a mostanra erősen megfogyatkozott túlélők egy csoportja. A kocsi sebesen száguldott feléjük, miközben Samhain odafordult. Figyelme elterelődött, így a zombik egy része máris menekülőre fogta. Köztük a múmia imitátor is, akinek a kötözéke azonban beleakadt egy kiálló ágba, és olyan szépen tekeredett lefelé az ipséről, mintha csörlőznék.

			– Nézd csak, hogy elhúzta a csíkot! – nevetett fel Misi.

			– Inkább odanézz! – terelte a figyelmet Samhain felé Sanya.

			A démon tettre készen kihúzta magát az előtte lefékező katonai dzsip láttán, és Sári nénire meredt. Sanya és Misi már csak a fedezékükből figyelték a szempárbajt.

			Sári néni hátrahagyta az üres gépágyút, és lemászott a kocsiról. Rövid csövű vadászpuskát emelt a lőszeres hevederrel átvetett mellkasa elé, és a démonhoz sétált. Képébe dugta a fegyver csövét, és amögül bámult rá terepszínűre mázolt képéből. A levegő szinte megfagyott az iskolaudvaron, mint amikor a helyi vagány megruházni készül a kocka diákot.

			– Lődd le! – buzdította Judit, és átterelte szőlő ízű nyalókáját a szája másik szegletébe.

			– Sokáig tartott! – súgta Sári néni, majd ellökte a puskát, és a démon karjába vetette magát. Megcsókolta a lehajló alakot, és olyan mélyen dugta nyelvét a szájába, hogy annak vonaglása látszott Samhain arcán keresztül is.

			Misi öklendezni kezdett. Sanya oszlott homlokára húzott szemöldökkel csodálkozott barátján. Sosem hitte volna, hogy létezik bármi, amitől felfordul egy zombi gyomra.

			Az emberek kiabálni kezdtek, azután tüzet nyitottak a körülöttük állókra.

			Misi és Sanya ismét érezte, hogy Samhain a túlélők ellen küldi őket. Akaratuk ellenére szétváltak, és Misi hamarosan fakó szeme elől tévesztette Sanyát. Csaknem elkapta Beát, de annak a pasija közbeavatkozott, és fellökte a zombit. Egyenesen Misire szegezte a lángszórót, és meghúzta a ravaszt. Csakhogy nem történt semmi, mert a helyi zugfőzdében erjesztett kerítésszaggató kifogyott belőle.

			Misi hálásan az égre pillantott, majd amikor ismét a fiúra nézett, az már pisztolyt szegezett rá.

			– Ezt mindig el akartam sütni: Hasta la vista, baby!

			Hátulról ugrott rá a fiúra Bogi, és egyenesen a nyakába harapott. A pisztoly eldörrent, és Misi mellkasába engedte a lövedéket, ahol már nem sok kárt tehetett. Bár ahogy a fiú nyakát csócsáló Bogit figyelte, valami mégiscsak megmozdult benne.

			Misi felsóhajtott poros tüdejéből, majd felfigyelt a terjedő vérvörös fényre.

			– Mi a…? – kérdezte, de nem fejezte be.

			Amikor feltápászkodott, máris tudta, hogy túlvilági léte alatt sosem feledi a látványt. Sári néni lángra gyúlt teste nyurgult, fejéből szarvak nyúltak a magasba. A tűz felkúszott karmazsin bőrén, és a szarvak közé fészkelte magát. A csók ekkor ért véget, azután a démonok egymásra vicsorogtak, és elsétáltak az éjszakában.

			Misi még sokáig bámult utánuk, és csak később vette észre a mellette álló Beát. A lány egy bullpup puskát szorongatott, de nem maradt több lőszere. Misi amúgy is fegyvertelen volt, ezért e különös egybeesés miatt csak elhátráltak egymástól, és ki-ki ment a maga dolgára.

			Zombipajti barátja keresésére indult, de akárhogy hörögte az éjszakába Sanya nevét, nem érkezett válasz. Közben az élők összegyűjtötték a még menthető túlélőket, és igyekeztek nem háborgatni egymást a zombikkal.

			Misi lerogyott egy lépcsőre úgy, mintha tényleg fáradtság járná át elsorvadt izmait. Csak bámult maga elé, mígnem valaki mellé telepedett. Misi odapillantott, elmosolyodott, majd nagyot lökött a barátján.

			– Azt hittem, megpörköltek.

			Felálltak, és kisétáltak a kapun a különös, erősödő vibrálás közepette. Megálltak, hogy megkeressék a forrását, miközben az utcán újabb fényszórók közeledtek ugyan, de csak pislákoló gyufának tűntek az égen aláereszkedő tündöklés mellett.

			– Azta! – ámuldozott Misi, a bordakosarában dobogó szív fantom érzése közepette.

			Alig fogták fel, amikor a fekete kormányzati autók a levegőbe dobták őket. Sanya tíz pontos dupla szaltóval ért földet, míg Misi három pontot kapott volna, mert a földet érését elcsúfította, hogy az arcára landolt.

			– Azt hiszem, leszakadt a lábam – dünnyögte Sanya. – Te jól vagy?

			– E’ na’on fá’t! – nyögte Misi.

			– Megint az állkapcsod?

			– Nem...

			Sanya felült, és Misire pillantott. Társa orr-csonkja teljesen benyomódott az arcába. Sanya odakúszott hozzá, majd megfogta a pisze nózit, és megrántotta. Hangosan reccsentek a porcok, ahogy az orr visszanyerte torz formáját. Misi babusgatni kezdte a szegény testrészt, és szárazon pislogott, előbb Sanyára, azután annak hátrahagyott lábára.

			– Most mondjam, hogy visszanő? – kérdezte fapofával Sanya.

			Helikopterek kezdtek körözni odafent, mialatt a fényes tárgy leereszkedett az égből.

			– Né’ má’, egy UFO! – jegyezte meg Misi franciásan, orrhangon.

			Az autókból szürke öltönyös, az éjszaka ellenére is napszemüveges alakok szálltak ki.

			– Készen áll, B ügynök? – kérdezte az idősebbik.

			– Mint mindig, H ügynök – felelte a másik.

			– Ismerősek ezek az alakok, csak eddig azt hittem, hogy feketében járnak – jegyezte meg Misi. – Biztos vagyok benne, hogy ez itt már a men in grey. Megint a plágium, tudod.

			– Na, tűnjünk innen gyorsan! – mondta Sanya, és felrángatta a barátját.

			Az erdő felé bicegtek, ezalatt Sanya sétabotnak használta leszakadt lábát. Nem várták meg, hogy a vékony, nyurga idegenek gratuláljanak a Magyar Állam kiváló ügynökeinek a nagyszerű műsorért. Azt mondták, a pár évvel korábbi simagöröngyösi roadshow semmi volt ehhez képest, és agyondicsérték a szervezést, amiért testközelből figyelhették az eseményeket. Samhaint sztárvendégnek szerződtetni egyenesen fenomenális ötletnek tartották, és már kíváncsian várták, mit talál ki az Állam a következő halloweenre.

			– És most mi lesz? – kérdezte Sanya. – Úgy értem, a láp lakossága eléggé megfogyatkozott. Nincs kedved új sírhelyet választani? Én például kétszemélyesben gondolkodom.

			Misi odakapta fejét, és szembesült a Sanya vállára boruló Bogival. Leesett az álla, ám ezúttal csak képletesen. A szöszi Sanya nyakát simogatta töredezett körmével.

			– Imádom az olyan laza férfiakat, akik majd’ szétesnek – kuncogta. – Viszont mielőtt összebútorozunk, el kell árulnom valamit.

			Távolabb lépett tőlük, mialatt teste zseléként kezdett rezegni, majd felvette egy idegen képét. Az alakváltó oldalra döntötte a fejét, és félénken mosolygott. Aggódott Sanya véleményéért, és már előre szorongott a zombihoz intézendő kérés miatt.

			– Arra gondoltam, ha van kedved, velem jöhetnél. Az emberek azt mondják, a halál nem valami vége, hanem valami kezdete, és nem is sejtik, mennyire igazuk van. Mi fel tudunk támasztani, ha szeretnéd. Mindkettőtöket, ha akarjátok.

			Sanya és Misi köpni-hörögni nem tudtak az átváltozás óta.

			– Talán kicsit gyors a tempó... – jegyezte meg Sanya, mire az alakváltó leszegte tekintetét, nagyot sóhajtott, és közben két mérettel növelte mellbőségét. – Benne vagyok! – rikkantotta Sanya.

			– Hogy mi?! – visította Misi. – Ez egy idegen lény! Tudod, hányféle dokumentumfilm szól arról, mit tesznek az emberekkel, ha elrabolják őket?! Soha, de soha...

			– Van egy szingli barátnőm is – súgta oda az űrutazó csitri, mire Misi elnémult.

			– Mehetünk! – csapta magasba kezét a zombi.

			– Gyertek közelebb! – kérte a lány, és feléjük nyújtózott.

			– Ez valami Star Trekes dolog? – vonta fel a szemöldökét Sanya kézfogás közben, akire anno nagy hatást gyakorolt a Spock nyomában.

			– Olyasmi. – Az idegen kacsintott. Sárga szempillája mintha lassított felvételen mozdult volna, mégis olyan kecsesen, mint ahogy a páva tárja szét díszes tollait.

			Fehér villanást láttak, és Misi megörült, hogy ismét a túlvilág fényébe került. Hamarosan azonban egy platformon találták magukat, ahonnan az alakváltó csitri leszökkent, és az ajtó felé iramodott, a kezükbe kapaszkodva, maga után húzva őket.

			– Egy pillanat, uram! – állta el útjukat egy másik alakváltó ugyanolyan formában. – Nagyon jól tudja, hogy nem hozhat magával szuvenírt!

			– Uram?! – hökkent meg egyszerre a két zombi, majd ezt követően a kezükbe kapaszkodó lány rájuk mosolygott, és felvette egy csaknem két méteres, izmoktól duzzadó, valódi macsó alakját, akiben robbanásig feszült a tesztoszteron... vagy valami hasonló hormon.

			ClaudiaWCross

			A béka bosszúja

			A nap lelket melengető, aranysárga sugara halvány derengéssé szelídült. Fénye egyre halványodott, ahogy közeledett a látóhatárhoz, végül teljesen eltűnt a fák mögött, és  Simagöröngyös erdeje sötétségbe borult. Egy magányosan kóborló őzsuta felkapta fejét, füle megrezzent. Nagyra tágult szemmel figyelte a közeledő, sűrű, tejfehér ködöt. Nézte, amint megszámlálhatatlan karját nyújtogatja. Kinyúlik és belekapaszkodik a bokrok ágaiba, összefogdossa a kókadt fűcsomókat és átláthatatlan köpennyé válik minden élő és holt dolog körül. Kitartóan araszol a Simagöröngyös és Atomgerendás között húzódó elhagyatott láp fölé.

			Lidérclápként emlegetik a környéket, az ott látott lidércfények miatt, amik Szentjánosbogarakat imitálva csábítják be áldozatukat a halálos ölelésbe. Rettegtek a helytől, mégis akadt időnként egy idióta, aki odamerészkedett, hogy bebizonyítsa, nincs mitől félni. A látogatások után rendszerint vörös fejjel rohantak haza tiszta alsóneműért.

			A láp az évek alatt veszített erejéből, mert a patak, ami táplálta, kiapadt. Nagyobb esők csak ritkán estek, foltokban száradt ki a mocsár. A közelben élő állatok egy része elvándorolt, és a növényzet is pusztulásnak indult.

			Egy ideje senki nem járt erre, így nem volt aki rácsodálkozzon egy fűcsomó mellett heverő régi lámpaégőre, amint világítani kezd. Kísérteties, zöld fénye beragyogta a környéket, zöldre festve az alattomosan terpeszkedő ködöt. Ahogy az égő felvillant, a bokrok töveinél cirpelő tücskök elnémultak, és a láp közepén valami megmoccant. Egy apró láb nyúlt ki a mocsárból, ezt követte egy másik és hamarosan feltűnt egy apró fej. Végül egy kis kék béka alakja rajzolódott ki a zölden gomolygó köd foszlányai között. Teste gyanúsan lapos volt, furcsa szögben álló lábain billegett. Az oldalán apró hurkákban dudorodtak a belei, hangja eltorzult kuruttyolásként hasított a csendbe. 

			A hívásra adott válasz gyanánt újabb lábak bukkantak fel körülötte.

			*   *   *

			Mindeközben Simagöröngyös gyanútlan lakosai épp a halloweeni előkészületeikkel voltak elfoglalva. Itthon ennek nincs akkora keletje, mint a messzi Amerikában, ezért sokan furcsállották, amikor Göröngyös István polgármester – vagy, ahogy a helyiek emlegetik Pista –, a pár évvel ezelőtti zombi apokalipszis után kijelentette, hogy tartani fogják ezt a különös ünnepet, ezzel is megemlékezve róla, hogy a világ több, mint amennyit látunk belőle.

			Azóta minden évben, október közepén előkerültek a műanyag pókok, pókhálók, csontvázak és szellemek. A kerteket ellepték a vérfarkasok, zombik és boszorkányok, a gyerekek meg töklámpást rajzoltak az iskolában, és kiragasztották az ablakba. Halloween éjjelét megelőző hétvégén pedig kivétel nélkül mindenki tököt faragott az udvar hátsó végében, nehogy összepiszkolják a ház közvetlen környékét.

			*   *   *

			A nyolc éves Lucy azon a bizonyos hétvégén beteg volt, és nem mehetett ki a hidegbe, ezért neki 31-én, tanítás után, egy verandára erősített lámpa fényénél kellett behoznia a lemaradást. Anyukája óvó tekintetétől kísérve, nyelvét kidugva koncentrált, hogy háromszög alakú szemet alkosson a lámpásának. Ha ez kész, jöhet a szintén háromszög alakú száj. Először foghatott kést egyedül, így nagyon igyekezett. Minél egyszerűbb az arc, annál nagyobb az esélye, hogy nem vágja meg magát. Legalábbis anya így magyarázta, hogy miért nem rajzolhatott szív alakú szemet és cikk-cakkos szájat a töknek. Nagyon büszke volt magára, hogy akkor sem remegett meg a keze, amikor panaszos vonyítást hallott a távolból. Pedig nagyon szerette volna eldobni a kést, kirohanni a kapun és megkeresni a hang forrását.

			– Sajnálom, kicsim, de nem Haver volt az – suttogta anya, mintha csak a gondolataiban olvasna.

			– Nem tudhatod – motyogta Lucy, és a körbevágott darab közepét a tök belseje felé nyomta, mire az bepottyant, háromszög alakú lukat hagyva maga mögött. Kész az első szem.

			– Ügyes vagy! – nevetett Anya és nyomott egy nagy puszit a homlokára. Lucy mosolygott, de az öröme nem volt őszinte. Még mindig hallotta a távolban a vonyítást, és meg mert volna esküdni, hogy Haver volt az.

			*   *   *

			– Ébredjetek, barátaim! – forgolódott esetlenül a lapos béka a láp közepén. Minden hirtelen mozdulattól a hátára dőlt, mint egy teknős, és nehezen tudta újra függőlegesbe szenvedni magát. Ez akár el is ronthatta volna a kedvét, de nem engedte. Halott szívében várakozásteljes izgalommal figyelte, ahogy sorstársai egymás után bukkannak a felszínre. Tőle jobbra egy labrador keverék húzta fel magát, mintha csak medencéből mászna ki, és rögtön farkasokat lepipáló vonyításba kezdett.

			– Pszt! Hagyd ezt abba! – vartyogott neki a béka, mire az eb értetlenül nézett rá, de elcsendesedett.

			– Ki vagy te? – vakkantotta, és közelebb lépett hozzá. – Elég ramatyul festesz.

			– Te se vagy sokkal szebb – mutatott rá a béka, és azzal a lendülettel a hátára esett. – A picsába már! – fújtatott, és jobbra-balra kapálózott, mire a kutya kinyújtotta a nyelvét és függőlegesbe nyalintotta őt. Majd a béka szájára tapasztotta a sajátját, és egy nagy adag levegőt juttatott a pocakjába. A meglepett kétéltű kettőt se pislogott, teste kikerekedett, pattanásig feszült és végre viszonylag stabilan állt a lábán.

			– Te most felfújtál engem, mint egy lufit? – hápogott megrendülten, hátáról még nagy cseppekben csöpögött a kutyanyál.

			– Igen – közölte az eb, és várakozón leült, farkával a földet csapkodta.

			– Hát..., kösz haver.

			– Honnan tudtad, hogy így hívnak? – kerekedett el a kutya szeme, és még lelkesebben csóválta a farkát.

			– Ráhibáztam – motyogott a béka, majd visszafordult a többi éledező állat felé. Gyűltek a varjak, a patkányok, az egerek. Előkerült pár macska, és még néhány kutya. Néhányuk már csak csontváz volt, páran még nyomokban tartalmaztak húst és szőrt, de a legtöbbjüket egész jól konzerválta a láp. Nem messze tőlük egy gyanúsan rövid csőrű gólya a bal lábát húzta ki cuppanva a sárból, megrázta tollait, körülnézett. Megakadt a szeme a békán.

			– Ajjaj! – nyögte a kiszemelt és a kutya felé perdült.

			– Az én nevem Botond, és szükségem lenne a segítségedre.

			Haver boldogan felugrott.

			– Miben segíthetek?

			Botond hálát adott a Halloween gonosz szellemeinek, hogy éppen ezzel a négylábúval hozták őt össze.

			– Utazhatok a hátadon? – kérdezte tőle. Haver hasra vágta magát, hogy felmászhasson. Erre alapvetően nem lett volna szükség, de Botond lába rendellenes szögben állt, és nem tudott ugrani. Szégyenlősen megköszönte a gesztust, és felevickélt a sáros bundába.

			– Szemed mindig legyen a gólyán – suttogta Haver fülébe. Az vadul bólogatni kezdett, közben fel is állt, úgyhogy Botondnak erősen kellett kapaszkodnia a nem éppen aranyszínű szőrbe.

			– Végre megtörténik – dünnyögte csillogó szemekkel. Már amennyire halott szeme csillogni tudott.

			– Mi történik meg? – nézett fel Haver, mintha csak láthatná a hátán ülő Botondot, aki a mozdulatnak köszönhetően megint majdnem lepottyant. A gólya éhes szemmel figyelte minden mozdulatát. Kidugta a nyelvét, és megnyalta a csőrét. A baj csak az volt, hogy a nyelve kétszer olyan hosszú volt, mint törött csőre, amitől úgy nézett ki, mint Venom a DC képregényekből, és legalább ugyanolyan ijesztő látványt is nyújtott.

			– Majd meglátod – nyelt egy nagyot Botond, és várta, hogy az utolsó elveszett lélek is kiemelkedjen sírjából.

			*   *   *

			– Még egy mozdulat – szólt anya és egy utolsó fekete vonalat húzott Lucy arcára. – Így ni!

			Lucy, aki eddig a kád szélén ülve türelmesen várta, hogy elkészüljön a sminkje, elvette a felé nyújtott tükröt és belenézett.

			– Ú, de menő! – vigyorgott.

			Az egész arca hófehér volt, a szája sarkából a füle felé fekete vonal futott, amelyet rövidebb, fekete csíkok kereszteztek, mintha csak össze lenne varrva az ajka. A szemére merőlegesen alul-felül szintén fekete sávot kapott, a szemhéjain még széles, majd egyre keskenyebb. Az orra hegye is feketéllett. Olyan volt, mint egy ijesztő bohóc.

			– Még jó, hogy nem félek a bohócoktól – vigyorgott, és leugrott a kád széléről.

			– Még jó – helyeselt anya.

			– De az osztálytársaim fele fél – kuncogott magában, és érdeklődve figyelte, ahogy anya seperc alatt felvarázsol magának egy hasonló sminket. Az övé annyiban különbözött Lucyétól, hogy a szeme alatt kékes-zöldes foltok feküdtek, a szája vöröslött, akár a vér, és a vonalak is pirosan futottak az arcán, mintha sebes lenne. Betett magának egy teljesen fekete kontaktlencsét, és aggódva nézett Lucy-ra.

			– Nem túl félelmetes?

			– Nem! Nagyon király! – szökdécselt Lucy, és elszaladt a tök alakú táskájáért, amit a mamától kapott tavaly.

			*   *   *

			Két házzal odébb Pistike egy helyben toporzékolt és rángatta magán a Pókember jelmezt.

			– Ez nem igazság! – üvöltötte. – Mindenki ijesztő jelmezben lesz, csak én nem! Ráadásul tavaly is ez volt rajtam!

			Odakintről kacagó gyerekek futkározásának hangjait hallotta, amitől nem lett jobb kedve. Megszólalt az ajtócsengő.

			– Ne nyisd ki! – torpant meg, és riadtan nézett birka türelmű anyjára, aki kihasználta csemetéje mozdulatlanságát, és igazított egyet a jelmezén.

			– Már hogy ne nyitnám ki, édesem! – szólt, és már fordult is a bejárati ajtó felé.

			– Csokit vagy csalunk!

			A hangok alapján a kint álldogáló gyerekek lehettek legalább öten. Pistike sebesen forogva keresett búvóhelyet a nappaliban, de sehol nem állt egy méretes karosszék, vagy komód. Az ajtó kinyílt, és ő még mindig ott állt lefagyva. Édesanyja nem volt egy cingár asszonyság, kitakarta a teljes bejáratot, de még így is mögé kukkantott egy lepedőbe bújtatott fej, és felkiáltott.

			– Pistike! Nem jössz csokit gyűjteni?

			Ez Zsuzska hangja volt, száz közül is felismerte, hiszen mögötte ült matekon és folyton bekiabálta az eredményt. Igazi okostojás. Az anyukája félreállt, hogy a többi gyerek is rálásson. Felbukkant egy boszorkány, egy Frankenstein szörnye, két zombi, és egy cicalány. Szóval nem csak neki nincs ijesztő jelmeze. Ez némiképp megnyugtatta. Nem mutogattak rá ujjal, hogy a tavalyi ruháját hordja, valószínűleg nem is emlékeztek rá. 

			– Jössz, vagy mi lesz? – flegmázott az egyik zombi, mire Pistike az anyukájára nézett, aki csak mosolyogva bólogatott. Felszaladt a szobájába, hogy lehozza a koponya alakú vödrét. A vödör a széken volt, az íróasztal mellett, amin a krumplis kísérlethez odakészített régi lámpaégő zölden világított. Pistike a kezébe vette, megforgatta, jól megnézte a menetes aljat, ami nem volt betekerve semmibe, mégis kísérteties fénnyel pulzált.

			– Azta! – suttogta csillogó szemmel, bedobta az égőt a vödörbe, majd leszaladt a lépcsőn és kilépett a kertbe a rá váró srácokhoz.

			– Nem Pókember voltál tavaly is? – fordult felé a cicalány, mire Pistike leszegte a fejét.

			– De.

			– De jó neked! Én nem fértem bele a tavalyi jelmezembe – csatlakozott a beszélgetéshez az a zombi, akiben Tomira lehetett ismerni, ha az ember jó közelről nézte. Tavaly Vasembernek öltözött, és ő volt a legmenőbb a gyerekek között, mert a ruhája nem textil volt, hanem valódi fém. A többiek is egyetértően morogtak. Pistike most már vigyorogva bólogatott, hogy milyen szerencsés, és kitárta a kaput a társai előtt.

			*   *   *

			Botond, a mostanra szinte gömb alakúra felfújt béka elégedetten billegett Haver hátán, és a torkát köszörülte.

			– Kedves sorstársaim! – Rekedtes hangját elnyelte az általános káosz zaja, amit a holtából feltámadt állatsereg generált. Az általában kísértetiesen csendes láp most kísértetiesen hangos volt. Az állatok egymásra licitáltak, ki halt értelmetlenebb vagy borzasztóbb halált. Botond egy ideig hallgatta őket, majd újrapróbálkozott. – Bajtársaim! – üvöltötte, és ezúttal meg is hallották. A sereg elnémult, mindenki egyszerre fordult felé. Egy pillanatra inába szállt a bátorsága a halott tekintetek kereszttüzében. – Mindegyikőnk sorsa borzasztó – halkított le kicsit. – Engem egy részeg alak halálra taposott. Egy éjjel pont ott állt meg brunyálni, ahol én boldogan kuruttyolva siettem ki az erdőből a páromhoz. Körül se nézett. Mert ha megtette volna, látta volna, hogy foszforeszkálok a sötétben. Világítottam, míg ez az agyament ki nem lapított.

			Botond elcsendesedett, ahogy az emlék újult erővel tört rá. A halott szemek ezúttal együttérzést árasztottak, várták, hogy folytassa.

			– Fajom egyik utolsó élő példánya voltam, és nem hagytak szaporodni! – elcsukló repedt fazék hangja egyre jobban zengett, kezdett belelendülni. Gyűlt benne a harag, amire szüksége is volt a háborúhoz, amit szítani akart. – Az én halálommal békák egész nemzedékének a jövőjét vágták el, de a ti halálotok is kihatással volt másokra. Téged elraboltak az otthonodból – mutatott arra a macskára, amelyiket az előbb hallott mesélni –, majd kidobtak egy száguldó autóból, mert meg akartál szökni!

			– Engem nem ejthetnek csak úgy túszul! – fújt a Main-coon.

			– Szegény hölgy, biztos sokat szenvedett – pillanatnyi hatásszünetet tartott. –  És téged, gólya – nézett ősellensége szemébe – téged lelőttek az égből, amikor a családodhoz siettél! Mennyit aggódhattak, míg vártak rád? Mennyi ideig tartott míg rájöttek, hogy sosem fogsz megérkezni? Pedig te sem ártottál senkinek, jól gondolom?

			Néhány béka rokonomon kívül persze. Ez utóbbit már csak magában motyogta, de a tömeg egyöntetűen kiáltotta:

			– Nem!

			– Haver, a te sztoridat még nem ismerjük – adott szót Botond a kutyának, aki eddig csendesen, és viszonylag mozdulatlanul ült.

			– Engem kikötött a gazdám apukája Atomgerendás egy villany- oszlopánál, majd ottfelejtett. – Felháborodott morajlás söpört végig a tömegen. – Nem először fordult elő, így csak elrágtam a pórázt, és éppen hazafelé tartottam, amikor egy tántorgó alakot láttam a láp szélén, és el akartam onnan zavarni. Nem akartam, hogy rossz helyre lépjen, és odavesszen, de túl közel mentem a mocsárhoz… – Haver szomorúan leszegte a fejét, mire Botond zuhanni kezdett. Esés közben megmarkolta a kutya fülét, visszakapaszkodott az eb feje búbjára, majd sóhajtva leült, jobbról balról szorosan kapaszkodva a sáros tincsekbe.

			– Ó, Haver! Meg akartál menteni egy mihaszna frátert, és elnyelt a mocsár. Ennél szomorúbbat nem hallottam. Mit érezhetett a gazdád?

			Az állatsereg némán gondolkozott, senki nem szólt, nem mozdult.

			– Én mondom, ez így nem járja! – Botond suttogására felkapták a fejüket. – Én azt mondom, le az emberekkel!

			– Le velük! – ugatta egy lelkes zombi kutya, aki pár éve még a temetőcsősz oldalán loholt a sírkövek közt, míg a zombik el nem kapták.

			– Egyetlen éjszakánk van. Nem hiába adtak esélyt nekünk a Halloween szellemei! Nem véletlenül mi keltünk életre, és nem a mocsárba veszett emberek! Tapossuk le a falut! – üvöltötte. – Zúzzuk össze Simagöröngyös épületeit, forgassuk ki a lakókat mindenükből, és tegyük a földdel egyenlővé a várost!

			– Romboljunk! – zengett a zombi kórus.

			Botond néhány jól irányzott mozdulattal irányba fordította Havert, és a horda elindult Simagöröngyös távolba vesző fényei felé.

			*   *   *

			Zsuzska, Pistike és barátaik megálltak egy ház előtt, hogy összeszámolják, ki mennyi csokit gyűjtött eddig. Néhányat kibontva gyorsan a szájukba is tömtek. Zsuzska már fejből tudta, hogy pontosan harminckét csokija van, és tíz cukorkája. Mindig figyelte, hol, mit és mennyit kap, majd fejben hozzáadta ahhoz, ami már a kosarában volt, így nem kellett kiborítania mindent, mint a többieknek. A társait figyelte számolgatás helyett. Amikor Pistike benyúlt a koponya alakú vödrébe, és kivett egy Snickerst, Zsuzska meglátott valami zöld fényt a csokik közt világítani, és azonnal odaugrott, hogy megnézze, mi az.

			– Mi világít a vödrödben? – nézett a fény felé, mire mindenki felkapta a fejét.

			– Ja, ez? – Pistike hanyag mozdulattal elővett egy ezer évesnek tűnő hagyományos körteizzót, ami zölden pulzált a kezében, pedig semmilyen áramforrása nem volt.

			– Hű! – gyűltek köré a többiek. Úgy lenyűgözte őket a kísérteties tárgy, hogy észre sem vették, amint néhány ovis a lábukhoz szalad, és felkap egy-egy fűben heverő édességet.

			– Én tudom, mi ez! – kiáltott Frankenstein szörnye. – Még a mamám mesélte nekem tavaly Halloweenkor, hogy kislány korában mindenkinek volt egy különleges lámpája, ami zölden világított, ha valami gonosz járt a közelben! Olyankor mindig elbújtak az alagsorban. – Száját tátva nyúlt az izzóért, de Pistike elkapta a kezét.

			– A garázsban találtam, nem hittem volna, hogy értékes.

			– Pedig eléggé annak tűnik – fontoskodott Zsuzska.

			– Most akkor egy szellem van a környéken? – nézett körbe remegő ajakkal a cicalány, de a többiek felröhögtek.

			– Halloween van, nem? – vonogatta a vállát Pistike. – Azt mondják, ma a világokat elválasztó fátyol elvékonyodik, és a holtak egy éjszakára visszatérhetnek az élők közé.

			A gyerekek riadtan néztek egymásra.

			– Na ja – röhögött fel Tomi. – Meg azt is mondják, hogy a közeli lápnál lidércfényeket, gömbvillámokat, sőt, ufókat láttak!

			– Meg furcsa fekete helikoptereket! – kontrázott a cica lány.

			– Szerintem ez nem véletlen! Oka van, hogy rátaláltál. Szólni kéne a felnőtteknek – szólt komoran Zsuzska, de a többiek elvetették az ötletet.

			Pistike végül eltette az égőt oda, ahonnan elővette, a csokik alá, és a csapat tovább indult édességet gyűjteni. Csak Zsuzska tekintete cikázott szörnyről szörnyre, és tanulmányozta a kerti szobrokat árgus szemekkel, valami borzalmasra várva, ami fél órával később be is következett.

			*   *   *

			Amikor Botonddal az élükön a halott állatok az erdő széléhez értek, megálltak, és várták az instrukciókat a vezértől. A béka felmérte a terepet, osztott, szorzott, majd hátrafordult.

			– Legyetek gyorsak és kíméletlenek! Hatoljatok be az épületekbe, törjetek össze mindent, amit értek, okozzatok akkora kárt, amekkorát csak tudtok! – mikor az állatok bólogattak, de meg sem mozdultak, Botond felkiáltott. – Előre!

			– Előre! – zúgta a hömpölygő szőr-, és tolltenger.

			A varjak berepültek a kéményeken, pár másodperccel később a lakók visítva kirohantak a bejárati ajtókon, némelyikük kimászott az ablakon. A kinyíló ajtókon beözönlöttek a patkányok.

			A zombi kutyák – köztük Belzebúb, a nyolcvan kilós rottweiler, aki még a zombitámadáskor vesztette életét –, fejjel rohantak neki a kisebb épületek bejáratainak, egyiket-másikat be is törték.

			Valahol tűz ütött ki, máshonnan csattanások hallatszottak, üvegcsörömpölés, fémek csendülése. Porcelánok törtek ripityára, sikolyok törték meg az éjszaka csendjét.

			Mindez zene volt Botond füleinek, mellkasa minden zajjal szélesebb lett, állát feljebb szegte, a büszkeség fújta őt egyre feszesebbre.

			*   *   *

			Dr. Hoffmann Huba, a helyieknek csak Doktor úr, igen rossz előérzettel ténfergett fel-alá a házban, mióta a könyvespolcon tartott ezeréves lámpája elkezdett zöld fénnyel pulzálni. Doktor úr pontosan tudta, hogy ez csak rosszat jelenthet. De hogy jót nem, az biztos.

			Özvegyember létére nem tudta ugrasztani az asszonyt, hogy nézze már meg a lámpást, és hordja le őt mindenféle sült bolondnak, amiért ilyen badarságokban hisz. Márpedig ő hitt. Amióta a rég halott apja farkasszemet nézett vele egy nem elég rég történt zombiapokalipszis alkalmával, azóta Huba sajnos mindenben (is) hisz.

			Marokmarcsát, az asszisztensét hiába tárcsázta, nem érte el. Biztos az egyik páciensét feji, mert kell neki még egy Lui Vutyon táska. Csak tudná, mire kell neki a sok drága kacat.

			Néminemű karosszékben üldögélés és morfondírozás után felállt, és elhúzta a nappali közepén lévő szőnyeget. Az alatta megbújó csapóajtón át leereszkedett egy titkos bázisba. A nyakában lógó kulccsal kinyitotta az odalent heverő, porlepte, két méter hosszú és fél méter széles, ódon, barna láda lakatját, és kivett belőle pár viharvert, de jól karban tartott puskát. Még az apja hagyta rá őket, és tanította meg lőni, mert „Simagöröngyösön mindig történik valami“. Meg kell hagyni, igaza volt az öregnek.

			Felvitte a fegyvereket a nappaliba és gondosan újra eltakarta a lejáratot. Egytől egyig megtöltötte és kibiztosította a puskákat. Kettőt a dohányzóasztalra tett, és az asztalt maga mellé húzta. Majd leült a karosszékbe, szembefordult a bejárati ajtóval, karját az ölében lévő puskán pihentette, és várt.

			*   *   *

			Izirájder Dönci a kanapén terpeszkedett és egy dobozos Drehert kortyolgatott. Kifogyott a csokiból ezért eldöntötte, hogy a továbbiakban ki sem nyitja az ajtót, és végre élvezni fogja kedvenc időtöltését, a semmittevést –, de megszólalt mellette a vonalas telefon. A készülék olyan régi volt, és már tíz éve nem hallotta csörögni, hogy a szokatlan hang hallatán Dönci ijedtében magára öntötte a fél doboz sört.

			– Hogy az a...! – nézett elázott gatyájára, és káromkodva zsebkendőért nyúlt. A kitartó csörgés végül rávette, hogy kinyúljon a kagylóért, és beleszóljon.

			– Ki az és mit akar?

			– Kapd fel a baseballütőt haver! És ha akad, néhány fegyvert is! Az a hír járja, hogy a zombik megint ellepték a várost – Emődi Béla hangja fényt hozott az éjszakába. Olyan lelkesedéssel pattant fel a kanapéról, hogy a maradék sört is magára öntötte. Végre élhetett a második (titkon első) számú kedvenc időtöltésének, a zombiölésnek.

			– Hova menjek? – nyúlt a könyvespolc mögé, és előkapta az általa csak „Zombiverőnek“ becézett ütőt, amit még baseball játékos korából őrzött meg.

			– Maradj ahol vagy, úgyis megtalálnak – morogta a túloldalon a „Végrehajtó“, szintén önjelölt zombivadász.

			A telefon elnémult, Dönci a helyére tette a kagylót, és kiment, hogy sárga Simsonját kitolja a garázsból, hátha mégis ki kell mozdulni, és áthajthat pár élőhalotton, reménykedett.

			*   *   *

			Miután a zombi sereg felforgatta a falu szélét, elindultak befelé. Ekkor vették őket észre a csokit gyűjtögető gyerekek, és pár pillanattal később (mikor végre rájöttek, hogy nem csak baromi élethű dekorral van dolguk) fejvesztve menekültek, és letapostak mindent, ami az útjukba került.

			*   *   *

			Lucy imádta a Halloweent. Ijesztő sminket viselhet, kint mászkálhat az utcán lefekvés idő után, rengeteg édességet kap, és mindenki megdicséri a jelmezét. Anyukája mindig nagyon komolyan vette a feladatát, saját kezűleg készítette a ruhákat, a kajákat és az arcfestést is.

			Kézen fogva sétáltak a főutcán, a jelmezesek forgatagában. Lucy szökdécselve mesélte, hogy Margit néni nem ismerte fel, mikor éktelen sikoltozást hallottak az utca vége felől. Megtorpantak, várták, hogy mi sül ki a káoszból. Kisvártatva a menekülő tömeg majdnem elsodorta őket. Azt sikoltották, hogy „zombiiiik” és felborítottak mindent, ami akadályozta őket. Kukákat, kerti bábukat, embereket.

			Lucy érezte a rántást, ahogy anya megfordult vele, és rohanni kezdett hazafelé. Ő kíváncsi volt a zombikra, de ezt nem mondhatta ki hangosan. Nem mintha tisztában lett volna vele, hogy mit jelent ez a szó. „Élőhalott”, ezt is hallotta már, mint a zombi szó szinonimája, de ettől sem lett okosabb. Valaki vagy él, vagy nem. Hogy lehet egyszerre mind a kettő?

			Hamar hazaértek, bezárták az ajtókat, és anya nekifeszült a hatalmas szekrénynek. Addig tolta, míg a bejárati ajtót teljesen eltakarta vele. Vérvörös lett, hangosan zihált, és folyt róla a víz, lemosva arcáról a festéket. Lucy látta a lüktető eret a homlokán és remegő kezét. Ekkor kezdett el félni. Remegő ajkát kinyitotta, majd becsukta. Kérdezni akart valamit, de nem mert, csak reménykedett benne, hogy nem fognak meghalni.

			Anya odatolt még egy fiókos szekrényt és a kanapét is, majd leengedte az összes redőnyt az ablakok elé. Elfújta a gyertyákat, leoltotta a lámpákat. Lucyt az ölébe kapta és a vaksötétben tapogatózva az emeletre ment.

			*   *   *

			Béla az egyik keresztutcában sétálva észrevette a fennforgást, és célirányosan besétált a káosz kellős közepébe. Forogva kereste a zombikat, de nem látott sehol egyetlen lógó állkapcsú, araszoló agyhalottat sem, csak egy csomó állatot, akik kergették a kölyköket. Jó hecc, gondolta, erre járt a patkánybűvölő furulyás gyerek aztán zenélgetett kicsit. Miután alaposabban szemügyre vette a hömpölygő szőr-, és tollóceánt, tűnt fel neki, hogy a szaladgáló rágcsálók némelyike csak egy zörgő csonthalmaz, másikuknak pedig alig akad némi hús a testén, kukacok viszont vígan táncolnak azon a kevesen is.

			– Hű, azanyját! – rántotta elő jobb időket látott puskáját, és belelőtt az egyik méretes dögbe. A bazi patkány teste elnyelte a lövedéket, a lendülettől repült pár métert, majd felkelt és megrázta a fejét. Halott, szürke szemével hamar megtalálta támadóját, mert a menekülő emberek között csak Béla állt egy helyben rendíthetetlenül, puskával a kezében. A patkány lassú kocogásba kezdett, majd egyre gyorsult, és egy elegáns ugrással Béla arcának repült, beleharapva tekintélyes méretű orrába.

			– A jó kurva anyádat! – viaskodott vele a „Végrehajtó“, könnyezve a fájdalomtól. Nagy nehezen letépte az arcáról a dögöt, elveszítve a fél orrát, aminek köszönhetően olyan lett az arca, hogy akár be is állhatott volna a zombi seregbe. A fájdalommal, és a szájába csorgó vérrel nem törődve két keze közé szorította a vergődő két lábon járó pestist, és körülnézett. Meglátta Dönci házát nem messze, gondolta, neki biztos van ötlete, hogy most mi a faszt kezdjenek egy hadseregnyi döglött állattal. A fejlövés biztos itt is beválna, de ha leteszi ezt a bosszúszomjas kis szarcsimbókot, nem lesz ideje lőni, elbúcsúzhat a fülétől is. Vagy egyéb értékes kincsétől. A patkányt nyújtott karral maga előtt tartotta, – mint anno a fiát a szaros pelenkában –, odasietett Döncihez és belerúgott az ajtóba. Ahogy kinyílt, a földre vetődött, mert Dönci lendületből suhintott egyet a botjával.

			– Ízirájder, öcsém! Én vagyok az! – kiáltotta, majd recsegő térddel álló helyzetbe kényszerítette magát, a patkányt ezúttal pajzsként használva. – Csapd le ezt a dögöt, vagy lődd agyon de gyorsan!

			– Mi a fasz? – nézett Dönci a vérengző rágcsálóra. Betessékelte a vérző Bélát, és berúgta az ajtót maguk mögött.

			*   *   *

			– Mik ezek, anya? – suttogott a sötétben Lucy. Az ablakból figyelték a hömpölygő embereket és az őket kergető állatokat.

			– Nem tudom, kicsim. – Simogatta meg anya a haját, de a keze remegett.

			– Azok ott patkányok? – kerekedett el a szeme, mire anya hátrébb húzta őt az ablaktól, hogy ne lásson ki.

			– Nézni akarom! – rántotta ki a kezét a szorításból és visszaugrott a függöny mögé.

			*   *   *

			– Pusztulj, te dög! – csapkodott Margó néni – önjelölt bébiszitter – a kedvenc serpenyőjével maga körül.

			A sok undorító állat csak úgy hömpölygött a házában, vélhetően a nyitva felejtett ablakon át jutottak be, és most minden polcon ott hemzsegtek, minden szobát sorra vettek, és minden értékes porcelánját egyesével verték le. Hiába ütötte-vágta őket, ezeknek meg sem kottyant. Megfordult, mert éktelen csörömpölést hallott, és a szívéhez kapott kézzel nézte, ahogy a gyönyörű, antik álló tükrét két lábra emelkedve felborítja egy bazi nagy kutya.

			– Belzebúb, te vagy az? – ismerte fel a dögöt.

			Ez a kutya kísérte a temetőcsőszt, mikor a Julit temették. Az eb hallgatott a nevére, legalábbis odakapta a fejét, aminek Margó nem igazán örült. Amikor a kutya elindult felé, felkapta a kanapé karfájáról a frissen vasalt textil kupac legfelső darabját, történetesen az egyik bugyogóját, és ráhúzta a kutya fejére. Belzebúb halott szeme elkerekedett, ahogy a finom rózsaszín csipke szájkosárként körbevette a pofáját, és nem tudta tőle kinyitni a száját. Jobbra-balra rángatózott, majd a mancsával lepiszkálta, de mikor kiszabadult belőle és felemelte a fejét, Margó ráhúzott egy másikat is, majd felszaladt a lépcsőn és bezárkózott a fürdőbe. Ott már minden ripityára zúzva hevert szanaszét, viszont nyoma sem volt zombi pocoknak vagy hörcsögnek.

			Tíz perccel később elcsendesedett a ház. Az állatok meg sem próbáltak bejutni hozzá. Óvatosan kisettenkedett, lement a földszintre, és kisétált a zsanérján törötten himbálózó ajtón. Nem ő volt az egyetlen, aki értetlenül állt a küszöbön. Mint az később kiderült, az állatok nem bántottak senkit, csak romboltak, és továbbálltak.

			*   *   *

			– Megvagy, köcsög! – Dönci és Béla – ez utóbbi egy célzást nehezítő hatalmas kötéssel az arca közepén –, azt játszották, hogy melyikük talál el több zombit az ablaknál berendezett lőrésből tíz perc alatt. Dönci már zsinórban nyerte a harmadik kört, amikor elfogytak az állatok.

			*   *   *

			Lucy egyedül állt a szobában. Anya bezárta őt és lement, mert apa megtudta, mi folyik Simagöröngyösön, és azonnal hazajött az üzleti útjáról. Be kellett őt engedi, de nem az ajtón, mert ott túl sok bútor volt felhalmozva.

			Lucy látta az osztálytársait befutni Pistikéék házába. Pistike vödrében világított valami zöld, de Lucynak fogalma sem volt róla, mi lehet az. Követte őket a tekintetével, míg biztonságba nem kerültek. Nagyot sóhajtott, és visszafordult, majd halkan sikkantott egyet. Mielőtt anya visszaérhetett volna, hogy megakadályozza, Lucy kinyitotta az ablakot és kimászott a tetőre.

			*   *   *

			Botond büszke volt a rombolásra, amit a csorda művelt. Már nem kellett őket noszogatni, a dolog elszabadult. Ő sem volt már hadvezér, csak egy eltaposott nyomorult alak, aki figyeli, ahogy mások bosszút állnak helyette. Majdnem az egész településen végighaladtak, amikor a komótosan sétáló Haver megtorpant egy ház előtt.

			Leült, és farkát csóválva nézett a tetőre, ahol egy kis szőke kislány mászott ki az ablakon, nyaktörő magasságban. Kievickélt a perem szélére, hasra feküdt, seggel kifelé, lelógatta a kis lábait, és a lábujja hegyével épphogy csak elérte a rózsalugas tetejét.

			Botond szíve megremegett, amikor rájött, hogy ő lehet Haver kis gazdija. Mit megkockáztat, hogy lejusson a kutyájához! Nem az ajtón át jön, biztos bezárták a szobájába, hogy ne essen baja. Biztos rettegett a látottaktól, mégis vállalta a veszélyt Haver miatt. Szívfacsaró.

			Végignézte, ahogy a kislány végül épségben lehuppan a fűbe, és tárt karokkal odaszalad Haverhoz. Mikor odaért, Haver lelkes farkcsóválással fogadta az ölelést. A kislányt szemmel láthatóan nem zavarta a sár és a piszok. Amikor meglátta Botondot a fején, felnevetett.

			– Jaj, de cuki kis béka! Ő az új barátod? – simogatta a kutya hátát, és közelebb hajolt Botondhoz, aki tátott szájjal nézte a gyereket, majd hagyta, hogy az a kezébe vegye és megsimogassa.

			– Hát, veled meg mi történt? Bántottak? – nézte a kidudorodó békapocakot, és óvatosan visszatette Haver hátára.

			*   *   *

			– Lucy! – sikoltott fel anya, amikor észrevette őt.

			Tudta, hogy ki fog kapni, amiért kimászott az ablakon, de nem tehetett mást, az ajtó zárva volt.

			– Nézd, anya! Haver hazajött! – mutatott boldogan az eltűntnek hitt kutyára.

			Anya odajött és leguggolt mellé. Megfogta a két kezét és nagyon komolyan nézett rá.

			– Soha többet ne csinálj ilyet, jó? – szemében könnyek csillogtak.

			Lucy elszégyellte magát.

			– De anya! Ez csak Haver…

			– Soha többet! – ismételte anya, majd szorosan megölelte, és csak ekkor fordult a kutya felé. Először mosolygott, majd elkomorodott. Szomorúan nézte Havert, majd a sáros szőrben bujkáló békát. Lucy nem értette, mi a baj, hiszen végre megint egy család lehetnek.

			Az utca felé nézett, ahol néhány patkány kóborolt, és elég furcsán néztek ki. Nem félelmetesek, inkább szánalmasak voltak. Aztán meglátott egy baseball sapkát a földön, és odament, hogy felvegye.

			– Nézd, anya! A Csövi sapkája! – mutatta fel a tárgyat, mire anya furán nézett rá.

			Nem tudja, ki az a Csövi? Pedig Csövit mindenki ismeri, és folyton róla beszél. Legalábbis az osztálytársainak van egy csomó vicces története a bácsiról.

			– Tudod! Az a fura, tántorgó öregember, akinek nincs háza, ezért Csövi! Mindig valami fura üvegből iszik, nem értem, mit mond, és a többiek szerint véletlenül lelőtt egy gólyát. A Tomi azt mondta, hogy az apja látta.

			Haver hátán a béka felállt, és minden szavát figyelte, mintha csak értené, mint mond, de anya még mindig értetlenül nézett rá.

			– Zsuzska szerint segített ellopni a Piri néni macskáját, azt a hosszú szőrűt. Látta, hogy zsákba teszik, de nem merte elmondani senkinek. Pistike meg mesélte, hogy Csövi a múltkor valami világító gyíkról énekelt, amire rálépett és már nem gyík, hanem csík.

			– Tudom már kicsim – bólintott anya. – A hajléktalan bácsi, aki ezeket a sapkákat árulta egy ideig. Még a gyárból maradt rá, amikor az bezárt. A falu végén él az erdőben. – Sóhajtva nézett körül. – Szegény öreg, ő nem nagyon tud most elbújni.

			Ekkor a béka megrángatta Haver szőrét és a füléhez hajolt. A kutya elfordult. Úgy tűnt, el akar menni, de azt nem teheti! Nem hagyhatja itt őt, amikor még csak most ért haza! Meg kell fürdetni, mert sáros, kell neki egy új nyakörv, mert azt elhagyta valahol a pórázzal együtt, és minden éjjel ott kell aludnia az ágya lábánál.

			– Gyere vissza! – kiáltott utána, amikor Haver futni kezdett. A kutya megtorpant, visszajött, de látszott rajta, hogy nagyon mehetnékje van és a béka is mocorgott, tépte, rángatta őt.

			– Hagyd őt békén, gonosz béka! Ő az én kutyám! – förmedt Lucy a kétéltűre, és egy mozdulattal le akarta lökni, de Haver elugrott az ütés elől.

			Lucy hitetlenül nézett Haver szemébe. Miért akar elmenni? Ez az otthona! Ekkor vette észre, hogy valami nem stimmel. A gyönyörű, különleges, kék szeme, amit a husky nagyszüleitől örökölt, most nagyon halvány volt, szinte fehér. Szíve nagyot dobbant, mikor megértette. Egy gonosz kéz összeszorította a gyomrát egészen apróra, míg hányingere lett.

			– Nem jössz vissza, ugye? – suttogta legjobb barátjának. Ajka megremegett, patakokban folyt a könnye. Amikor az lesunyta a fejét, és lefeküdt a földre Lucy lába elé, ő zokogva vetette magát a hátára, és ölelte, szorította, nem érdekelte, hogy a hóna alatt a béka közben sípoló hang kíséretében teljesen kilapult.

			Apa óvatosan alányúlt, leemelte őt. Nem is vette észre, mikor jött oda, de nem is érdekelte. Rúgott, karmolt, harapott. Az egész miatta van! Biztos megint ottfelejtette valahol, és ez lett a vége. Haver mindig hazatalált mindenhonnan, de most biztos történt valami rossz.

			Apa nem engedte el, magához szorította. Amikor lecsillapodott, letette. Haver felállt, megnyalta Lucy kezét, és vonyított egy utolsót. Hangja kettétépte az éjszakát és Lucy szívét. Hátat fordított, és a békával a hátán elrohant.

			*   *   *

			– Csövi! Hát mindvégig ő volt az! – kiabált Botond Haver hátán. Zászlóként lobogott a menetszélben, ahogy a kutya szőrébe kapaszkodva próbált fent maradni.

			Útközben összetrombitálták a hordát a falu végére, és mire ők odaértek, a fél banda már ott várt, és a többiek is sorban befutottak.

			– Mi történt? – nézett rájuk a gólya a tömeg fölé magasodva. – Úgy néztek ki, mint akik kísértetet láttak, pedig azok most mi vagyunk.

			– Csövi – zihálta Botond, és próbált levegőhöz jutni. A száguldó kutyaháton utazás kimerítette.

			– He? – értetlenkedett a gólya.

			– Mármint ő volt az! Egy szerencsétlen hobo. Lucy mesélte, hogy Csövi véletlenül lelőtt egy gólyát.

			– Milyen Lucy?

			– Haver gazdija, de nem ez a lényeg! Hát nem értitek? – fordult körbe Botond, de egyértelműen nem értették. Mindenki bután meredt rá. Vagy csak a zombi lét adja a fogyatékos arckifejezést?

			– Csövi lőtt le téged az égből, ő segített elrabolni a macskát, és ő taposott le engem az erdő szélén. Minden összeáll! Részeg fejével észrevett ugyan, de azt hitte, gyík voltam, arról énekelt… – megrázta a fejét, mert kezdte elveszteni a fonalat. Érezte, hogy a tudata kezd szétesni, és biztos a többiek buta arca is ezt magyarázza. Nyilván nem Csövi tehet mindenki haláláról, de sokéról igen. Igazságot kell szolgáltatni! Csakhogy kezd lejárni az idő. Sietniük kell.

			– A fejemet merném rá tenni, hogy ő tántorgott a láp szélén, és őt akarta Haver megmenteni! Minden egybevág! Csövi a tehet mindenről, minden szál hozzá vezet! Meg kell őt találnunk! – Körbenézett a szedett-vedett seregen, de egyre kevesebb értelemmel bíró tekintettel találkozott a szeme. Kezdett kétségbeesni.

			– A falu végén az erdőben! Keressétek a hajléktalant!

			*   *   *

			Csövi részegen feküdt az eltérített kis patak mellett, mint mindig. Szerzett magának vizet, ha már az egész világ tojik rá. Megoldotta egyedül. A meder mellett ásott egy másikat, ami így felé folyt, az eredetit meg jó nagy kövekkel elzárta. Emiatt a láp nem kapott vizet, és kezdett kiszáradni, csak esőzések idején tért magához ideig-óráig. Csövi biztos volt benne, hogy ez egy win-win helyzet, ahogy anno a sapkagyárban mondták a főnökök. Mindenki nyer. A láp nem veszélyes többé, neki meg van miben fürdenie. Abba nem gondolt bele, hány növény pusztulását kockáztatja ezzel, vagy hány állatét, mert természetesen nem csak a lápot táplálta az a patak.

			Sokadjára feküdt itt minden értelemben teljesen elázva. Mikor végre feltápászkodott, és nyögve felegyenesedett, vagy száz állatot látott maga előtt, seregként felvonulva, egy sáros kutyával az élen, aminek a fején egy lapos béka billegett.

			Alkoholgőzös tudata mélyén felvillant az emlék, amikor rálépett valamire hugyozás közben. 

			Hunyorogva nézett jobbra-balra. Látott egy ismerős macskát, meg egy törött csőrű gólyát. Összehúzta a szemét, ahogy gondolkodni próbált.

			*   *   *

			Botond pontosan tudta, mikor esett le az öregnek, hogy miért vannak itt. A pupillája kitágult, a szemöldöke felugrott a magasba, ajka megdöbbent „Ó“-t formált. Egy pillanat alatt kijózanodott. Talán tíz éve nem volt egy tiszta pillanata, de most, az utolsó perceiben teljesen tudatában volt a történteknek.

			– Véletlen volt! – dadogta a gólyát nézve, és lépett egyet hátra. Beleesett a patakba, és a túloldalon, seggen csúszva tolatott ki, egy pillanatra sem fordított hátat.

			– Nem akartam rosszat! – fordult a macska felé, majd Botondra villant a tekintete. – Sötét volt!

			– Nem is én tettem! – pislogott a patkányokra.

			De az állatok nem ismertek irgalmat. A kutyák acsarogva ugrottak át a patakon, a patkányok felszaladtak a lábán és beleharaptak. Csövi lesöpörte őket és futni kezdett, be a sűrű erdőbe, át a bokrokon, a zombi sereggel a nyomában. Futott, amíg kiért a nyílt területre, ahol a Hold fénye megvilágította kopasz fejét és a ruhája szakadásain át fehér bőrét.

			Futott, míg a lába bírta, míg megint fák között nem találta magát, és a cipője alatt cuppogni nem kezdett a sár. Egyenesen Lidércláp karjaiba rohant. Bokáig süllyedt, és bár nagyon próbálkozott, nem tudta kiemelni a lábát. A mocsár hosszú, kitartó ölelésbe fonta, és nem engedte el. Hiába kapálózott, hiába kiáltozott, nézett a köré sereglő, diadalittas állatokra segítséget várva. Őket is lehúzta a mély, süllyedtek vele együtt, ha akartak volna, se tudnak segíteni. Nekik a láp a végső nyughelyük volt, ők hazaértek. És végre nyugodtan fekhetnek sírjukban. Bosszút álltak.

			Pár perccel később Lidércláp az utolsó zokogást, könyörgést is elnyelte, az üvöltés helyét átvette a dermesztő csend. Az ottfelejtett, régi villanykörte kialudt. A tücskök újra ciripelni kezdtek, és minden ment tovább úgy, ahogy eddig. 

			*   *   *

			Doktor úr a fotelban ülve hallotta, ahogy sikítozó emberek rohangálnak az egyelőre zárt és sértetlen bejárati ajtó előtt. Hallotta a kaparászást az ajtaján, ahogy azok a valamik próbálnak bejutni a házába. Kibiztosította fegyverét, felkészült, hogy lassan kénytelen lesz használni is. A fel-le mozgó kilincset szemmel tartva várta, hogy az ajtót betöri valami nagy és erős. De nem így lett. A mozgás megszűnt, a kaparászás abbamaradt és a csorda elvonult. Pár percig várt, mielőtt felállt, és kimerészkedett, hogy megnézze, mi történt. A települést csúnyán feldúlták. Mindenhol felborított kukák, kiszórt szemetek, tönkretett halloweeni díszek hevertek. A távolból egy kislány szívet tépő zokogását fújta felé a szél.

			Visszament a házba, és leült. Még nem volt biztos benne, hogy véget ért a rémálom. Nem sokkal később a zölden világító lámpa a polcon kialudt. A Doktor úr csak nézte a lámpát, és nézte. Nem gyulladt ki újra. Ezek szerint tényleg vége.

			*   *   *

			Pistike, a Frankenstein szörnye és az egyik zombi összebújva kuksolt egy szekrényben és hallgatta, ahogy az állatok mindent szétvernek a házban. Pár perce jutottak be, ők pedig nem tehettek mást, mint a rejtekhelyükön vártak, és próbáltak néma csendben lenni, hogy ne vegyék őket észre.

			A dolog sokkal hamarabb véget ért, mint várták. A csürhe egyszer csak felkapta a fejét, és kirohant az éjszakába.

			Még sokáig nem mertek előbújni, de végül az oxigénhiány és a kezdődő klausztrofóbia kicsalta őket.

			Zsuzska fehérre váltan lépkedett a kiszakadt ajtó felé, és kikukucskált, míg Pistike a zölden pulzáló lámpaégőt a kezében tartva először gondolkodott el rajta, hogy valóban a gonoszt jelezte-e, és mennyiben alakult volna minden másképp, ha ezt ő tudja, és komolyan is veszi.

			A szőnyegre ültek egy kört formálva, és suttogva mesélték, ki mit látott. Egyikőjük szerint a rövid csőrű gólya a hosszú, kilógó nyelvével volt a legijesztőbb, a többiek a patkányoktól rettegtek. Amikor a szüleik zihálva és nagyra guvadt szemekkel beestek az ajtó helyén, mindenki felpattant és megnyugtató ölelésbe burkolózott.

			Pistike kikukucskált az anyukája hóna alatt, és a szőnyegen felejtett különös villanykörtére pillantott. Nagy kő esett le a szívéről, amikor látta, hogy a zöld fény kialszik.

			*   *   *

			Halloween másnapján Simagöröngyös lakói csapatokba verődve takarították az utcákat, és terveket kovácsoltak a házakat ért károk helyrehozására. Doktor úr ellátta a sérülteket, Dönci és Béla visszaemelték a helyükre a még ép ajtókat az új zsanérjaikra, Lucy anyukája pedig kávéval és sütivel kínálta a népet.

			Az embereknek eszébe jutott Csövi, és kimentek a falu szélére. Keresték, kiabáltak utána, de nem lelték sehol. A kisbolt tulaja észrevette a patakot, elbontotta a kőfalat, és a víz szabadon folyhatott az eredeti medrében.

			Margó néni a törmelékeket öntötte egy kis műanyag lapátról a kukába, amikor meglátta a szomorúan kóválygó Lucyt. A kislány odament az anyukájához, megrángatta a farmernadrágja szárát és bár nem kiabált, Margó néni így is hallotta.

			– Nem szeretnék több ilyen Halloweent!

			Ian Pole

			Romantikus este féltengellyel

			Gonosz fénnyel kelt fel a hold Simagöröngyös festői szépségű ipartelepe felett, és a bagoly is baljóslatúan huhogott a pottyantós budi tetején üldögélve, de mindez Ifás Tibit, a helyi anyagmozgatót nem akadályozta meg abban, hogy Vicuskába karolva besétáljon a város melletti kiserdőbe.

			Motivációi között nem a botanikai érdeklődés, vagy az urbanizációból való elvágyódás dominált, inkább Vicuska bitang dekoltázsa. Bár optimistán magával hozott egy takarót, sejtette, hogy a könyvtárosként dolgozó lánynak lehet kevés lesz a belőtt séró, és a trombitaréz Roltex óra, így romantikusra vette a figurát.

			– Né’d! Hullócsillag! Kívánj valamit! – bökött az ég fekete bársonyán átsuhanó fényes csóvára. A lány sóhajtva felé fordult, és megigazította teknőckeretes SZTK szemüvegét.

			– Nem látom be Tibor, hogy egyéni vágyaim manifesztációjában miként segítene az a fényjelenség, amelyet az űrben keringő kisebb meteoroidok keltenek a légkörben, miközben, a nagy sebesség miatti súrlódástól felizzva, ionizálják azt.

			– Ööö… izé – válaszolta frappánsan Tibi, és azt inkább már meg se említette, hogy a légköri ionizáció leszállt a kiserdő mögött. Lányos zavarán a város felől közeledő ikertelefonfülke méretű árnyék látványa segítette át. Mivel a hánytatott sorsú, több zombitámadást is látott Simagöröngyös túlélésközpontú lakója volt, azonnal reflexesen cselekedett. Farzsebéből kisbaltát rántott elő, és maga elé tolta élő pajzsnak a lányt. De csak Böszme, az Atomállapot söröző csaposa ballagott arra, kezében egy Moszkvics féltengellyel.

			– Halihó, fiatalok! Mi járatban erre, ezen a hűvös éjszakán? – integetett feléljük barátságosan a tíz kilós fémrúddal.

			– Tudod, Böszme, erdei séta, hullócsillag, romantika – vigyorgott Tibi, és visszatette a farzsebébe a szekercét a fésű, és a kacsintós tükör mellé. – Hát te?

			– Bumfordi gazda és a barátai múlt héten megünnepelték a sikeres vásárt a krimóban, aztán elfelejtettek fizetni. Azt mondták, rossz volt a pálinka. Azért megittak belőle fejenként vagy két literrel, mire rájöttek, hogy nem szeretik. A fizetési felszólításaimat „előbb gebedsz meg, te dagadt pióca, mint hogy tőlem pénzt látsz” kijelentésekkel hárította el. Azóta nem jött felém, így én megyek le hozzá, hogy megvitassam ezt vele.

			– És minek a féltengely?

			– Agresszív, kötekedő ember – csapott párat a bal markába a fémrúddal Böszme. – Jobb, ha vannak megfelelő érveim. Többször is összevitatkoztunk már. Makacs ember, azt is mondhatnám, hogy keményfejű. Határozottan keményfejű. Ezért puszta kézzel mindig is nehéz volt meggyőznöm, hátha majd most ezzel a nyomatékkal sikerül. No, ti meg csak óvatosan a romantikával. Furcsa fénnyel kelt ma a hold, és a bagoly is baljóslatúan huhogott a kerti budi tetején. Ez mindig rossz ómen.

			Ezzel a tagbaszakadt kocsmáros micisapkájához emelte a tengelyt tisztelgés gyanánt és elindult az ösvényen, hogy találkozzon nemezisével.

			– Még, hogy hold, és bagolyhuhogás. Ostoba babonaság – legyintett Tibi, és a legyintés ürügyén ügyesen átkarolta a lány vállát. – Én nem hiszek az ilyesmiben, mert minden reggel kelet felé fordulva egy vörös téglára lépek, és hármat tapsolok. Ez megvédelmez minden bajtól.

			– A hiedelmek szemlélete ok-okozati összefüggést tulajdonít ilyen viszonyban valójában nem álló dolgoknak – bólintott a lány. Tibi közben kinézett egy szép füves részt a rekettyés előtt, ahová leteríthetné a pokrócot romantikázni. Ehhez ideje udvarolni.

			– Te olyan okos vagy – villantott egy pisztolyorrú Mátyást érő csibészmosolyt Vicuskára. – Biztosan a könyvektől. Azokat én is szeretem.

			– Igen? Melyik a kedvenced?

			–Hát, ööö… Az ilyen vastag. Amiben sok a betű. Az a híres fickó írta, amelyik már meghalt, de még mindig beszélnek róla.

			– Hm. Mit olvastál utoljára, ami elgondolkodtatott? De, az igazat!

			– A Zsiguli szerelési kézikönyv lesz az. Filozófiai mélységekbe vezetett. Az M10-es csavar találkozik az anyával. Van ebben valami sorsszerű – mondta drámai hangon. Szembefordult a lánnyal, mélyen a szemébe nézett, közben megmarkolta a fenekét. – Meg persze ott volt, a meghúzási nyomaték.

			– No de, Tibor! Ezzel durván behatol a személyes terembe!

			– Épp ez lenne a cél…

			– Hörr… – tette hozzá a zombi, és némi recsegés ropogás árán előmászott a rekettyésből. Rothadó agyával úgy gondolta, már megvolt a romantika, jöjjék hát a vacsora.

			Ifás Tibi rádobta a pokrócot, és megsorozta a baltával a fejét. Mintha csak egy öreg, kiszáradt tölgyfatuskót csapkodott volna. A pokróc széthasadt, és előbukkant alóla az élőhalott hombárfeje.

			– Bumfordi gazda! – ismerte fel Tibi, és döbbenetében leengedte a kisbaltát.

			– Hörr.. – közölte a zombi, és meglegyintette hatalmas kezét, amitől Vicuska hanyatt esett a rekettyésbe, Tibi pedig egy fának csapódott. Tüdejéből kiszorult a levegő, és szomorúan bámult a szekerce után, amit elejtett a reptében. Így csak hadonászni, és visítozni tudott, mikor a zombi felé hajolt.

			– Hörr… – ismételte magát Bumfordi gazda, majd eltátotta pudvás fogakkal teli száját. Tibi tudta, hogy eljött a vég. Ráférne egy vödör tic-tac, jutott eszébe utoljára, mielőtt behunyta a szemét. Valami magvas meglátásra, egy végső megvilágosodásra számított, de úgy látszik, neki csak ez jutott utolsó gondolat gyanánt.

			Aztán valami hangosan, lucskosan reccsent, és maga alá temette egy iszonyatos súly. Mozdulni se tudott. Hülye érzés a halál – konstatálta. – Kényelmetlen, és büdös is. Inkább kinyitotta a szemét. Böszme ekkor görgette le róla Bumfordi gazda kásává lapított fejű holttestét.

			– Köszönöm, barátom! – lihegte, és feltápászkodott. Böszme segítéségével előhúzták a viseltes könyvtároslányt a rekettyésből. – Hihetetlen szerencse, hogy erre jártál!

			– Nem találtam otthon ezt a barmot, így visszafordultam – intett a főtengellyel a hulla felé, Böszme. Vicuska orra hegyére tolta a szemüveget.

			– Tényleg szerencse. Így megmentett minket egy zombitámadástól. Furcsa dolog ez a gazdával, hónapok óta nem változott át senki élőhalottá. Mi történhetett vele?

			– Hogy mi? – lepődött meg őszintén Böszme, és a véres vascsövet félre tette, hogy megvizsgálta palacsintává lapított fejű áldozatát. – Bumfodi gazda zombivá volt változva?!

			*   *   *

			A rekettyés túloldaláról Világigázó Moloch Högroloch Hempertelper a Proxima Centauri legfőbb hadura ijedséggel vegyes döbbenettel szemlélte a jelenetet. Daliás, majd hetvenhárom centis teste megtöppedt a fényes kezeslábasban, miközben egészségesen zöld arca citromsárgára sápadt. Teniszlabdányi szemén idegesen remegett a hártya, mikor a mellette álló hű alantasához fordult.

			– Húzzunk, innen Bivlip! De azonnal!

			– Magam is így gondolom, Őrettenetessége! – helyeselt a csatlós, és visszarohantak a tisztáson veszteglő űrhajójukba. A Világuralmi tervek naplójába bejegyzés került, miszerint a Kék-23 jelzésű planéta domesztikációját bizonytalan időre elhalasztották.

			Setzka

			Mandula

			I. Márk

			Az ásóm könnyedén szakítja át a korhadt fa gyökereit. Az az egyetlen jó ebben a nyomorult erdőben, hogy itt lassabban szárad ki a talaj, mint a farmon. Nem szeretek a farmon ásni. Azt sem nagyon értem, hogy minek bajlódunk még egyáltalán azzal a hellyel. Rég le kellett volna lépnünk valahová. Egy olyan nagyvárosba. Vagy külföldre. Bár gondolom ott se fényesebb az élet.

			Izzadság csípi a szemem, szakadt pólómmal igyekszem felitatni a homlokomról a verejtéket, miközben rotorok mély, erősödő hangja tereli az ég felé figyelmemet. Helikopterek. Bazi nagy, katonai monstrumok. Kelet felé tartanak. Arra nincs semmi, ami miatt bárki ember arra merészkedne. Akkor sem, ha katona. Akkor pláne, ha katona. Mindegy, nem az én dolgom.

			Folytatom az ásást, közben fel-felsandítok, folyamatosan figyelemmel kísérem a körülöttem lévő rengeteget. Nem az állatok miatt. Nem járnak erre fenevadak. Már rég nem.

			Bő három óra, mire végzek az ásással. Zihálva kapaszkodom meg a nyirkos talajban, hogy kimásszak a gödörből. Talpra szökkenek és magamra kapom a felsőmet.

			– Ne nyüszíts már! – mordulok rá Zolira. Vagy Zsoltra. Mindegy. Egyformán nyávog mind.

			Ez a barom azóta picsog, hogy felébredt. Jobb volt, míg ájultan feküdt, de a szerencsétlen felkelt, amikor vonszolni kezdtem dagadt testét a földön. Felkaptam volna a vállamra, de az tuti, hogy összecsuklottam volna alatta. Így nem volt sok választásom.

			Megmozgatom kicsit elgémberedett tagjaimat, kiropogtatom az ujjaimat, és a nyakamat, majd odalépek mellé. 

			– Sajnálom, haver! De figyelj! Legalább már nem kell aggódnod többet, hogy valami hulla vagy zombi kap el – csapok rá a vállára lelkesen.

			Sírás rázza meg a testét. Ide-oda vonaglik, s az oldalára dől. Faágak recsegnek súlya alatt. Ezután kúszni kezd. Pont olyan így, mint egy hernyó. Nem mintha lenne esélye elmenekülni. Körbekémlelek. Sehol, semmi. Mély levegőt veszek, lehajolva elkapom az összekötözött lábát. Vonszolni kezdem.

			– Legalább ne vinnyogj már! Faszom!

			Leejtem. Az oldalához lépek, majd talpammal taszítok rajta. Tompa puffanással érkezik meg sírjába. Az ásómért nyúlok, közben a hátam mögé lesek a fák közé, majd vissza Zs… na mindegy. Rá. Basszus! Az ásóval nem nyírhatom ki. A nagybátyám nem örülne, ha megint vérfoltosan adnám vissza neki. A combomhoz erősített késem markolatához nyúlok, ekkor veszem észre, hogy Zalán, a gödör mélyén egyre nagyobbodó szemmel bámul rám. Ezzel egy időben rothadó hús szaga tölti be a levegőt. Francba! Pont időben fordulok hátra. Ilyen nincs! Egy láphulla.

			A rohadék annyira nyüszögött, hogy idecsalogatta ezt a dögöt. Ráadásul nem hallottam tőle, hogy közelített, így majdnem kinyírt. Szerencse, hogy időben megfordultam. Nagy lendülettel csapódik belém. Hátammal az áldozatomra esünk. Késem markolatig csúszik a lény mellkasába, aki így pont rajtam fekszik ernyedten. A jó hír, hogy legalább nyertem egy kis időt még, hogy lelépjek, mielőtt újraéledne. A kis rohadékokat szinte lehetetlen elintézni.

			Eddig azt hittem, hogy ez itt alattam sírt. Hát tévedtem. Most olyan hangok hagyják el száját, amikről nem is tudtam eddig, hogy lehetséges egyáltalán. Meleg nedvesség árad szét a derekamnál. Pedig még le se szúrtam. Nem kellene véreznie.

			Még.

			Fémes szag helyett azonban ammónia szúrja orromat. Ez komoly?! Tehát ez a rossz hír. Levizelt a kis rohadék! Elmormolok pár cifra káromkodást az orrom alatt

			A láphulla teste majd’ összenyom. Nem tetszik ez a felállás. Nagyon nem. Mint egy szendvics. Egy gusztustalan szendvics.

			Dohos, nyálkás víz csepeg az arcomra. Még pont ez hiányzott! Öklendezek.

			Erőtlenül taszítok a bűzölgő testen egyet. Óvatosan felülök, ahogy sikerül kiszabadulnom a két test fogságából. A késem cuppanva csúszik ki. Átfordulok, azonnal Zoltánba – vagy mi a neve – mélyesztem a pengémet.

			Levágjam a fejét? Le kellene. Még a végén bosszúból engem zabál fel, ha visszatér. Inkább levágom, neki már úgy is mindegy.

			II. Márk

			– Hol a pokolban voltál eddig? – förmed rám Ottó szinte azonnal, ahogy belépek. Öblös hangja zeng az előszobában. – Mi történt veled? Nagyon bűzlesz. Kérlek, mondd, hogy nem mentél a Lidércláp közelébe!

			– Nem mentem – vonom meg a vállamat.

			– Akkor mi ez a szag?! És mi van a ruháddal?

			– Jesszusom! Nem szállnál le rólam? Nem vagyok már gyerek! Tudok magamra vigyázni!

			– Hát nem úgy néz ki! – mutat végig rajtam. Követem a példáját. Hát basszus! Tény, hogy néztem már ki jobban is. Ezt be kell ismernem. Nagybátyám mögé lesek a konyhába. Kellemes illat, és széknyikordulás hangja árad ki.

			– Ki van itt? – nézek rá.

			– Áthívtam valakit, hogy vacsorázzon velünk. Előbb viszont menj – mutat az emeletre –, zuhanyozz le, mert így nem lépsz be a konyhámba, az biztos.

			Minden további nélkül felcaplatok a nyekergő lépcsősoron, s egyenesen a fürdő felé veszem az irányt. A szennyesbe hajigálom ruhámat, bár lehet, jobb lenne egyenesen a szemetesbe dobálni. Vagy az égetőbe. Megnyitom a csapot, jéghideg víz zúdul az arcomba. Megborzongok. Csak egyszer! Basszus! Egyszer lenne meleg ez a rohadt víz! Mire leérek a konyhába, kellően kiolvadok. 

			– Megint nem volt meleg víz – sziszegem az orrom alatt Ottónak.

			– Áh! Márk! Végeztél is? Ismered Tímeát? – mutat a széken gubbasztó fiatal lány felé.

			Naná, hogy ismerem. A szomszédban lakik. Na jó, az túlzás, hogy a szomszédban, de a mellettünk lévő telken van az ő házuk, így végül is szomszéd, vagy mi fene.

			– Új barátnő? – szemöldök húzogatva sandítok Ottóra. Timi azonnal elvörösödik. Már nyitja a száját, de Ottó megelőzi:

			– Ne légy udvariatlan, Márk!

			– Akkor csak dugtok?

			– Márk! – mordul rám.

			– Oké, oké! Nekem aztán teljesen mindegy – kihúzom a széket, s lehuppanok Timivel szemben. Mindegy, hogy nevezzük. Itt van velünk este. Nem otthon. És mivel besötétedett, haza már biztosan nem fog indulni. Hacsak, nincs valami titkos szuper képessége az ilyenkor előbukkanó zombihordák ellen. Kábé száz éve bukkantak fel az első élőhalottak. A nagyhatalmak atombombákkal próbálták orvosolni a helyzetet. Jó szar megoldásnak bizonyult, mert a zombik mellett, a sugárzás következtében megjelentek ezek a láphullák is. Míg a zombikat lefejezzük és annyi, a hullákkal nehezebb a dolgunk. Fej nélkül is szaladgálnak, mint a kibaszott csirkék az udvaron.

			Kínos csend telepszik ránk. Kivillantom a fogaimat. Gondolom a vigyorgás segít oldani a feszültséget. Hát nem segít. Végignézek az asztalon. Paprikás krumpli és csalamádé. Nyami. Nyúlok is a merőkanálért, és szedek magamnak egy adagot.

			– Hallottátok? – kérdezi hirtelen Timi. – Jakab, a szerelő fia eltűnt. Reggel óta nem találják.

			Mi van? Nem Zoli vagy mi?

			– Az a picsogós dagadék? – nyílik tágra a szemem meglepetten.

			– Márk! Az Istenit!

			– Most mi van? Tényleg az! Csak a nevét nem tudtam – vonom meg a vállamat.

			– Remélem, épségben előkerül! Olyan kedves srác!

			Olyan kedves srác! Mindjárt elhányom magam! Szerencsére nem rontja többé a levegőt.

			– Gondolkodtál már, mit szeretnél születésnapodra? – vált témát a nagybátyám.

			– Nyem nyáél méh? – kérdezem teli szájjal, mire felnevet.

			– Holnap lesz harmincegyedike.

			– Ó! Halloweenkor van a születésnapod? – csiripeli Timi.

			Bólintok.

			– Az különleges nap! – csillan fel a szeme. – A mamám mesélte évekkel ezelőtt, hogy ilyenkor éjjel a halandók és a szellemek világa közötti határ szinte teljesen eltűnik.

			– Aha – a szememet forgatom. – Minden bizonnyal így van. Áu!

			A nagybátyám lába találkozott az enyémmel az asztal alatt. Szúrós szemmel néz rám. Jó! Legyen. Visszafogom magam. Most legalább nem engem próbál összeboronálni valakivel. Legutóbb közöltem vele az általa kiszemelt csaj előtt, hogy előbb csókolok szájon egy láphullát, minthogy randizzak azzal a lánnyal. Mi is volt a neve? Dóri? Vagy Dia? Nem emlékszem.

			Sietve belapátolom a maradékot. Vacsora után a nappaliba érve Ottó felhajtja a szőnyeget, hogy hozzáférjünk a csapóajtóhoz. A nehéz, fémből készült fedél légmentesen zárja el a pinceszintet a külvilágtól. Ugyan az ablakok és a bejárati ajtó is mindig zárva van, de éjjel nem biztonságos fent. Óvatosan leereszkedünk a létrán a félhomályba.

			III. Nem Márk

			Egy hangos levegővétel. Majd még egy. Fejem megemelkedik kicsit, ahogy levegőhöz jutok. Olyan furcsa minden. Olyan homályos minden. Nagyokat pislogva nézek körbe, miközben teljesen ülő helyzetbe tolom magamat. Víz van mindenfelé, és köd. Fel kellene kelnem. Végtagjaimat alig érzem, elzsibbadtak.

			Hideg, büdös vízben ázva ülök, ki tudja, hol. Teljes testemben reszketek. Az ég felé bámulok, itt-ott kibukkan egy-egy csillag a felhők mögül. Teljes csend honol, se madarak énekét, sem éjszakai állatok neszét nem hallom, csak a mocsaras víz halk morajlása hallatszik. Furcsa és nyomasztó.

			Veszek még egy reszketeg lélegzetet, szorosan lehunyom a szememet és gondolkodom. Ki vagyok? Hol vagyok? Mi történt velem?

			Semmi.

			Atya ég! Nem tudok felidézni semmit korábbról! 

			Szúr a szemem, és kapkodni kezdem a levegőt. Idegesen, ránehezedek a kezemre, és megpróbálok ráállni a lábamra. Nagyon remegek. Jókora nyálkás algadarabot szedek le magamról, és engedem a vízbe.

			Kezemmel beletúrok a hajamba, hogy hátra söpörjem, de foltokban csak a csupasz fejbőrömet érzem. Egy jókora tincs pedig az ujjaim között marad. Jaj! Ne, ne, ne!

			A tenyeremben szorongatott hajamat nézem, s közben megakad a tekintetem a körmeimen is. Vagyis azok a helyén, merthogy nem minden ujjam végén van. Nem sokat látok, a Hold gyér fénye mellett, de talán jobb is, mert nem tetszik, amit látok. Pánik mardos belülről, ahogy felemelem a másik kezemet. Azt is szemügyre veszem.

			Nem csak a körmeim egy része nincs meg. A bőröm is hiányos.

			Nyelvemmel feltérképezem a szám belsejét is. Fogaim legalább vannak. Ha nincs is meg mind. A testemet nem nézem meg, ilyen sötétben úgysem látnék sokat. Ki kellene mennem a partra.

			Most már csak egy gond van. Merre van a part? Továbbra sem látok semmit, a köd lepte vízfelszínen túl.

			Bizonytalanul lépdelek előre. Lábam, olyan, mint az ólom. Csak nehezen tudom emelni. Karomat kinyújtva két oldalt igyekszem egyensúlyban tartani testemet. A víz sekély, sűrű, lassan haladok. Szellő simogat. Kellemesen langyos, mégis megborzongok tőle.

			Pár méterrel előttem pulzáló gyenge zöld fény árasztja el a mocsarat. Át sem gondolom, hogy jó ötlet-e egyáltalán, közelebb merészkedek. Hunyorogva odahajolok, ahogy elég közel érek hozzá, de nem tudom rendesen kivenni, mi lehet az. Óvatosan a vízbe mártom kezemet, ujjaimmal közrefogom és kiemelem. Az a valami durva, érdes tapintású, meleget áraszt magából. Az arcom elé tartva méregetem. Könnyű, aprócska tárgy. A pulzálással egy ütemben méregzöld színű folyadék csöpög ki belőle, megfestve vele bőrömet.

			Aú!

			Éget. Azonnal kiejtem, csobbanva érkezik meg, és süllyed el.

			Mi a franc volt ez? Hátrálni kezdek, de nem jutok messzire. Hátammal nekiütközök valaminek. Vagyis valakinek. Eddig nem volt itt semmi. Ujjak marnak belém, szorosan kulcsolódnak a karomba. Éles fájdalom hasít belém, ahogy a nyakamba süllyeszti fogait.

			Szabadulni próbálok, nem megy. Sikoltás tör ki belőlem. 

			Inak és bőr szakad, ahogy kiharap egy darabot. Egy darabot belőlem. Vérem nyomban szökni kezd. Lazul a szorítás. Nem is húzom az időt, kirángatom magam a fogásból, tenyeremet azonnal a sebemre tapasztom.

			A teremtmény felmordul, utánam kap, de elhúzódom. Csak karmával ér, megkaristolja a csípőmet.

			Szívem a bordámat veri. Menekülőre fogom. Botladozva igyekszem tovább, előre. Ahogy szilárd talajt érzek csupasz talpam alatt, futásnak eredek. A semmiből kattanás, majd durrogások hada tölti meg a teret. Mintha a pokolba kerültem volna. Felfogni sincs időm, valami hirtelen eltalálja a vállamat. Teljesen belefúródik. A lendület sodor tovább engem is. Földre kerülök, fejem keményen koppan.

			IV. Márk

			– Hol a picsában van a késem, Ottó?

			– Boldog születésnapot, Márk! – csiripeli Tími italát szürcsölgetve. Az az én bögrém a kezében?!

			Hangosan kifújom a levegőt. Egyik kezemet csípőre teszem.

			– Ez mit keres még itt? – bökök rá a lányra.

			– Márk! Ne legyél udvariatlan! – fordul felém Ottó a tűzhely felől. – Huszonegy éves lettél, ideje lenne végre úgy is viselkedni – dorgál meg.

			Timi nem szól többet, csak fészkelődik a széken. Leteszi maga elé a bögrét. Igen, az az enyém. Most moshatom ki hypóval.

			– Jó. Bocs – forgatom a szememet. – Hol a késem?

			– Ne keresd a bajt ma, kérlek!

			– Nem is!

			– Ismerlek.

			Mond valamit. De nem fogom beismerni. És ha tényleg ismer, tudnia kell, hogy mindegy mivel próbálkozik, meglógok. Persze előbb meg kell találnom kedvenc pengémet, amíg a nagybátyám a reggelivel foglalatoskodik. Már persze csak ha nem tette rá piszkos mancsát Timi arra is…, áh! Hát itt van!

			Ottó az ablakpárkányon egy konyharuha alá dugta el, nem túl hatékonyan. Megfogom, elrejtem a derekamhoz a pólóm alá, és kitolatok a konyhából.

			Szemem Timire villan. Végignézte, ahogy visszalopom késemet. Rákacsintva kivillantom fogsoromat, ahogy mosolyra húzom ajkaimat. Kislisszolok a bejárati ajtón, mielőtt megállíthatnának.

			Boldog születésnapot nekem!

			Egyenesen az erdő felé veszem az irányt. Fogni akarok magamnak egy zombit. Ez lesz a tökéletes ajándék. Nem nyafog, mint az élők, és nem hiányzik senkinek már. Feldarabolom. Na persze előbb el kell kapnom. Ehhez pedig csapda kell. Összedörzsölöm két tenyeremet.

			Azt hiszem, Kovácsnak van még élő báránya. Reggel, amikor felbukkannak az első napsugarak, mindig felhozza őket a pincéből. Hamar elérem a legelőhelyüket. Már csak az a bökkenő, hogy fogalmam sincs, hogyan kell ezeket a dögöket elcsalogatni. Végignézek a kerítésen, de sehol egy kötél, amikor szükség volna rá. Talán a fészerben!

			A fészer felé lopakodom, fülelek. Fogalmam sincs, hogy vajon a Kovács itt van-e vagy sem, és nem akarom felhívni magamra a figyelmet. Legalábbis most nem.

			Felkapom a fejem. Újabb nagy gépek száguldanak el felettem. Akárcsak tegnap, most is a Lidércláp irányába vonulnak. De biztosan nem odamennek. Ha mégis, akkor nagyon ostobák.

			A fejemet vakarom.

			Tegnap is arra mentek. Mi a faszért mennének arra?

			Nem! Megrázom a fejem. Nem érdekelnek.

			Egy kicsit talán mégis.

			Maradok az eredeti tervemnél. Kölcsön veszek egy birkát. Na nem mintha vissza tervezném adni.

			Újabb katonai jármű érkezik, ezúttal az aszfalton halad el villámsebességgel mellettem.

			A kíváncsiságom nyer.

			V. Nem Márk

			Felkelt a nap. Fojtogató, párás meleg a levegő.

			– Ki maga? – teszi fel vagy századjára a kérdést a bajuszos katona. Egyenesen az arcomba bámul zöldeskék szemeivel. Olyan közel van, hogy szúrós lehelete arcon csap, ahogy vallat. A vállamra ugrik egy pillanatra a tekintete, oda, ahol eltaláltak pár órával ezelőtt. Kiegyenesedik. Kicsit mintha gondolkodna valamin. Előre-hátra hintázik a talpán, majd friss sebem felé bök mutatóujjával.

			– Ezt itt meg is úszhatta volna! Mi a fenét keresett egyáltalán abban a lápban? Ki maga?

			– Én – az ölembe pillantok. – Nem tudom – vallom be rekedten. Nem kellemes a beszéd. Nyálam egy csepp sincs. Olyan, mintha fűrészport nyeltem volna. Köhögni kezdek, mire a vallatóm hátrahőköl. Kezével a zsebében kutatva egy zsebkendő félét vesz elő. Sietve orra elé tapasztja.

			Susogó hang kúszik a fülembe, melyet egy másik katona lépéseinek tompa kopogása követ. Nagyon hasonlít a másikhoz, aki eddig faggatott engem. Ennek is bajusza van, és egyforma magasak is. A sátor pereméhez sétálnak, és pusmognak. Nem értem, hogy mit mondanak, de beszéd közben többször is felém lesnek. Az új katona a lábával dobol, és az ujjait tördeli, miközben beszél. A másiknak, kikerekedik a szeme, és ismét felém kapja tekintetét. Aztán olyan gyorsan ott terem előttem, hogy követni is alig tudom.

			– Ki maga? – kérdezi ezúttal hangosabban, mint korábban.

			– Szerintem nem kellene ilyen közel mennie hozzá, Tivadar – nyúl amaz Tivadar karjához.

			– Hagyjon már! – kiabál rá, ezután felém fordul. Tetőtől talpig végigmér, Szája lekonyulva. Undorral telve néz. Majd hirtelen visszaemeli arca elé azt a zsebkendőt.

			– Lehetséges ez egyáltalán, hah? – förmed rá Tivadar az ismeretlenre. Ő a szemembe fúrja sajátját. Nem tudom mire gondolhat. Mi folyik itt? Megköszörülöm a torkomat.

			– Esetleg – kezdem és próbálok nyelni egyet, hogy folytatni tudjam –, kap… kaphatnék inni valamit?

			– Ezt jelentenünk kell – állapítja meg az idegen.

			De mégis mit? Hogy szomjas vagyok?

			– Igaza van, de előbb nosza! – int hanyagul. – Kötözze meg, mielőtt megtámadna.

			– Miért én? – arcából kiszökik az összes vér.

			Na nem! Azt már nem! Mégis miért kellene engem megkötözni?

			– Kérem! Ez csak… Valakivel összekevernek az urak – nyöszörgöm most már kétségbeesve. De mintha meg sem hallották volna, amit mondok. Tivadar az övéhez nyúlva előrántja fegyverét, s egyenesen rám szegezi. Keze alig észrevehetően megremeg.

			– Meg ne moccanj, te dög!

			Dög? Ez lennék én? Szemem ide-oda cikázik kettejük között. Próbálom megérteni, hogy mit tettem. Hogy mit akarnak. Szólnék, de egy vaskos kötélhurok kerül a látómezőmbe, és eltereli a figyelmemet. Sebesen körbeteker vele. Teljesen odaszegez a kényelmetlen székbe. Csuklómat a karfához kötözi mind a két oldalon, és lábamat sem kíméli. A durva anyag felsérti az amúgy is érzékeny bőrömet. Nem mintha nem lenne mindegy már. Mikor kinyitottam a szememet a nap fénye mellett, az volt az első dolgom, hogy testemet is felmérjem. Ha lettek volna könnyeim, eláztattam volna vele rongyos tunikámat. Borzalmasan festek. Ilyen állapotban csoda, hogy élek még egyáltalán. A bordám a szó szoros értelemben kilátszik. Nem takarja bőr. Nem ez az egyetlen, de ez talán a legdurvább, amit magamon felfedeztem.

			Legalább nem fáj.

			– Orvos – mondom. – Van itt orvos?

			Leesett állal bámulnak rám.

			– Ellátásra lenne szükségem. A sebeim miatt.

			– Nincs orvosunk.

			– Minek válaszol ennek? – vonja kérdőre az idegent, Tivadar. – Csak egy hulla – fröcsögi.

			Várjunk. Hulla? Ezt biztosan nem rám értette. Nem lehet, hiszen élek! Megrázom a fejemet.

			– Nem vagyok hulla! – kiabálok, bár nem lettem hangosabb. Csak az energiáimat pazaroltam. Nem is figyelnek rám. Az ajkamba harapok. Valamit ki kell találnom.

			– Nem vagyok hulla – ismétlem. – Ha az lennék, nem véreznék. Vagy nem vennék levegőt – mutatok rá.

			Megfordulnak, és kisétálnak. Csak így. Vállam megereszkedik. Elhűlve bámulok utánuk. Hihetetlen. Mintha itt sem lennék. Csak úgy itt hagytak.

			*   *   *

			Órák teltek el eseménytelenül. Leszámítva azt az őrt, aki rendszeresen, a sátorlapot felhajtva bekukucskált, más nem jött be. Tán attól fél, hogy megszököm? Bárcsak!

			– Csakhogy meg vagyok kötözve! – kiáltom mérgemben, ahogy ismét feltűnik a sátor nyílásában.

			Hangom már van. Ez is valami. Viszont továbbra sincs emlékem korábbról.

			Újra fellibben a sátorlap, ezúttal azonban nem a kint posztoló őr les be. Megkötözőim térnek vissza egy fehér köpenyes férfival a nyomukban.

			– Ez lenne az? – kérdezi a köpenyes.

			– Igen, doktor – bólint Tivadar.

			Ó, Istenem! Egy doktor! Nem lesz semmi gond, majd ő biztosan segít. Már azt hittem, hogy nem hoznak gyógyítót. Sóhajtok.

			A köpenyes közelebb lép, kesztyűt húz, s végigtapogatja az arcomat. Jobb kezébe egy kisméretű zseblámpát vesz, a szemembe világít. Az erős fénytől hunyorgok.

			– Jól van – szólal meg aztán unott hangon hirtelen, ahogy kiegyenesedik –, mielőbb hozzák át az én sátramba. Még ma elvégzem a boncolást, hogy többet tudjak mondani.

			Hogy mi van?! Rámeredek.

			– Miféle boncolásról hadovál?! – fakadok ki. Nincs jó előérzetem.

			– Holnap hajnalra ki kell ürítenünk a bázist, doktor. Át fogják törni a védelmünket – magyarázza Tivadar.

			– Mennyi időm van?

			– Milyen boncolás? – próbálkozom ismét.

			– Négy, talán öt óra. Jobb esetben. Aztán pakolnunk kell az ön sátrát is.

			– Ez nem túl biztató.

			– Héj! Figyeljenek már! Mit akarnak tőlem? – kiáltok rájuk.

			Erre mindhárman rám figyelnek. Végre!

			– Hozzák! Megpróbálom, de ennyi idővel nem ígérek semmit.

			A másik kettő megindul felém.

			– Mit akarnak? – rángatózni kezdek a székben. Persze hiába. Túl szorosan kötöztek le. – Ne közelítsen!

			Gyorsan mellém kerülnek. A szívverésem felgyorsul. Letérdelve a lábaimat szabadítják ki előbb, aztán a csuklóm körül lazítják a kötést. Fejemben röpködnek a gondolatok. Valahogy ki kellene jutnom. Tivadart figyelem. Felegyenesedik, és egy kést szorongatva elvágja a mellkasom köré tekert kötél rostjait. Azok halkan, ropogva adják meg magukat az éles pengének. Dolga végeztével könnyedén csúsztatja vissza az övén lógó tokjába az eszközt.

			Felpillantok rá. Nem az arcomat kémleli, a doktor felé néz. Mond valamit, de nem értem, nem figyelek rá. Tekintetemmel újra a markolatot fürkészem.

			A mellkasomat szorító érzés eltűnt. Mosolyra húzom ajkaimat.

			Kezemet a markolatra vágom, kirántom helyéről. Egyenesen Tivadar állkapcsa alá döfök vele. Szeme kikerekedik. Szája szétnyílik, de beszélni már nem tud. Kirántom a pengét, és a másik oldalamon lévő sápadt társára is lesújtok vele. Keresztbe hasítom fel, majd a gyomrába szúrva csavarok rajta egyet. Vére megfesti a teret, ahogy belőle is kirántom a kést.

			A dokira nézek. Ő teljesen lefagyva áll előttem, keze remeg mellette. Fehér ruháját immár skarlát vonalak díszítik.

			– Mi ez az egész? – vonom kérdőre.

			Oldalra billentem a fejemet. Nem válaszol, csak áll továbbra is mozdulatlanul, lábánál kisebb tócsa gyűlik. A kést magam előtt tartva lépek közelebb hozzá.

			Végre a szemembe néz, remegő ajkait szétnyitja.

			– Meg fog ölni. Úgyis meg fog ölni.

			– Vagy nem.

			Ádámcsutkája mozdul, ahogy nyel egy nagyot, mielőtt megszólalna:

			– Mit akar tudni?

			– Mindent. Mi ez a hely? Miért akart felboncolni?

			– Tényleg nem tudja? – húzza össze szemöldökét. – Hát jó. Ez a hely, a Lidércláp.

			– Miért akartak felboncolni?

			Hangosan kiengedi a levegőt, válla megereszkedik.

			– Nos, azt hiszem, kezdjük az elején. Régen más volt az élet. De egy jó ideje megjelentek a zombik.

			– Zombik? – ráncolom a homlokom.

			– Igen. A halottak valahogy vissza tudtak térni az élők sorába. Azonban többé nem voltak már önmaguk. Kannibalizmus ütötte fel a fejét. Hogy is mondjam, mi, emberek voltunk a táplálékuk. Ám a harapással, a nyálukkal átadták a fertőzést is, így a veszedelem gyorsan elterjedt. A fegyverek nem voltak elég hatékonyak. Így végül atommal próbálták visszaszorítani. Ez sajnos balul sült el, mert egyes emberek – mér végig engem –, nos, hogy mondjam csak, átalakultak valami rosszabbá. Láphullákká. Ahogy ön is.

			Nevetek. Már majdnem elhittem, amit mondott. Tényleg. De láphulla? Micsoda buta vicc ez?

			A doktor viszont nem nevet velem. Karikás szemét, és beesett, ránccal tarkított, mosolytalan arcát figyelem.

			Ó, nem! Nem gondolhatja komolyan! Nem lehet. Ha hulla lennék, arról csak tudnék, vagyis pontosabban nem tudnék. Mert akkor nem tudnék gondolkodni sem. Ugye?

			A bordámhoz csúsztatom szabad kezemet. Oda, ahonnan hiányzik a bőr. Óvatosan tapogatom meg a területet. Ez nem lehet.

			– Ez az igazság. Azért akartam felbonc… ő vagyis megvizsgálni, mert eddig ön az egyetlen, aki egyáltalán képes kommunikálni. Gondolom ez az anyagnak köszönhető, de biztosat akkor tudhatok meg, ha…

			– Be ne merje fejezni a mondatot! – fenyegetem meg, arcához emelve a késem. – Milyen anyagról beszélt? – kérdezem inkább.

			– Azt nem mondhatom meg.

			Felemelem a szemöldököm, és fapofával, pislogva nézek rá.

			Kés van a torkánál. Bármikor meghalhat, az élete gyakorlatilag azon múlik, mennyire működik velem együtt, és mégis. Ellenáll.

			– Ha akarnám sem tudnám megmondani – védekezik, amikor beljebb nyomom a pengét a nyakán.

			– Miért?

			– Én csak egy orvos vagyok. Nem értek ahhoz az anyaghoz.

			– Hülyének néz? Az imént azt mondta, hogy ha felvág, akkor meg tudja állapítani, hogy az anyagnak köze van-e hozzá, vagy sem – magyarázom.

			– Igen, azt. De attól még nem értek ahhoz a zöld anyaghoz.

			Zöld. Zöld. Valami rémlik.

			Ó.

			A vízben! Az a valami, ami rám folyt. De az azután folyt csak rám, hogy megtaláltam.

			– Üljön le oda! – bökök a vérfoltos székre. Grimaszolva nézi, de azért leül.

			– Kösse oda a lábait!

			– Kérem!

			– Csinálja!

			Összeszorítja az ajkait, lehajol, és egyesével odakötözi, ahogy kértem. Odasietek, és lekötözöm mind a két kezét, úgy, ahogy az enyém is volt. Az asztalhoz lépve felkapok egy ragasztószalagot, és gyorsan körbetekerem a fejét vele, hogy ne tudjon beszélni.

			Mielőbb el kell tűnnöm innen. Azon csodálkozom, hogy nem rontott be senki a sátorba. Nagyon hangosak voltunk.

			Óvatosan kisettenkedek. Itt van elvileg egy őr kint. 

			Felhajtom a sátorlapot. A markolatot szorítva felkészülök a harcra. Szükségtelenül. Már látom, miért nem jött be. Itt fekszik keresztbe a bejárat előtt. Mellkasa mozdulatlan. Halott. Átlépek rajta és nyakamat behúzva megindulok a rengeteg felé, mielőtt valaki kiszúrna.

			VI. Márk

			Helló, titkos katonai bázis! Majd leszakadnak már a lábaim a sok kutyagolástól! Nagyon remélem, hogy megéri a fáradság. Megállok, s megtámaszkodom egy fa érdes törzsén. Kifújom magam. Jó büdös van itt. Menten az orromhoz emelem a kezemet, mielőtt körbelesek.

			Mi a fasz?!

			Egy láphulla közeledik felém. Csodás! Ezért aztán tényleg megérte a sok gyaloglás. Jó. Tény, hogy a Lidércláp közelében megesik az ilyesmi. De akkor is: baszd meg! Itt vannak a nyomi katonák! Azt gondolná az ember, hogy ha idejönnek, akkor van valami a kezükben. De ezek szerint nincs. Vagy elhagyták az agyukat útközben, vagy csak halálvágyuk van.

			Ujjaimmal a kedvenc késem után kutatok. Túl közel van, és túl gyors is ez a lény, mintsem megpróbáljak elfutni. Amikor ideér, majd mellkason szúrom, és nyerek egy kis időt magamnak, mielőtt feléled.

			Immár tervvel a kezemben várom. Egyre közeleg. Kicsit lassabban jön, mint ahogy szoktak.

			Összehúzom a szemöldököm, és megvakarom az államat.

			Ez majdnem úgy jön, mint aki settenkedik.

			Megrázom a fejem. Újra a lényt nézem. Hah! Tényleg settenkedik! Ez beszarás! Vagy, lehet, nem is hulla. Igen. Az valószínűbb. Az ő kezében is kés van. Most, hogy közelebb ért, már jobban látom. 

			Elég ritka a haja, göndör fürtökben keretezi vékony, csontos arcát. Akárhogy nézem, pont úgy néz ki, mint egy hulla. És mégsem. Nem úgy viselkedik.

			Ember legyen a talpán, aki érti ezt.

			Hirtelen észrevesz, megugrik. Megijedt tőlem. Akkor nem lehet hulla. Azok nem ijedeznek.

			Alaposan végigmér. Fejét oldalra billenti. Mint egy ragadozó. Csakhogy én is az vagyok.

			Félmosolyra húzom ajkamat. A késemet pedig visszacsúsztatom a helyére, mielőtt észrevenné. Tökéletes ajándék lesz. Tökéletes préda.

			Kezemet magam elé emelem, és elindulok felé. Száraz levelek roppannak szét súlyom alatt.

			– Helló! – köszönök rá, amikor elég közel érek hozzá.

			Basszus! Hiányzik a körme is több ujjáról, és a bőre sincs meg foltokban. Arcomra fagy a mosolyom. Lehet, mégis én leszek ezúttal a préda?

			– Te nem katona vagy – állapítja meg. Ujjai között még ott van a kés.

			– Ki vagy te?

			– Segíts!

			Oké. Ez érdekes.

			– Úgy nehéz, ha még a nevedet sem árulod el – mondom.

			Az ajkába harap. Mintha csak azt mérlegelné, elmondja-e.

			– Az nem számít – les körbe.

			Én is körbefuttatom a tekintetemet. Nem látok senkit. Hova lettek a katonák?

			– Mi történt itt? – bökök a tábor felé. – Bántottak? Menekülsz?

			– Tudod mit? Megoldom egyedül is. Amúgy sem ismerlek!

			Megpróbál ellépni mellettem, és fogalmam sincs miért, de teszek egy vakmerő dolgot: megragadom a csuklóját. Kezem kicsit megcsúszik sikamlós, nyálkás bőrén.

			Ó, bassza meg! Ide fogok okádni! Ez a förtelmes bűz! Ez ebből a lányból jön!

			Egymásra meredünk. Kikerekedett szemmel néz. Tesz egy lépést oldalra, majd eldőlve húzni kezdi fogságba esett karját. Teljesen hátrafeszíti magát.

			Én is. Egymással szembe kerülünk.

			– Ki a faszom vagy te?

			– Engedj el! – szűri ki fogai között.

			– Egy kibaszott láphulla vagy, igaz? – mordulok rá. Meglepetés csillan szemében. Egy pillanatra megáll. 

			Basszus, ne! Erre nem számítottam. Magamra rántom. Teljes testével nekem vágódik. Nem tudom őt megtartani, hátratántorodok. Ő közben szabad kezével a csípőmbe kapaszkodik. Megbotlunk egy kiálló fa gyökerében. Én a hátamra esek, ő pedig egyenesen rajtam landol. Rothadó, nyálkás szája az én tökéletes ajkammal találkozik.

			Nem éppen erre gondoltam, mikor azt mondtam, hogy előbb csókolnék szájon egy láphullát, mint azt a csajt! Azonnal lelököm magamról. Épphogy sikerül négykézlábra állnom, mielőtt kihánynám a belemet. Egész testem rázkódik.

			Ez borzalmas volt. Faszom! Tuti elkaptam valami hullabetegséget is!

			Ahogy erre gondolok, ismét öklendezni kezdek, s kiadok magamból még egy adagot. Tudnám mit hányok ki! Hiszen nem is reggeliztem.

			– Beteg vagy? – kézfejével a száját törölgeti. – Remélem, nem kaptam el tőled semmit!

			– Hogy én neked? Baszd meg! Hülye picsa! Hiszen a te tested rohad! – kiabálok rá. – Hogy az a! Még hogy én, neki! Jó vicc! – morgok tovább az orrom alatt.

			Felállok, s közben leporolom magamat. Kurvára elég volt mára! Inkább visszamegyek a legelőhöz. Az eredeti terv. Igen, az kell nekem. Egy bárány csalinak. Egy zombi, amit darabolhatok. Az nem pofázik feleslegesen. És főleg: nem csókol szájon! Hideg borzongás fut végig a hátamon. Elindulok visszafelé. Undorító volt. Ettől biztosan rémálmaim lesznek. Életem végéig. Bassza meg!

			– A te hibád! Te rántottál magadra! – vádol meg.

			Megállok. Vagyis nem, inkább tovább megyek. Nem ér annyit! Nem ér annyit!

			– És kérem vissza a késemet! – sipítja.

			– Nem vettem el a kurva késed! – hihetetlen! Van pofája!

			Aztán megérzem. Hideg veríték ül ki a halántékomon. Francba! Az oldalamba fúródott. Nem is éreztem eddig. Térdem megremeg. A lány, mellém lépve ráfog a markolatra. Az utolsó pillanatban állítom meg.

			– Ha kihúzod, elvérzek – mondom határozottan, a szemébe nézve.

			– Akkor kérem a tiédet!

			– Lófaszt! Biztos, hogy nem! – förmedek rá. – Nem kértem, hogy nyársalj fel!

			– De nekem is kell egy fegyver!

			– Minek? Egy hulla vagy.

			– Nem olyan biztos az – mondja szemlesütve.

			– Szerintem meg igen.

			– Valamit csináltak a katonák. Mármint, tettek valamit a vízbe. Nem tudom, hogyan lehetséges. Mindegy – legyint egyet. – Az sem biztos, hogy amiatt éledtem fel. De élek. Szóval kell valami, amivel megvédhetem magam.

			A belőlem kiálló markolatra téved a tekintetem. Összeszorítom a számat.

			Azt nem vehetem ki. Hazáig sem húznám. De a sajátomat sem adhatom. Megölni? Jó lenne, de tőrrel az oldalamban nem lenne okos húzás. És nem fog leszállni sem rólam, amíg nem adok neki másikat.

			– Az enyémet nem adhatom oda…

			– Miért nem?

			– Ne vágj már a szavamba! – idegesen kifújom a levegőt, közben éles fájdalom ránt össze. – Bassza meg!

			– Nálad ez valami berögződés? Vagy erre izgulsz?

			– Mi van? Mire?

			– Nagyon sokat káromkodsz!

			– Erre inkább nem is válaszolok. Gyere! Adok másik kést neked. Vagy visszaadhatom ezt, ha biztonságosan ki tudom szedni.

			Szétnyitja ajkait, gyorsan megelőzöm, mielőtt szólhatna:

			– Az a kedvencem. Kizárt, hogy odaadjam.

			– Miért?

			– Csak. És erről nem vagyok hajlandó többet beszélni. Induljunk.

			Enyhén támolyogva indulok meg. Meg sem várom, hogy követ-e. Tudom, hogy jönni fog.

			VII. Márk

			Egyre nehezebb megtenni a következő lépést. Kicsit szédülök is már egy ideje. De nincs már messze. Azt hiszem legalábbis. Mondhatom, jó kis születésnap! Kellett nekem kíváncsiskodni! Kurvára nem érte meg. Nem öltem, ráadásul még meg is sebesültem. Még a végén én döglök meg! Felszisszenek, meg kell támaszkodnom gyorsan. Megrázom a fejem. Össze kell szednem magam, ha vissza akarok jutni. Tovább indulunk.

			– Azt hallottam, hogy halloween napján az élők és holtak közti határ elmosódik, vagy mi – mondom, bár én sem vagyok meggyőzve erről az állításról.

			– Te hiszel benne? – kérdezi.

			– Ez legalább megmagyarázná, hogy kerültél vissza.

			Köhögés rázza meg testemet.

			– Álljunk meg! Álljunk meg egy kicsit.

			Hátamat egy fának döntve pihenek meg. Épp, hogy kapok levegőt. Nem húztuk ki ezt a szart, mégis túl sok vér szivárgott ki belőlem, teljesen legyengültem.

			– Mi történt a bázison?

			– Őszintén? – sóhajt egyet. – Lelőttek. Megkötöztek. Fel akartak boncolni, ezért kinyírtam két embert, és elszöktem.

			– És a többivel?

			– Azt nem tudom. Nem láttam – vonja meg a vállát.

			– Mi a neved? – kérdezem. Valójában nem érdekel a nyavajás neve. Úgyis elfelejtem kábé két perc alatt. De valami elterelés kell, mert túlságosan is tudatában vagyok a bennem lévő pengének.

			– Nem tudom.

			– Hogy-hogy nem tudod? Ha nem akarod megmondani, akkor mond azt – zsörtölődöm.

			– Nem emlékszem rá.

			– Mit szólnál akkor a Mandulához?

			– Mandula? Te most elnevezel? – mosolyog.

			– Nem jó szándékból, hidd el.

			– Honnan jött az ötlet? Szereted a mandulát?

			Felnevetek, de rögtön meg is bánom. Még nevetni is fáj.

			– Nem, de tökéletesen illik hozzád.

			– Miért?

			– Súlyosan allergiás vagyok a mandulára – sandítok rá mosolyogva –, és a hullákra is.

			Lehunyom a szememet. Fejemet a fának döntöm. Erősen reszketek. Ha úgy vesszük, összejött a szülinapi gyilkolás. De talán idén jobb lett volna mégis egy torta. Kicsit mintha hidegebb lenne. Válaszol. Nagyon halkan hallom őt. Olyan, akár egy suttogás. Beszivárog a tudatomba.

			– Akkor legyen. A nevem, Mandula.

			Hul

			Csöpci

			– Csöööpci!

			Gémber és Gömbölyke fáradhatatlanul keresték faluközi keverék kutyájukat, nem törődve sem fáradtsággal, sem besötétedéssel, sem a rémhírekkel, amik jobban terjedtek, mint a mocsárbűz. A helyi lakókat természetesen már kikérdezték. Egyik közvetlen szomszédjuk, a robbanékony természetű Gránát Asszony úgy válaszolt, hogy még egy ilyen kérdés és hozza a kisujjfúrót. A másik oldalon az öreg Hagyma Gamra szóra sem méltatta őket, csak a szárazságtól gyengélkedő palántáit szidta, hogy nem nőnek. A szembeszomszéd, Asziszem Vaksiszem azt mondta, hogy talán egy repülő tárgy után futott a kutya, de igazából nem látta jól. Az utcában más nem lakott, az atomgerendási rendőrség pedig el volt foglalva az eltűnt emberek keresésével, ezért a házaspár magára maradt a kutatásban.

			– Csöööpci!

			A fejlámpát viselő nő hangja éles késként vágott bele október utolsó éjszakájának vajpuha csendjébe. A kerekded nő abban reménykedett, hogy minél magasabb hangon sipítozik, annál hamarabb meghallja a szólongatást házikedvencük, aki két napja eltűnt. A nő férje, a filigrán Gémber nem kiabált, hanem Csöpi plüss vaddisznóját csipogtatta. A sok nyomogatástól már úgy elmacskásodott a keze, hogy szinte nyávogni támadt kedve.

			Már messze elhagyták a falu végét jelző táblát, mikor a keresztútnál egy magában álldogáló alakot láttak meg. Mikor feléjük fordult, Gömbölyke fejfényétől megvilágítva az idős asszony ábrázata nagyon ijesztőnek bizonyult. A szemei fennakadtak, minden ránc összefutott az arcán és kendővel borított füléhez egy darab fekete szenet tartott. Fátyolos hangon szólalt meg:

			– Hogy mondod, kedvesem? Ők fogják lezárni a háborút?

			A pár összenézett. Atomgerendáson mindenki ismerte a hölgyet. Túlvil Ági néni azt állította, hogy mikor a férje meghalt, a lelke a szeneskamrába költözött. Nem sokan értékelték a jeleneteit.

			– Hölgyem, nem látta a kutyánkat? – tudakolta a férj két vaddisznócsippantás között.

			– Egy pillanat... – mondta a nénike és közelebb emelte a füléhez a szenet. Szemöldökét ráncolva, szájon át kapkodva a levegőt, hallgatta az üzenetet. Szemei visszatértek a helyükre, de zavarosak voltak. – A férjem azt mondja, hogy a mai éjszaka különleges! A Vernyák és Nyivák Énekegyüttesre lesz szükség, hogy megállítsuk a falvainkra leselkedő borzalmat!

			Gémber és Gömbölyke teste libabőrös lett, a gyomruk összeugrott. Már hetek óta nem énekeltek, pedig a helyi falunapok legjobban fizetett fellépőinek számítottak olyan slágerekkel, mint az „Infarktus a láp szélén” vagy „A vízihulla almás telefont nyelt”. Az utolsó előadáson, néhány nappal a halála előtt Túlvil Ági férje azt mondta nekik, hogy a művészetük egyszer nagy szolgálatot tesz Atomgerendásnak.

			Nem jutott idő válaszra, ugyanis a sötét égen feltűnt egy hármas fényalakzat. Az apró gömbök úgy mozogtak, mintha vízben lebegtek volna. Fénypászmáikkal egyszerre világították meg a fekete, pöttyös otthonkát viselő asszonyságot, a kialudt fejlámpát viselő fiatal nőt és a plüss vaddisznót sorvadozó kézfejjel préselgető férfit. A közeli mocsárból különös hangok szűrődtek ki, amiket viszont hamarosan elnyomott az érkező helikopterek zaja. Mire a nappali fényesség elmúlt és Gömbölyke lámpája újra világított, az égen feltűnt tárgyak már a mocsár felé repültek, nyomukban a zúgó katonai gépekkel. Túlvil Ági sehol sem volt, a csenevész fűvel borított láp menti mezőn viszont rohanó alakok tűntek fel.

			– Jesszus, kik lehetnek? – kérdezte a nő.

			– Nem tudom, de szerintem nem az értelem villanásait látjuk a fejükön. Futás! – szólt határozottan Gémber, mielőtt megrándult a nyaka.

			– De a néni! Hova lett? Nem hagyhatjuk itt! És... Csöööpci!

			– Szürke szamarak hete van. Ezzel a bagázzsal viszont nem kéne találkoznunk.

			Gömbölyke sápadtan helyeselt és mindketten tiszta erőből kezdtek rohanni vissza a faluba. Egyszer-kétszer hátranéztek és látták, hogy azok az emberek nagyon furcsa mozdulatokkal futnak és úgy világítanak, mint egy zárlatos halloween-töklámpás. A mocsár felől még több ilyen alak érkezett, és az úton megálltak. Nem is kellett több a párnak, hogy még nagyobb sprintbe kezdjenek. A táblánál az utcai lámpa pislákoló fénycsíkjában meglátták Gránát Asszonyt, aki valamit kidobott az áthúzott „Atomgerendás” feliratú tábla mögé. Mellette Hagyma Gamra állt, ismétlőpuskát tartva a fiatalokra.

			– Állj! Állj, ki vagy? Állj, vagy lövök!

			Lőtt. A pár hasra vágta magát. Ezt a simagöröngyösi barátaiktól tanulták, akik így bújtak el a zombik elől az invázió idején.

			– Az isten szerelmére, mi vagyunk! Gömbölyke és Gémber! – kiabált a férfi, idegességében újra megnyomva a csipogó plüsst.

			– Akkor meg minek rohangáltok a sötétben? – förmedt rájuk a veterán.

			Most látták, hogy két füzér fokhagyma lóg rajta, és hogy a sebességkorlátozó táblára esett egy fura, vergődő lény, átlőtt bőrszárnyakkal. A morcos ex-katona a második lövéssel végezte ki a teljesen szőrtelen, denevérszerű lényt és fegyverét újratöltve odamorgott:

			– Na, ez már ötvennel se fog repülni...

			Gránát Asszony mindeközben egy különös szerszámot vett elő és dolgozni kezdett vele a tárgyon, amit a fűbe lökött. Cuppogások és tocsogások hallatszottak felőlük.

			– Ma mindenki meghülyült? – szörnyülködött Gömbölyke.

			– Ne szemtelenkedj, mert téged is leütlek a húsklopfolóval, mint ezt a rohadt vérszívót!

			Mikor végre fel mertek állni, akkor látták meg, hogy a tenyeresnél talpasabb asszonyság nem szúnyogra vadászott a konyhai eszközzel. Egy holdfényűre sápadt bőrű emberi tetemet láttak, aminek a feje pépesre volt verve.

			– Ezek október utolsó éjszakáján rajzanak – morogta az öregember és a távolba nézett. – Mi az istennyila az a csőcselék ott?

			– Ezek a nem tudom mik akkor rohantak elő a lápból, mikor fényeket láttunk repülni és jöttek a helikopterek, aztán Túlvil Ági eltűnt! – hadoválta a gömbölyű termetű nő.

			– A mai fiatalok nem válogatnak a drogokban, még a mocsárgáz is jó nekik. Na, húzzatok haza!

			– Gamra, várj! Engem felhívott a barátnőm Göröngyösből és ugyanilyeneket mondott. Valami tényleg történik itt – mondott ellent Gránát Asszony, miközben a vámpírból egy rántással kihúzta a csigolyasort.

			– Ja, a repülő fények, amik a hétalvó Fáradély professzor szerint földönkívüli felderítők. Biztos álmodta...

			Fények villantak fel a falvak közötti úton álldogáló csoportban. Lassan mozogni kezdtek, aztán egyre gyorsultak és végül már futottak, de úgy, mintha az egyensúlyozást minden lépésnél újra kéne tanulniuk.

			– Csöööpci!

			– Na jó, én nem várom meg, hogy ezek ideérjenek – mondta Gémber és feleségét kézen fogva rohanni kezdett hazafelé.

			A szálas veterán egy szót sem szólt, csak célzott és tüzelt. Az egyik rohanó kidőlt és pukkanó fény hagyta el a testét.

			– Csak jöjjenek! Gerincfűrész, üres hát – fröcsögte eltökélt arccal Gránát Asszony, kezében szorongatva a tárgyat, amiről beszélt.

			– Mi van, ha ezek megették Csöpikét?  – aggodalmaskodott Gömbölyke és könnyezés közben majdnem hasra esett, mert hátranézett, mikor előre futott.

			– Tuti semmi baja, szívem. Előbb enné meg őket, mint ezek őt. Csak utána hasmenése lenne, mint mikor másik száraz tápra tértünk át – nyugtatta Gémber, aki idétlen bakugrást hajtott végre, mikor meghúzta a combhajlító izmát egy rossz mozdulattal.

			– Hívjuk a rendőrséget és utána visszajövünk, ugye? Mi nem vagyunk ugyan katonák, se nyugdíjas boncmesterek, de valamit ki kell találni.

			– Van is egy ötletem.

			*   *   *

			– Készítse azt a húsklopfolót, mert egyetlen töltényem maradt és még legalább tizenhárom támadó van...

			– Ne féljen, megelőző sorscsapást mérek rájuk. Megbánják, hogy idejöttek... Ugye? – kérdezte Gránát Asszony, talán életében először elbizonytalanodva.

			– Én ott voltam Göröngyösön is, mikor a zombik elszabadultak. Ennél rosszabb volt a helyzet. Látja, mégis itt vagyok.

			Hagyma Gamra bácsi tartotta magát, a nőben pedig a lelket, de valójában egyáltalán nem vett volna rá mérget, hogy megérik a novembert. A sorozatlövőjével még ki tud osztani pár pofont, de ilyen túlerővel szemben kétséges a csata kimenetele. A leszerelt katona készen állt mindenre és a nihilhez közelebb kerülve az se zavarta, hogy Gránát Asszony hozzásimult. A villódzó homlokú figurák egyre közelebb jöttek.

			Ekkor csendült fel a Cápa c. film zenéje a hátuk mögött a gurulás közben csúcshangerőn bömbölő mobilok jellegzetes hangzásával. Gémber közeledett a biciklijén egy gázpalackkal, mögötte egy másik bringán Gömbölyke a combján keresztbe fektetett kapával.

			– Bowlingozzunk! – mondta a kerékpárról páros lábbal leugró férfi és a derékzsábával dacolva a tántorgók felé gurította a palackot.

			A háborút megjárt nyugdíjas azonnal meglátta a lehetőséget.

			– Harchoz! Ez azt jelenti, hogy feküdjetek hasra! – parancsolt a többieknek és az utolsó golyóval a gázpalackot célozta meg.

			Robbanás rázta meg az egyenetlen aszfaltutat. Hínárhoz hasonló növények darabkái, korhadt levelek, gennyes kacsok és nedvedző gyökérmaradványok éktelenkedtek mindenfelé, rothadó emberi hússal keveredve.

			– Hogy rohadnátok meg... – morgott az öregúr és azonnal távolabb húzódott Gránát Asszonytól.

			– Ezek már megrohadtak – szólt óvatosan Gömbölyke.

			Hiába kellett volna lángra lobbanni mindennek, a robbanás nem hozott tüzet. A lápi lények túl vizesek voltak ahhoz, hogy felgyulladjanak.

			– Csöööpci!

			Gémberék két napja kiabálták ezt, de most először érkezett válasz. Merész vakkantás harsant fel és a mocsárból újabb alakok igyekeztek. Valami nagy és ormótlan gurult, méretéhez egyáltalán nem illő gyorsasággal. Ahogy közeledett, a négy falubeli orrát egyre jobban csavarta a bűz, ami nem a láp távoli szagára hasonlított, hanem inkább a Simagöröngyösről minden nap átügető lovak utáni friss nyomokra. A guruljka mögött esetlen, előre dőlő tartással rohant egy emberszerű alak, ami akkora volt, mint Hagyma Gamra terméketlenné vált harminc éves almafája. A lény különös módon rogyott bele minden lépésbe. A két furcsaság mellett pedig egy szénakazalhoz hasonló formájú, puffogó és cuppogó hangokat kiadó, lötyögő trutymógolyó ugrott olyanokat, mintha libikókáról lőtték volna ki. Sereghajtóként pedig az loholt lebegő fülbelsőkkel és félrecsapott nyelvvel, akit Gömbölyke és férje két napja szólongattak. A sötétbarna bundájú, rövid szőrű tacskó a mocsár szörnyeit üldözte, meglehetős rettegésbe hozva őket.

			– Csöpcikém, hála az égnek!

			– Úgy bizony, szívem! De kiket hoz a nyakunkra?

			Az éjszaka folyamán váratlan hirtelenséggel rögtönzött falusi minikommandó tagjai készen álltak a szörnyek fogadására. Gránát Asszony egyik kezében a húsmorzsaléktól fénylő fűrészét szorongatta, a másikban az ötvenes tábláról időközben már lerángatott és megcsonkított vámpír gerincét lobogtatta buzogányként. Hagyma Gamra a kiürült lőfegyvert fordítva tartva, tussal lesújtani készülő pózban vicsorgott. Gémber a biciklizéstől keményre görcsölt vádlija miatt imbolyogva állt a hátára szíjazott sövényvágó ollót a kezébe kapva. Gömbölyke pedig kapát eldobva, kaszát nem is hozva ereszkedett guggoló helyzetbe, hogy eltűnt és megkerült kis kedvencük az ölébe ugorhasson. Várakozása nem volt hiábavaló. Csöpci a szörnyeket lefutva elsőként szakította át a képzeletbeli célszalagot és lápi bűzt árasztva egyszerre árasztotta el anyagazdáját nyalakodó puszikkal és gyomortartalmat út közepére hozó hányingerrel. Az apagazda széles mosollyal nyugtázta, hogy Csöpci újra köztük van, de cselekednie is kellett, mert a szörnyek már a határban voltak.

			– Évszázadok óta megkeserítitek az életünket – hangzott fel a tábla mellé gördülő mócsinggombóc hangja úgy, mintha egy csomósra főzött tejbegrízbe mártott megafonból szólna. – Vígan éltek, meg nem haltok és kiszárítjátok a helyünket. Ez a csúcsragadozó volt az utolsó csepp a mocsárban. Ránk küldtétek, de most elégtételt veszünk. Én...

			Folytatta volna, de az öreg Gamra odavágott neki a puskatussal. Szörnyűséges szag kezdett terjengeni és a veteránnak minden erejét latba kellett vetnie, hogy ne hajítsa el a latrinák szagát felvett fegyverét.

			– Én vagyok Tojocska, a láp kifordított pöcegödre. Orrfacsarást hozok oda, ahol finom virágokat termesztettetek eddig. Az ízletes vacsorák illatát a belőletek távozó étel ájeréhez teszem hasonlóvá. A steril babaszobák derűs aromáját a megtelt pelenkák töménységével helyettesítem. Emberi fegyver nem árthat nekem, sem a barátaimnak.

			Gránát Asszony kezében meglendült a vámpírgerinc, de csak annyit ért el vele, hogy szétcsapta a gomolygó gombóc tetejét, amitől minden falubeli hátrahőkölt.

			– Nem hittél nekem. De itt van Föláz, az évszázadok óta poshadó vízihulla, akinek az érintésétől minden korrodálódik. Salétromossá válnak a házaitok. Szétkorhadnak a kerítések. Ti magatok pedig elfolytok, mint az iszákos havi fizetése. Utána pedig a romokon végig fog szökdécselni Turutty, az élő kommunális hulladék, akinek nyomán süppedés, tötymörgés és nyákos cupákolás marad. Rosszabb, mint Kotvány és Dágvány, akik a másik irányba indultak, hogy pépesítsék Simagöröngyöst!

			Hogy a bőbeszédű mocsárlény szavait alátámasszák, a szörnyek egyként támadták meg a falu végét jelző táblát. Föláz felpuhult ízületein odarogyadozva összeölelgette a fémoszlopot, pillanatok alatt rozsdássá téve, Tojocska odagurulva felerősítette az emésztés alatt lévő fém szagát, végül pedig Turutty olyat ugrott, hogy fentről lefelé beburkolta az egész tárgyat és undorító masszává olvasztotta. Atomgerendás lakóit kirázta a hideg, kivéve Gömbölykét, akit Csöpci lápszaga miatt már korábban kirázott.

			– Ha ilyen nagy erőtök van, miért féltetek ettől a kis cukiságtól? – kérdezte az imént átéltektől kissé berekedt hangon.

			– A láp nem tűri meg a tisztaságot és a jól ápoltságot, amit a kezedben tartott förmedvény áraszt. És az erőszakos énekét se szeretjük.

			Csöpci valóban tudott különböző hangmagasságokban ugatni, ezzel pedig a házaspár eszébe juttatott valamit.

			– Most kapaszkodjatok meg, mert visszatér a rettegett ellenségetek, ami ezek szerint eddig távol tartotta fajtátokat tőlünk – mondta Gémber és karjait a többiek felé nyújtva fennhangon folytatta. – Színpadon a Vernyák és Nyivák Énekegyüttes feat. Gránát Asszony és Hagyma Gamra!

			– Hagyjá’ má’... – morogta az öreg, fintorogva a lápos fegyverére.

			Az egykori boncnok asszonyság fintorgott és méregette a párt, meg az ellenfeleket.

			– És Csöööpci! – tette hozzá Gömbölyke.

			A tacskó hangos ugatássorozatba kezdett, amitől az Atomgerendást fenyegető szörnysereg egymás hegyén-hátán puttyogott, folydogált és bugyogott.

			– Ősbemutató következik, mert ezt a dalt még sosem énekeltük el közönség előtt. Asszonyom, uram, figyeljenek! Nem bonyolult a szöveg. Az énekkel elűzzük a rémeket, amik ezen a kísérteties éjszakán felbukkantak!

			Megköszörülte a torkát, összenézett feleségével és kántálásba kezdett:

			„Eltévedtünk, bizony el

			A láp puhos talaján,

			Mert nincs, aki vezényel,

			mint Herbert von Karajan!”

			*   *   *

			– Szerinted mi történt? A helisek dobtak le egy bombát? – kérdezte az aszfaltot foltozó munkás, a meleg novemberi napsütésben izzadó homlokáról letörölve egy izzadtságcseppet.

			Itt nem bánta, hogy folyik róla a víz munka közben. Senki nem tudott olyan büdös lenni, mint a két falu közötti láp.

			– Én Faradélynek hiszek. Azért mégis fizikus és sokat írt az ufókról. Szerinte ezen a bolygón nincs olyan, mint azok. Elkezdték az inváziót – kontrázott rá a társa, aki épp a cigiszünetét tartotta.

			– Pont Atomgerendáson?

			– Fene érti az észjárásukat. De ki más tud szétsavazni egy ilyen táblát? Meg úgy berobbantani az utat, hogy telemenjen hússal, zöldséggel, trutyival.

			– Mintha a diétádról beszélnél.

			A szendvicsüket fogyasztó többi munkás harsány röhögésbe kezdett.

			– Na, nagyokos és szerinted mi van a táncmulatsággal? Az összes eltűnt, aki ma hajnalban előkerült, azt mondta, hogy irdatlan nagy buli volt az űrhajón.

			– Hát persze! Diszkógömbnek nézték a gömbvillámot!

			– És hogy a kutyának lekopott a körme? A mocsárban volt két napig. Ott csak rohad, nem kopik.

			– Tudom is én. Nekem macskám van.

			– A legmeredekebb, hogy a botanikus Asziszem Vaksiszem megvizsgálta az itteni maradványokat és azt mondta, hogy mocsári futónövényekből vannak. Ezért futottak a vízihullák, mert mozgatták őket a növények.

			– És a vámpírokat mi mozgatta? Egy vérszívó repülős cég, ami mindig emeli a jegyek árát?

			Az egyik útépítő akkora hahotába kezdett, hogy kiesett a szájából egy sonkadarab.

			– Kezed járjon inkább, ne a szád! – szólt rá a társára a csikket éppen eltaposó munkás. – Van itt annyi mendemonda. Mint hogy az ufók azért jöttek, mert tudták előre, hogy a szörnyek elszabadulnak, és szólni akartak. Meg elvitték azokat, akik nem tudtak volna harcolni. Eh, mindegy is.

			– Hétvégén jöttök a koncertre? Azt mondják, Vernyákék új számokkal lépnek fel – mondta a legpocakosabb melós, aki épp egy szalvétával törölte meg a száját és lapátot fogott.

			– Ja, jaja. De csak azért, hogy megnézzem, hogy hallgatja Túlvil Ági egyszerre a koncertet, meg a férjét a darab szénen keresztül – fanyalgott egy füstös szagú útépítő, aki nekikezdett egy kátyú kipótlásának. – Én bírom az öreg csajt, mikor bemutatja a széndarabjait.

			– Haha-hehe-hihi-höhö – fejezte be az ebédszünetet össznépi nevetéssel a csapat.

			A megtépázott út pedig kezdte visszanyerni a régi formáját, cuppogó, kuruttyoló kátránnyal megújítva.

			Dózsai Adél

			A családi ebéd

			Ahogy közeledik az ominózus dátum, egyre inkább érzem a rám nehezedő nyomást. Egy belső késztetést, hogy elmeneküljek erről a Simagöröngyösről, ami kicsit sem sima hely. Az, hogy október 31-én, minden létező lény megszállja a falut, és még a szomszédokat is, kicsit sem tud érdekelni. Még az sem zavar, mikor el kell magyaráznom pár dolgot az arra járó zombiknak, és esténként légycsapóval megyek aludni a repkedő vámpírok miatt. Sokkal inkább aggaszt, hogy bizony ezen a dátumon, meglátogat anyám és apám.

			Gondolom, másoknak aggasztó lehet ez az egész szörny dolog. Nekem nem. Azt kell mondjam, inkább velük érzem jól magam, de ők velem nem. Szomorú, kicsit nagyon. Simagöröngyös, ez a már a nevéből adódón szürreális, és közben teljesen lápos vidék az otthonom. Nem is csak maga a falu, hanem maga a láp. Vele együtt a még járható, sáros része is.

			Tudom, már nagyon régóta húzom ezt az egészet. Már mindenki vár arra, hogy kinyögjem, mi is ez az egész a családommal, meg ezzel a hellyel, de higgyétek el, nagyon nehéz ez most nekem. Nem tudhatjátok, de minden létező problémám abból adódik, hogy nem merem elmondani, ki is vagyok én igazából. Ezért vagyok már krónikusan szingli. Olyan régóta szingli vagyok, hogy már a doktorim is meglehetne belőle. De nem érhetitek meg mennyire mélyen traumatizált vagyok emiatt. Egyszerűen, senki sem hisz nekem.

			Na, de hogy kezdjek is valamit, el kell mondanom azt, hogy én nem kórházban születtem. Ez már nagyon sok szemöldököt küld a magasba. Kérdezik, hogy autóban születtem-e, mert nem értek velem be a kórházba? Hát nem, szándékosan születtem otthon. Ilyenkor kérdezik, hogy medencés szülés volt, vagy kádban, de olyan is volt, hogy esetleg WC baba vagyok-e. Hát, annyit mondok, hogy vízhez köze van. Ilyenkor, már kicsit nagyon idegesen kezdem el magyarázni, hogy nem ilyen modern víztartó dolgokban születtem. Ekkor ki szoktam nyögni, hogy a Simagöröngyösi Lidérclápban születtem. Ekkor, az emberek két pillanatra megállnak, újraindul az agyuk. Megkérdezik, hogy otthonban nőttem-e fel, mert azt hiszik, megpróbáltak elintézni a szüleim. Ilyenkor el kell magyaráznom, hogy nem, csak mindenki ebben a tóban született anyám oldaláról.

			Most már kezditek érteni, miért sincs egyetlen egy normális barátom vagy kapcsolatom? Mert mindenki azt hiszi, őrült vagyok, vagy megrögzött hazudozó. Egyik se, de úgysem hinnétek el, ha elmondanám, amit előbb-utóbb el kéne, mert senki nem ért semmit sem.

			De ameddig lehet, addig csak húzom a dolgot.

			Szóval, miközben a faluban mindenki felkészül az átkozott napra, én addig megpróbálok felkészülni a szüleim látogatására. Mások éppen fegyvereket, vagy szöget vesznek, hogy befejezzék a házuk a biztosítását, én addig egy adag kaját. Pontosabban egy talicska szénát veszek. Remélem megfelelő lesz. Apám, kicsit válogatós. A vizet szerencsére már előbb megrendeltem. Mert az sem mindegy honnan van. Tavaly kaptam is érte a fejemre.

			A házat szerencsére már kitisztítottam. Minden kis lyukat lezártam, ahol a goblinok esetleg fel akarnának törni. Pár évvel ezelőtt sajnos volt egy kis goblin és denevér problémám. Nem volt túl kellemes kicsalogatni őket a házból. Egy arany nyakláncom el is veszett a műveletben. Idén, mindennek tökéletesnek kell lennie. Huszonnégy vagyok, egyedül élek. Még jó, hogy van házam. (Itt eléggé alacsonyak az árak). Mondjuk, a szüleimnél nem is nagyon tudnék lakni. Így is nehéz lesz elmesélni nekik, hogy még mindig nincs barátom. Se normális ember, se szörny. Ezen a ponton már nem is érdekli őket, hogy kit választok, csak legyen valakim.

			Ez mondjuk sokat elárul, mert egész életemben mást sem mondtak, hogy találjak mellém egy jó fajta szörnyet. Legjobb lenne egy vámpír, mert ők még emberiek, és kevés velük a probléma. Úgysem tudnak elmenni otthonról. Mindig azt mondták, hogy ők a legjobb háziférjek. Nem tudnak mást csinálni úgysem, szóval főznek meg takarítanak. Esténként viszont nagyon jól lehet velük bulizni. Bár igazat megvallva én nem szeretem őket. Nagyon hamar le tudják fojtani a bulit. Nagyon hamar be tudnak inni.

			Apám, viszont mindig azt szerette volna, ha egy varázslóhoz vagy egy vérfarkashoz mentem volna hozzá. A vérfarkast csak egyszer kell bezárnom havonta, és minden meg is van oldva. A varázsló pedig mindent meg tudna nekem adni. Bár ők szerintem sznobok. Ha nem tetszik nekik valami, csak varázsolnak egy tűzlabdát, és mindent porrá égetnek. Majd vállat rántanak, és elmennek, mintha semmi sem történt volna. Meg ahogy hallottam, szeretnek kísérletezni másokon. Kihagyom...

			Mikor már ott álltam, hogy nagykorú voltam, és még mindig nem volt senkim, akkor azt mondták, hogy nem érdekli őket az sem, ha normális, átlagos embert találok magamnak. Ez nagy szó...

			De a fentebb említett problémák miatt, sajnos egyik sem akar összejönni.

			Miközben az utcán járok, majdnem belelépek egy üregbe, ami kimondottan egy csapat zombi elfogására volt megépítve. A lyuk gazdája, nagyon mérgesen néz rám. Nem is csodálom. Én magam is nagyon örülnék, ha végre sikerülne elfogni azokat a fránya élőhalottakat. Na igen, a zombikat mind a kettő megtiltotta. Velük csak a baj van, mindig mondták. Teljesen egyetértek velük. Ebben az egyben.

			Nagynehezen megérkezek haza. A szomszéd, éppen az egész házat alufóliába csomagolja az ufók ellen. Ufók... nem menne a távkapcsolat. Remélem nem viszik el idén a ház tetejét. Mikor éppen csak beköltöztem, jöttek ezek a kis marslakók, és leszedték a tetőt. Fél órát kellett magyarázkodnom, hogy rossz helyet választottak, mert rajtam nem sok emberi kísérletet tudnának elvégezni.

			Szóval igen. Eléggé kegyetlen itt ilyenkor az élet. Én meg egyre közelebb érek ahhoz, hogy kibukjon belőlem önmagam kiléte. De nem akarom...

			A nap már majdnem lement, szóval lassan a szüleim is ideérnek. Még el kell rendeznem a szénát és fel kell töltenem az akváriumot vízzel. Magamnak pedig be kell raknom a bort a hűtőbe.

			Mindenek előtt, megcsinálom azt. Ha már szenvednem kell, akkor legyen jó a hőmérséklete az alkoholnak. Ha nem lenne elég, még mindig van egy fél üveg tequila itthon. Meg talán egy kis pálinka is. Gyorsan megnézem, hogy nem jött-e be valamilyen tündér a házba. Utálom őket, mert mindent becsillámoznak. Gyorsan becsukom az összes ablakot, hogy semmilyen repülő törmelék, vagy testrész ne szálljon be. A szénát, szépen tálra rakom, a halakat pedig még utoljára megnéznem, hogy élnek-e még. Az én kajám fél napos rendelt kínai. Tökéletes. Az utolsó pillanatokban pedig sok-sok vizet rakok a hatalmas méretű akváriumba. Most már minden készen áll a szüleimre, kivéve én.

			A tükör előtt megállva, még utoljára megnézem, hogy normálisan áll-e rajtam a ruha. Kiszedem a hosszú, fekete hajamból a szénaszálat, ami belekerült. A normális, barna szemem sarkából kiszedem a csipát. Az orromat még egyszer megtörlöm, és megigazítom az orrkarikám. Még egyszer megigazítom magamon a ruhát, ami a teljesen normális lábaim felét mutatják azért. Az otthoni bolyhos papucsom kicsit kilóg a képből, de nem baj. Legalább valami kényelmes is most, ebben a kényelmetlen helyzetben.

			Az utolsó simításokat végezve magamon, kopogtatnak. Biztosan ők lesznek azok. Bármilyen másik lény, már régen betörte volna az ajtót. Még egy nagy sóhaj, nagy mosoly. Majd kinyitom az ajtót a szüleimnek.

			Tá-dáá!

			A szüleim, avagy egy minotaurusz és egy sellő. 

			Most, megállok egy percre, hogy mindent tisztába tegyek. Gondolom, most már érthető, hogy miért hozok vacsorára szénát, meg, hogy miért születtem egy lápban. Apám egy félig bika, félig ember szörny. Bár igaz, a nyugodtabb marháktól származik. A legtöbb esetben nem zúz vagy öl másokat, inkább csak a fűvel foglalkozik. Anyám egy lápi sellő. A leggyönyörűbb a világon. Persze, hogy apa rögtön beleszeretett. Mind a ketten szeretik a lápot, ahol élnek. Pont Simagöröngyös és Atomgerendás határán. Anya a másik faluból származik, és nem akart átköltözni a láp másik végére, szóval pont a határon telepedtek le, ahol, megszülettem én. Ne kérdezd, hogy. Nem érdekel, nem fogom megkérdezni, nem releváns számomra.

			Szóval, itt vagyok én. Szerencse, vagy pont balszerencse, de valahogyan sikerült mind a kettejüktől az emberi részt örökölnöm. Vagyis apának az alsó testét és anyának a felső részét. Érdekes tény, mikor megszülettem, majdnem megfulladtam a vízben, mert nem vagyok se sellő, se minotaurusz. Mit ne mondjak, a családom, és az egész szörnylakosság meg volt lepődve, hogy egy igazán emberinek kinéző, sőt, valószinűlegesen emberi lány született. Avagy, egy teljesen normálisnak kinéző ember lettem. Most már értitek, miért nem hisz nekem soha senki sem? Hogyan magyarázzam meg bárkinek is ezt?

			– Szia apa! Szia anya! – köszöntem nekik, miközben a háttérben már elszabadult a pokol maga. Érdekes lesz ez a halloween is. Ahogy látom, a szomszéd háza már ég, egy vámpírt éppen megfürdetnek szentelt vízben. A vérfarkas a háttérben pedig egy labdát szed szét. Hé, őt ismerem. Ő Bálint. De utálom őt.

			– Szervusz drágám! – tárta nagyra a karját anyám, miközben egy kádban ült, amit apám tartott. Kicsit nehezen, kicsit bután, de megöleltem.

			– Szia kincsem! Látom, kicsit vettél át apád jó ízléséből! – mosolygott rám apa. Az új orrkarikámra érhette.

			– Igen, le sem tudom tagadni! – közben pedig a háttérben éppen összedőlt a szomszéd háza. Legalább csak Mari néni háza volt. – Gyertek be, mielőtt még valami eltalál minket! – tártam szélesebbre az ajtót, hogy beférjenek a káddal. Igen, mikor meglátogatnak, általában egy káddal teszik, mert ugye, víz, sellő, nem akarom, hogy anyának baja essen.

			– Ez még semmi! Látnod kellene, mi megy Atomgerendáson ilyenkor. Jövőre esetleg jöhetnél te hozzánk! – mosolygott anyám, de apa, kicsit kényelmetlenül érezte magát.

			– Nem hiszem, hogy jó ötlet, ha ilyenkor kint szaladgál. Tudod, még valaki azt hiszi, hogy... Normális ember – erre a megjegyzésre persze, anya egy hatalmas uszonycsapással felelt. Én meg csak... Már megszoktam.

			– Hagyd csak, igaza van apának. Már akkor is zaklatnak, mikor megyek meglátogatni titeket az év másik napjaiban. Amúgy is, alig tudtok eljönni hozzám, legalább ilyenkor feltűnésmentesen láthattok engem.

			Szerencsére, a családi ebédek évente egyszer történnek nálam. Máskor, mivel nyugalmi időszakban, nagyon feltűnő lenne, ha egy sellő és egy minotaurusz sétálgatna az utcákon. Bár, legalább nem lenne meglepő.

			Anyát gyorsan átraktuk a megfelelő méretű akváriumba, ahol már több helye volt mozogni. Látszólag meg volt elégedve a víz minőségével. Apának pedig előhoztam a vasszéket. Nehéz volt, de legalább a helyén van. Gyorsan helyet foglaltam az asztalnál, és csak mosolyogva vártam, hogy mikor kezdenek szétszedni.

			– Na és... – kezdte anya. – Hogy állsz a munkával?

			A munka... A második kedvenc témájuk, és a második legutáltabb témám. Tetszik tudni, a láp eléggé nagy bajban van. Az időjárás nem éppen a legkedvezőbb, és elkezdett kiszáradni az egész hely. Mellette a gazdák a lápból csapolják ki a vizet, hogy azzal locsolják a terményeket. Mit ne mondjak, a lápi szörnyek lázadnak, ezért is próbálják éppen felégetni a másik szomszédom házát is éppen. Apa és anya pedig azt várja tőlem, hogy rendezzem el ezt az ügyet. Szeretnék, ha védetté nyilváníttatnák a lápot, hogy ne piszkálják többet. Mintha annyira könnyű lenne az. Már pár éve nem nagyon mozdul az ügy, és a gazdák nem hallgatnak semmire sem.

			– Még mindig ott, ahol múltkor is. De elkezdtem neten aláírásokat gyűjteni, hátha ez kicsit segít majd az ügyben. De, nagyon remélem, hogy valamit elkezdnek csinálni a politikusok. Tudjátok, nemsokára választások, ilyenkor szoktak olyan döntéseket hozni, ami nem teljesen átgondolt. Ilyenkor van a legtöbb esély, hogy haladjunk valamerre – mosolyogtam rájuk. Apa mosolyogva, kicsit büszkén bólogatott csendben. Anya keresztbe fonta a karját maga előtt.

			– Tudod, lányom, ha nem lennék a vízbe kényszerítve, akkor én magam mennék el, és kényszeríteném őket, hogy zárják le ezt az ügyet. De sajnos nem tudok elmenni, így rád kell, hogy maradjon ez a feladat. Nem akarlak nyomasztani, de egyre kisebb a lakásom. Már lehet, egybe kell költöznöm Gertrúd nénikéddel. Tudod mennyire utálom őt!

			– Igen... tisztában vagyok vele – mélyet sóhajtottam. A bor, még mindig nincs teljesen lehűlve. – De nem olyan könnyű ezzel haladni. Nagyon remélem, öt éven belül sikerül valami fajta védettséget szereznem a helynek.

			– Öt év? Addigra az egész rokonsággal egy helyre kell költözni! – csattant fel anyám. 

			– Drágám, nyugodj meg! Te is tudod, hogy ezt nem tudja befolyásolni – próbálta nyugtatni őt apa. De azért kicsit aggódva fordult felém. – Bár igaz, hogy a növényzet egyre jobban kezd kihalni. Ha így halad, nemsokára tényleg hatalmas problémák történnek. Sőt, természeti katasztrófa is kialakulhat. Tudod a lápok nagyon fontosak az ökoszisztémának.

			– .. nagyon fontosak az ökoszisztémának – fejeztem be, a már unásig ismételt sort. – Tudom, és mindent megpróbálok megtenni, hogy megvédjem – néztem mind a kettőjükre.

			Anya, és apa erre összenéztek. Apa, erősen megrázta a fejét, és aggódva nézett anyára. Ő viszont elszánva. Megint meggondolatlanul fog beszélni.

			– Szerintem pedig nem! – kezdett bele, a vérnyomásom azonnal az egekbe szaladt. – Lányom... Túl sok időt töltesz az emberekkel. Kezded elfelejteni a benned élő szörnyet!

			– Drágám, szerintem nem kellene... – próbálta menteni a helyzetet apa. De idén nincs kedvem ehhez az egészhez.

			– Mégis milyen szörnyet anya? – kérdeztem vissza azonnal. – Nem emlékszel arra, hogy majdnem megfulladtam mikor megszülettem? Tudod, mert nem vagyok sellő! Pedig te nagyon biztos voltál benne!

			– Kislányom, szerintem nem kellene... 

			– Azt most hagyjuk! Minden teljesen máshogy alakult, de attól még nem jelenti azt, hogy átlagos vagy! – szólalt vissza azonnal az üvegen keresztül. – Attól még a szüleid mi vagyunk! Két szörny, méghozzá a különleges és erős fajtából! Benned is mindez ott van!

			– Szerintem nem kellene elrontani ezt a j...

			– Csakugyan anya? – csattantam fel. – Pedig szerintem az, hogy két napig nem mertem kimenni a bokrok közül, mert ment a hasam, miután füvet ettem, az eléggé sokat elárul, hogy milyen is vagyok igazából! Tudod, ember! – mutattam magamra. Az emberi lábamra, a kezeimre, a normális fejemre.

			– Attól, hogy még nem nézel ki úgy, mint mi, nem jelenti azt, hogy csak egy ember vagy! Attól még sellő és minotaurusz vér csörgedezik benned!

			– Szerintem nem kellene...

			– Aha, persze! Szerintem pont kiütötte egymást a két vér, pont úgy, ahogy a szörny részek is kiütötték egymást! Még egy rohadt pikkely sem nőtt a lábamon! Az egyedüli dolog ami nő rajta az a szőr! De még az sem olyan, mint apáé! – álltam fel, és csaptam az asztalra.

			– Na ebből elég! – vágott most rá apám, mire az asztal sarka letört, mi pedig azonnal csendben álltunk. – Ha már muszáj mindig vitatkoznotok, csináljuk normálisan! Nincs kiabálás, értettétek! – nézett végig rajtunk. – Ja és, bocsi az asztalért.

			– Semmi baj – suttogtam, miközben visszaültem a helyemre. Újra az akváriumra néztem, ahol még anya is kicsit meglepődött. Pedig már egy ideje ismeri apát.

			– Tudod kicsim... Szerintem, az a baj, hogy nem tudod magad elfogadni annak, aki vagy! – bökte ki egy kis szünet után.

			– Ezt meg mégis hogyan tudtad lekövetkeztetni? – kérdeztem cinikusan, de apa tekintete gyorsan helyre intett. – Igen, kicsit nehéz így elfogadnom magamat. Én vagyok a világon az egyetlen, aki pont ilyen szerencsétlenül tudtam megszületni.

			– Hát, azt nem mondanám – erre a megszólalásra apa megint erősen ránézett, mire azonnal aggódni kezdtem.

			– Mégis miről beszélsz anya?

			De még mielőtt válaszolni tudtam volna, kopogtattak az ajtón. Sokkosan, dühösen és értetlenül néztem rá.

			– Mégis... mit... csináltál? – kérdeztem lassan, szaggatottan. Nem sokszor láttam ilyennek anyát, vagyis kicsit bűntudatosnak és félőnek, de ez csak jobban megijesztett.

			– Nos... Gondoltam kicsit jobban éreznéd magad, ha találkoznál egy olyannal, mint te.

			Nem akartam hinni a fülemnek elsőnek. Olyannak, mint én? Egy emberrel? Egy keverékkel, aki pont csak az emberi részt húzta?

			– Anya, nem mondod komolyan ugye? – azonnal felpattantam, és az ajtóhoz rohantam. Megmondom neki, hogy rossz címre jött, és menjen innen. Rácsapom mindjárt az ajtót.

			Megragadtam a kilincset, és kirántottam. De meglepetésemre, nem állt ott senki. Elsőnek legalábbis. Két másodperccel később, két lábat láttam meg, ami eléggé szőrösnek látszott. Pedig még nem is ittam.

			– Ez meg mi? – kiabáltam be a házba. 

			– Nem mi, hanem ki. Ha szabad – szólalt meg a láb...

			– Jézusom, ez a két láb tud beszélni!

			– Nem két láb! Vagyis nem csak két láb vagyok – folytatta a valami és valaki. – Hogy is mondjam. Az apám, a láthatatlan ember, az anyám, pedig egy vérfarkas. Csak a felét örököltem meg a képességeiknek. Látod? – mutatta meg a lábait. Vagyis, csak felemelte a látható részt.

			– ...Anyám mondta, mi a szitu velem, ugye? – csend. Gondolom, nagyon gondolom, bólintott éppen. Csak nem látom. – De te még szerencsétlenebb vagy.

			– Hát igen, sajnos. De legalább, ha bújócskázni kell, könnyen el tudod bújni. Csak a fél testem kell elbújtatnom! – nevetett fel. Kicsit... megsajnáltam őt.

			– Gondolom meghívtak hozzám vacsorára.

			– Igazából, inkább rám lett parancsolva és féltem volna visszautasítani a meghívást.

			– Gyere be. Van kínai kajám. Meg rengeteg alkohol! – mosolyogtam rá.

			– Egy isten vagy! – gondolom mosolyogott, miközben ezt mondta. Nem láttam, de ezt hallottam ki a hangjából.

			– Nem Isten, csak egy elbaszott szörny.

			Kíra Althea

			A Sárkánymentő Manikűrös Klub

			A „Mágikus Manikűr” tábla már napok óta ferdén lógott a bejárat fölött, de Marika szerint ez jó előjel.

			– A billegés azt jelenti, hogy mozog az energia – magyarázta, és törzsvendégeink, a hajlakkra allergiás kéményseprő felesége és özv. Károlyné tisztelettel bólintottak.

			– Az is lehet, hogy csak ki van lazulva a csavar – jegyezte meg Rózsa a fodrász, aki alapvetően realistának vallotta magát, de az idei halloweenre még ő is vett fekete flitteres kötényt.

			Én, Ilonka, a szalon „spirituális kozmetikusa” (így szerepel a névjegyemen), már reggel óta készültem az első, történelmi jelentőségű, mindent megváltoztató programunkra: Boszorkánytanfolyam haladóknak is, kezdőknek is, hajmosás mellé ingyen varázslat!

			– Lányok – mondtam ünnepélyesen – ma este megnyitjuk a Sárkánymentő Manikűrös Klubot.

			– Sárkánymentőt? – emelte fel a szemöldökét Rózsa. – Miért, elromlott egy sárkány?

			– A mítoszokban mindig van bajuk – feleltem. – Vagy pánikroham, vagy életközepi válság. Segítünk nekik. Szeretet-elixír, rezgésemelés, enyhe reszelés.

			– Az utóbbit én vállalom – morzsolta össze Marika a körömreszelőt. Van hozzá diplomám.

			Délutánra kitettem a pult mellé a varázsfőzet hozzávalóit – méz (helyi termelő, mert a helyi méh „pozitív vibrációt” hordoz), egy szem mák (a koncentrációért), egy csöpp levendulaolaj (nyugalom), egy kellemes árnyalatú, „Őszi Est” fedőlakk (glamour), valamint egy hajszárító dugója, mert a kisvárosban minden varázslathoz kell egy kis barkács.

			– A hajszárító dugója minek? – kérdezte Rózsa.

			– Híd az anyag és a szellem között – feleltem határozottan. – A réz érintkezik az univerzummal.

			– A konnektorral fog – morogta, és megfogadta, hogy nem hagy egyedül a biztosítéktáblával.

			Estére a városka fele nálunk tolongott. Jöttek a nyugdíjas néptáncosok, a postás, sőt még a plébános is, civilben, mert „lelkipásztori szempontból érdekes jelenségeket” ígértem. Az ablakban pislákoló mécsesek, az állványokra akasztott boszorkánykalapok és a tükörre írt felirat fokozta az áhítatot: „Pozitív rezgés csak előre! Visszafelé kócos lesz a frizura.”

			– Köszöntöm önöket az első boszorkánytanfolyamon! – harsogta Marika, mert a kommunikáció mindig is az erőssége volt. – Ma mindenkiből előcsalogatjuk a benne szunnyadó csodatévőt.

			– Igen – erősítettem meg. – A program menete: körömkörítés, beavató ital, sárkánymentés. Ha minden jól megy, éjfélre kész is a kollektív megvilágosodás.

			A közönség izgatottan morajlott. A postás szelfizett. A plébános gyanakodva nézte a levendulát. Én megemeltem a réztálat.

			– Szeretet-elixír – mondtam. ~ Egy csöpp a jó szívért, egy csöpp a bátorságért, és… egy csepp „Őszi Est” fedőlakk a fényért.

			– Lakkot iszunk? – suttogta özv. Károlyné.

			– Csak jelképesen – legyintettem. A szépség belső ragyogása.

			Ekkor, mintha valaki a felhőkről kacsintott volna, a szél nekifeszült a kirakatnak. A mécsesek feléledtek, a rádió magától átváltott egy ‚80-as évekbeli slágerre, és a tábla a bejárat fölött még ferdébb lett.

			– Jel – mondta Marika.

			– Biztosíték – felelte Rózsa, de már késő volt.

			Amikor a hajszárító dugója teljesen véletlenül belecsusszant a réztálba, egy pillanatra minden fényes lett, aztán csattant, mintha a mennydörgés próbálna kopogni. A levegőt hirtelen körömlakk- illatú füst töltötte be. A tükörben valami megmozdult. A szalon közepén pedig, és ezt a plébános eskü alatt is megerősíthetné, megszületett egy rózsaszín, tenyérnyi sárkány. Tágra nyílt szemmel nézett ránk, majd tüsszentett. A tüsszentése lángot vetett. A láng eltalálta a hajfixálót. A hajfixáló sikított (már amennyire egy hajfixáló képes), a plébános felkiáltott, a postás elfelejtett lélegezni, Rózsa pedig rutinos mozdulattal letakarta a palackot egy vizes törülközővel.

			– A vendégek biztonsága mindenek felett – jelentette ki, miközben szemét le sem vette a sárkányról.

			– Látjátok? – súgtam diadalmasan. – Működik a tanfolyam.

			– Működött… valami – morogta Marika, de a hangjában vibrált a rajongás. – Szia, kicsikém! Hogy hívnak?

			– Pöffenet – felelte a lény egész határozottan.

			A plébános keresztet vetett, majd kíváncsian közelebb hajolt. Pöffenet fátyolosan pislogott. Farka a lábujjaimra tekeredett, mint egy túl hosszú fonal.

			– Jaj, de meleg a tappancsa! – mondtam.

			– Allergiás a hajlakkomra – ismerte fel Rózsa. – A csillámosra. Minden rendes sárkány allergiás valamire.

			– Akkor hipoallergénre váltunk – vágta rá Marika, és már tolta is a pult alól a „kímélő csomagot”. – Pöffenet, ne aggódj, mi egy cruelty- free szalon vagyunk.

			A közönség óvatosan fellélegzett. Ekkor a falióra elütötte a nyolcat, és belibbent a következő vendég, egy áttetsző hölgy, aki a régi mozi jegyszedőjének tűnt, és akinek a haja olyan volt, mint egy elrontott felhő.

			– Jó estét… – mondta bizonytalanul. – Hallottam, hogy itt boszorkánytanfolyam zajlik. Esetleg lenne egy időpont… hajpakolásra?

			– Természetesen! – csapta össze a kezét Rózsa. – Kísérteteket is kiszolgálunk. Hol úszkál a hajvége?

			– A templomtoronynál szokott csomósodni – vallotta be a hölgy. – Olyan huzatos.

			– Kísértet vagy? – kérdezte Marika úgy, ahogy más a lakcímet szokta.

			– Igen. De csak részmunkaidőben – felelte. – A férjem nem szereti a túlórát.

			Nem telt bele öt perc, és telt házunk lett a túlvilágról. Egy szellempék tartós lakkot kért, mert a kovásza túl sok párát bocsát ki. Egy hajdani kántor balayage-ot szeretett volna, „de semmi feltűnőt, a Mennyben figyelnek”. Feltűnt egy árválkodó lidércfény is, aki panaszkodott, hogy a környék már nem az igazi, mióta a falu fiataljai zseblámpával vadásszák „az élmény kedvéért”.

			– Legalább írnak rólunk a közösségi médián – vigasztaltam. – A hírnév is rezgés.

			Pöffenet időközben elfoglalta a melegítőpárnát és békésen pöfékelte a csillámot a levegőbe. A csillám lassan beterítette a pultot, a fésűket és a plébános cipőjét is.

			– Ez liturgikusan mennyire kívánatos? – kérdezte a plébános.

			– Ha csillog, az mindig kívánatos – zárta rövidre Marika.

			Az este fő attrakciója a beavató kör volt. Körbeültük a réztálat (amelyből szerencsére már kiemeltük a hajszárító dugóját), és mindenki elmondott egy kívánságot.

			– Én szeretném, ha a férjem végre elhinné, hogy a hajfesték nem a sátán műve – sóhajtott a jegyszedő szellem.

			– Én meg azt, hogy a kenyereim magasabbra nőjenek – mondta a szellempék. – A túlvilágon nincs hőfokszabályzó.

			– Én… – kezdte Pöffenet, és a szeme kékre váltott a meghatottságtól – azt szeretném, ha a fajtámról nem azt hinnék, csak égetni tudunk. Én például remekül melegítek teát.

			Mi, földi nők nagyot nyeltünk. Rózsa letette az ollót, Marika megtörölte a szemét a flitteres kötény sarkába.

			– Pöffenet – mondtam –, innen hivatalosan is a Klub védendő sárkánya vagy.

			– Készítünk neked menekülési tervet tűz esetére – bólintott Rózsa. – Bár lehet, hogy pont te leszel a menekülési terv.

			– És kapsz egy kis manikűrt is – csillant fel Marika. – Még ha karmod van, akkor is jár a kényeztetés.

			A béke azonban miként az akciós hajvégápoló, ritkán tart sokáig. A postás, aki a háttérben videózott, véletlenül felkapcsolta a „Vihar-effekt” nevű díszvilágítást. A plafonról villám formájú LED-ek kezdtek villogni, a rádió begerjedt, és a réztál visszhangozni kezdett, mintha valaki a mélyéről kopogna.

			– Ez is jel – suttogtam.

			– Ez már nagyon jel – mondta a plébános, és kicsit hátrébb húzódott.

			A következő pillanatban a tálból kibújt valami: egy cérnavékony, kékesen fénylő kígyó, aki udvariasan meghajolt.

			– Üdvözletem. Én vagyok az Energiaáramlás. Kérem, ne rángassák a hosszabbítót.

			– Bocsánat – mondtuk kórusban, és egyszerre húztuk ki az összes felesleges dugót, mintha közmunkát vállaltunk volna a kozmosz elektromos hálózatán.

			– Látjátok? – fordultam a vendégekhez. – A varázslat elsősorban felelősség. Ha bedugunk valamit, tudnunk kell, mit oldunk fel a világban.

			– És azt is, hogy mi mennyibe kerül a villanyszámlán – tette hozzá Rózsa, a realista.

			Az este csúcspontjára a szalon már úgy festett, mint egy kedélyes kísértetlakodalom. Pöffenet puhán duruzsolt, a kísértetek hálásan integettek frissen ápolt frizurájuk alól, és a plébános megjegyezte, hogy „ezt a közösséget liturgikus értelemben is el kellene ismerni”. Ekkor lépett be Böbe, a város ismert ellenlábasa, aki minden újításra azt mondta, hogy „ezt így nem”.

			– Ez így nem! – jelentette ki, és körbejártatta tekintetét a csillámporos égen, a félig átváltozott hajszárítón és Pöffeneten. – Engedély nélkül tartanak itt egzotikus háziállatot, kérem szépen!

			– Pöffenet nem háziállat – vágtam rá. – Ő védett sárkány, a Klub tagja.

			– És villanyszámlát sem fogyaszt sokat – toldotta meg Rózsa. – Takarékos lánggal tüsszent.

			Böbe azonban nem adta fel. Telefonja már a kezében villogott, hogy hívja a hatóságokat, amikor Pöffenet odalépett, és melegítőt lehelt a kezére.

			– Fázik a szíved – mondta kedvesen. – Ez segít.

			Böbe megállt, ránézett, lesütötte a szemét.

			– Én… tulajdonképpen csak féltem, hogy kimaradok valamiből – vallotta be.

			– A félelem a legdrágább fixáló – felelte Rózsa. – Minden frizurát megkeményít tőle az ember.

			– Ülj le, Böbe – intette Marika. – Kapsz egy „bennfogadlak” manikűrt. Új szolgáltatás, akinek elkészítjük, azt a szívünk is befogadja.

			Böbe leült. Mi pedig, mintha mindig is erre gyakoroltunk volna, együtt dolgozni kezdtünk; Rózsa hajpakolt, én illóolajoztam, Marika manikűrözött, a plébános vizet hordott, a postás pedig végre letette a telefont és teát főzött Pöffenet fújásával. A kékesen fénylő kígyó, az Energiaáramlás a konnektorokhoz igazgatta a kábeleket, a kísértetek pedig csöndben felmostak maguk után, mert az etikett szerint a túlvilágon is illik segíteni.

			Éjfél előtt nem sokkal a szalon elcsendesedett. A vendégek, élők és áttetszők elégedetten simogatták hajukat. A plébános megáldotta a körömreszelőket. Böbe mosolygott. Pöffenet a vállamra gömbölyödött, és szuszogott.

			– Látjátok? – suttogtam. – Sikerült.

			– Mit sikerült? – kérdezte Marika.

			– Sárkányt menteni – feleltem. – Meg egymást.

			A záráshoz odaléptem a tükörhöz, ahol a sminkek és fésűk között megláttam a saját arcomat kissé verítékes, csillámporos, fáradt és furcsán boldog.

			– A Klub hivatalosan is megalakult – jelentettem be.

			– Szabályzat:

			1) Ne félj a varázslattól.

			2) Ha félsz, kérj teát Pöffenettől.

			3) A nevetés minden rontást old.

			4) Aki belép, nem marad egyedül.

			A bejárati táblát még éjjel kiegyenesítettük. Rózsa szerint csavarhúzóval, én szerintem pozitív gondolattal. Pöffenet szerint mindkettő kellett.

			Mire az első kakas valahol álmosan köszörülni kezdte a torkát, már csak hárman maradtunk, Rózsa, Marika és én. Leültünk a pult mögé, és olyan csönd lett, amiben hallani lehetett a világ összes háláját.

			– Tudjátok, lányok – szólalt meg végül Marika –, ma este bármi is robbant fel, a legszebb dolog mégis az volt, hogy együtt kezeltünk mindent.

			– A barátság a legjobb hővédő – bólogatott Rózsa. A – lángot is megszelídíti.

			– És a körömlakk is jobban terül – tettem hozzá szakmailag.

			Pöffenet ásított, s egy utolsó apró lángocskával megmelegítette a teánkat.

			– Hivatalos bejelentés – mondta álmosan. – Holnap visszajövök a Klubba. Vannak terveim a menükártyához. „Sárkányos chai, kísértetmentes cukorral.”

			– Megbeszéljük, kincsem – súgtam, és óvatosan betakartam a flitteres kötény sarkával.

			A mécsesek végül kialudtak. A tábla nem billegett. Az éjszaka visszasimult a városra. Mi hárman pedig abban a biztos tudatban csuktuk be a szalont, hogy a varázslat nem a főzetben lakik, és nem is a fedőlakkban. A varázslat a szívben lakik, és akkor működik a legjobban, ha jó hangosan nevetünk közben.

			Másnap reggelre a kirakat üvegén ez a kézzel írt cetli várta az arra járókat:

			„Sárkánymentő Manikűrös Klub minden pénteken.

			Belépő: egy mosoly.

			Kijárat: ugyanoda.”

					Neked is lehet hangoskönyved!

					Miért jó, ha van hangoskönyved?

				

				
					Legyen neked is hangoskönyved!

				

				
					Lepd meg az ünnepekre családtagjaid, barátaid!

				

				
					 Van egy, vagy több novellád, és
szeretnéd, ha több emberhez eljutna?

					 Antológiát népszerűsítenél
egy novella felolvasásával?

					 Netalán az elkészült regényed
szeretnéd népszerűsíteni
könyvtrélerrel?

					 Vagy azt teljes egészében
hallgathatóvá is szeretnéd tenni?

				

				
					  Ne habozz! Keresd fel a hangoskönyvek készítésében
több évtizedes tapasztalattal rendelkező Engler Józsefet
Facebookon, vagy a tyted369@gmail.com e-mail címen,
aki szíves örömest tájékoztat a lehetőségeidről!

					• Nagyobb olvasótáborra
tehetsz vele szert.

					• Olvasóid bárhová magukkal vihetik,
olyan helyekre is,
ahová a papír könyvet nem.

					• A hangoskönyv örömet okoz.

					• Nem foglal el fizikailag helyet,
mobilról is meghallgatható.

					• Hallgathatják vezetés,
sporttevékenység, házimunka,
de akár (psszt!) munka közben is.

					Lidércfény könyvek

				

				
					Szerkesztőségünk néhány évvel ezelőtt úgy döntött, hogy a pályázataink díjazásaképpen a beérkezett pályaművek legjobbjait egy antológiába rendezi, mely e-book formátumban lát napvilágot.

					Eképpen a tizedik Lidércfény pályázattól kezdve beérkezett novellákból is összeállítottunk egy-egy kötetet A Világegyetem Vándorló Vámpírjai, Az utolsó döntés, a Garabonciások  és a Második eljövetel címmel.

					Megjelentettük továbbá szerkesztőségünk oszlopos tagjának, Túri András Csabának két önálló kötetét is. 1962 című mágikus realista kisregénye és Kurgan Quartett novelláskötete szintén e-book formájában ingyenesen elérhető.

					konyvek.lidercfeny.hu

			Valahol Magyarországon, Simagöröngyös és Atomgerendás között található egy ősi láp, ame-
lyet a helyiek a baljós hangzású Lidércláp néven
ismernek. Ezt a területet a legtöbben messze elkerülik, még a simagöröngyösi zombiapokalipszis kőkemény túlélői is jobbnak látják, ha nem teszik a lábukat erre a helyre. Okkal teszik ezt: már évszázadok óta rossz híre van a lápnak, titokzatos lidércfényeket, fénylő gömbvillámokat, vérszomjas láphullákat látnak az arra járók, és számtalan megmagyarázhatatlan eltűnés borzolja a helyiek idegeit. Az utóbbi időben pedig UFO-észlelésekről és nyomukban feltűnő azonosíthatatlan fekete
helikopterekről is suttognak az emberek.

			Ha ez nem lenne elég, a klímaváltozás hatása is fokozottan érzékelhető Simagöröngyös környékén. Egyre melegebb lett az idő, és csak ritkán esik
a növényeknek nélkülözhetetlen eső. Ez nem csak
a helyi gazdáknak jelent problémát, hanem a fokozatosan kiszáradó láp természetfeletti lakóit is
felettébb idegesíti. Ráadásul közeleg a Halloween, az okkult jelenségek hatása ilyenkor felerősödik. A láp lakói így október 31-én éjszaka megindulnak, hogy bosszút álljanak az élőkön. Persze a környékbeli lakosokat is kemény fából faragták, ezért nem adják fel könnyen a harcot.

